text: Իտալիա (), պաշտոնապես Իտալիայի Հանրապետություն (), ունիտար խորհրդարանական հանրապետություն Եվրոպայում։ Տեղակայված է Միջերկրական ծովի սրտում։ Իտալիան ազատ ցամաքային սահմաններ ունի Ֆրանսիայի, Շվեյցարիայի, Ավստրիայի, Սլովենիայի, Սան Մարինոյի եւ Վատիկանի հետ։ Իտալիայի տարածքը կազմում է 301.338 կմ քառակուսի (116,347 քառակուսի մղոն) եւ հիմնականում ունի հանգիստ սեզոնային եւ միջերկրածովային կլիմա։ Իր տեսքի պատճառով հաճախ այն անվանում են lo Stivale (կոշիկ)։ 61 միլիոն բնակչությամբ Իտալիան չորրորդ ամենախոշոր բնակչություն ունեցող երկիրն է Եվրոպական միությունում։ Անտիկ ժամանակաշրջանում հին կարթագենացիները, փյունիկիացիները եւ հույներն Իտալիայի հարավում հիմնել են բնակավայրեր. էտրուսկները եւ կելտերը բնակվել են Իտալիայի կենտրոնական հատվածում, իսկ հյուսիսում բնակվել են հին իտալական տարբեր ցեղեր եւ ժողովուրդներ, որոնք հետագայում սփռվել են ողջ Ապենինյան թերակղզով մեկ։ Իտալական ցեղերը հիմնել են Հռոմեական թագավորությունը, որը հետագայում դարձել է հանրապետություն եւ նվաճել հարեւան քաղաքակրթությունները։ Հռոմը հետագայում հասավ իր հզորության գագաթնակետին եւ նվաճեց հին աշխարհի մեծ մասը՝ դառնալով արեւմտյան քաղաքակրթության մշակութային, քաղաքական եւ կրոնական առաջատար կենտրոնն աշխարհում։ Միջնադարի սկզբում Հռոմեական կայսրությունը փլուզվեց եւ ենթարկվեց բարբարոսների հարձակումներին։ 11-րդ դարի սկզբին բազմաթիվ քաղաք-պետություններ եւ ծովային հանրապետություններ հզորացան եւ զարգացրին նավաշինարարությունը, առեւտուրն ու բանկային գործը, ինչը հիմք հանդիսացավ ժամանակակից կապիտալիզմի ձեւավորման համար։ Այս անկախ պետությունների միջոցով Եվրոպան առեւտրային ճանապարհ բացեց դեպի Մերձավոր Արեւելք եւ Ասիա։ Արդյունքում, հարստացան ֆեոդալները, որոնք մեծ հեղինակություն ձեռք բերեցին ամբողջ Եվրոպայում։ Կենտրոնական Իտալիայի մեծ մասը գտնվում էր կրոնապետական Պապական մարզերի վերահսկողության տակ, մինչդեռ Հարավային Իտալիան մնաց ֆեոդալական՝ ընդհուպ մինչեւ 19-րդ դարը, մասամբ բյուզանդացիների, արաբների, նորմանների, իսպանացիների եւ Բուրբոնների տարածաշրջան կատարած արշավանքների պատճառով։ Վերածնունդը սկսվեց Իտալիայում եւ սփռվեց ամբողջ Եվրոպայում՝ առաջ քաշելով նոր հայացքներ հումանիզմի, գիտության, հայտնագործությունների եւ արվեստի ոլորտներում։ Վերածնունդը դարձավ իտալական մշակույթի ծաղկման ժամանակաշրջան՝ տալով այնպիսի հայտնի արվեստագետներ եւ գիտնականներ, ինչպիսիք են Լեոնարդո դա Վինչին, Գալիլեո Գալիլեյը, Միքելանջելոն եւ Նիկոլո Մաքիավելին։ Իտալացի ճանապարհորդներ, ինչպիսիք են Մարկո Պոլոն, Քրիստափոր Կոլումբոսը, Ամերիգո Վեսպուչին եւ Ջիովաննի դա Վարացանոն, բացահայտեցին նոր ճանապարհներ դեպի Հեռավոր Արեւելք եւ Նոր աշխարհ՝ օգնելով Եվրոպային մտնել Աշխարհագրական մեծ հայտնագործությունների ժամանակաշրջան։ Սակայն Իտալիայի առեւտրային եւ քաղաքական հզորությունն անկում ապրեց, երբ հայտնաբերվեցին դեպի Ասիա շրջանցող ուղիները։ Հետագայում իտալական քաղաք պետություններն սկսեցին արյունահեղ պատերազմները միմյանց հետ, որոնք հայտնի են 15-16-րդ դարերի Իտալական պատերազմներ անվամբ։ Արդյունքում իտալական քաղաք-պետությունները թուլացան եւ նրանցից ոչ մեկը չդարձավ առաջնորդ ուժ։ Քաղաք պետությունների թուլացումն առիթ հանդիսացավ եվրոպական տերությունների կողմից դեպի Իտալիա արշավանքների, որոնցից էին Ֆրանսիան, Իսպանիան եւ Ավստրիան։ 19-րդ դարի կեսերին Իտալական ազգայնականության աջակցությամբ սկսվեց պայքար անկախության համար, ինչի արդյունքում երկիրն ընկավ հեղափոխական մի ժամանակաշրջան, որը հայտնի է Ռիսորզիմենտո անվամբ։ Վերջինիս նպատակն էր ստեղծել միավորված ազգային պետություն։ Մի քանի անհաջող փորձերից հետո, 1861 թվականին հնարավոր եղավ երկիրը միավորել։ Վերջինս դարձավ գերտերություն՝ երկար դարեր օտարի լծի տակ մնալուց հետո։ 19-րդ դարի վերջից մինչեւ 20-րդ դարի սկիզբը նոր կազմավորված Իտալիայի թագավորությունն սկսեց արագ տեմպերով զարգանալ, ստեղծվեցին արդյունաբերական կենտրոններ՝ հիմնականում երկրի հյուսիսում։ Իտալիան վերածվեց գաղութատիրական կայսրության, մինչդեռ հարավային Իտալիայի տնտեսությունը մնաց թերզարգացած։ Առաջին համաշխարհային պատերազմի արդյունքում լինելով հաղթանակած կողմերից մեկը՝ Իտալիան մտավ տնտեսական ճգնաժամի եւ սոցիալական բողոքների փուլ, ինչի արդյունքում 1922 թվականին հատատվեց ֆաշիստական դիկտատուրա։ Առանցքի ուժերի կազմում Երկրորդ համաշխարհային պատերազմին մասնակցությունն ավարտվեց պարտությամբ, տնտեսական անկմամբ եւ Իտալիայի քաղաքացիան պատերազմով։ Հաջորդեց Իտալիայի լիբերացումը եւ ժողովրդավարական կարգերի հաստատումը, իսկ Իտալիայի միապետությունն անկում ապրեց։ Ներկայումս Իտալիայի տնտեսությունն իր մեծությամբ երրորդն է Եվրագոտում եւ ութերորդը՝ աշխարհում։ Ազգային հարստության ցուցանիշներով Իտալիան յոթերորդն է աշխարհում, իսկ երկրի կենտրոնական բանկում ոսկու պահուստների ցուցանիշներով՝ երրորդն աշխարհում։ Իտալիան ունի մարդկային զարգացվածության բարձր աստիճան եւ կյանքի միջին տեւողության ցուցանիշներով վեցերորդն է աշխարհում։ Երկիրը մեծ դեր ունի տարածաշրջանի տնտեսական, ռազմական, մշակութային, դիվանագիտական զարգացման գործընթացում։ Իտալիան Եվրոպական միության հիմնադիր եւ առաջատար անդամներից մեկն է։ Բացի այդ անդամակցում է միջազգային այնպիսի կազմակերպությունների աշխատանքներին, ինչպիսիք են՝ ՄԱԿ-ը, ՆԱՏՕ-ն, ՏՀԶԿ-ն, ԵԱՀԿ-ն, ԱՀԿ-ն, Մ7/Մ8, Մ20, Միջերկրածովյան միությունը, Եվրոպայի Խորհուրդը եւ այլն։ Որպես մշակութային կենտրոն, Իտալիայում են գտնվում Համաշխարհային ժառանգության 51 օբյեկտներ։ Այս ցուցանիշով Իտալիան առաջինն է աշխարհում։ Իտալիան հինգերորդ ամենաշատ զբոսաշրջիկներ ընդունող երկիրն է աշխարհում։ Անվան ծագումնաբանություն "Իտալիա" անվան ծագման վերաբերյալ գոյություն ունեն մի քանի վարկածներ։ Վարկածներից մեկի համաձայն անվանումն առաջացել է օսկերեն Víteliú (հորթերի երկիր) անվանումից (լատիներեն vitulus՝ "հորթ", նաեւ ումբերեն vitlo "հորթ" բառերից։ Անվանումը կիրառել են հին հույները։ Ցուլը եղել է Հարավային Իտալիայի ժողովուրդների խորհրդանիշը եւ հաճախ պատկերվել է Հռոմեական գայլին պոզահարելիս՝ որպես ազատ Իտալիայի խորհրդանիշ՝ մ.թ.ա. 91-88 թվականներին տեղի ունեցած Դաշնակցային պատերազմի ժամանակ։ Հույն պատմաբան Դիոնիսիոս Հալիկառնասցին, բացի այս վարկածից, առաջ է քաշում մեկ այլ տեսակետ, համաձայն որի Իտալիա անվանումն առաջացել է Իտալուսի անունից, ով եղել է էնոտրիացիները թագավորը եւ, լեգենդներից մեկի համաձայն նաեւ, Հռոմուլոս եւ Հռեմոսի հայրը։ Այս տեսակետն են առաջ քաշել նաեւ Արիստոտելը եւ Թուկիդիդեսը։ Այսպիսով, վարկածներից մեկի համաձայն Իտալիա անվանումն առաջացել է մ.թ.ա. մոտ 500 թվականին Վիտալիա ձեւով եւ սկզբնապես վերաբերում էր միայն Կալբրիային՝ Ապենինյան թերակղզու հարավային վերջավորությանը, ուր բնակություն էր հաստատել հյուսիսից եկած վիտալների ցեղը։ Վերջինիս անունով էլ այդ փոքրիկ տարածքը կոչեցին հին հույները (ավելի ուշ անվանումը լատիներեն վերաիմաստավորվել է որպես vitulus՝ «հորթ»)։ Համաձայն Անտիոքոս Սիրակուզացու, Իտալիա անվանումը սկզբնական շրջանում տարածվել է միայն Իտալիայի հարավային հատվածների վրա, որոնք ընկած են Բրուտիական թերակղզուց դեպի հարավ։ Խոսքը վերաբերում է ժամանակակից Կալաբրիայի Ռեջիո դի Կալաբրիա պրովինցիային եւ Կատանձարո եւ Վիբո Վալենտիա պրովինցիաների մի մասին։ Այդ ժամանակվանից սկսած էնոտրիա եւ Իտալիա անվանումները դարձել են հոմանիշներ, եւ Իտալիա անվանումը սկսել է կիրառվել նաեւ Լուկանիայի տարածքները բնութագրելու ժամանակ։ Հույները "Իտալիա" ասելով ի նկատի ունեին ավելի լայն տարածաշրջան։ Նրանք Ապենինյան թերակղզու հյուսիսային հատվածն անվանում էին Տիրենիա (հույները տիրեններ էին անվանում էտրուսկներին)։ Մ.թ.ա. 2-1-ին դարերում անվանումն աստիճանաբար տարածվել է ամբողջ թերակղզու վրա եւ միայն հռոմեական կայսր Օկտավիանոս Օգոստոսի ժամանակաշրջանում Իտալիա սկսեց կոչվել ողջ թերակղզին, որը ձգվում էր դեպի հյուսիս, ընդհուպ մինչեւ Ալպեր։ Պատմություն Նախապատմական եւ հնագույն շրջան Իտալիայում պեղումները բացահայտեցին Նեանդերթալյան մարդու առկայությունը, որը թվագրվում է Հին քարի դարին՝ մոտ 200 000 տարի առաջ (ժամանակակից մարդիկ ի հայտ են եկել 40 000 տարի առաջ)։ Այս շրջանի հնագիտական պեղումները ներառում են՝ Ադդաուրայի քարայրը, Ալտամուրան, Մոնտե Պոգիոլոն եւ Գրավինա ին Պուլիան։ Նախահռոմենական Իտալիայի ժամանակաշրջանի հին ժողովուրդները, ինչպիսիք են՝ Ումբրիները, Ռոմանները (որոնցից առաջացել են Հռոմիացիները), Վոլսկին, Օսկիները, Սամնիտները, Սաբինները, Կելտերը, Լիգուրները եւ շատ ուրիշներ եղել են նախահնդեվրոպական ժողովուրդներ. պատմական հիմնական ոչ հնդեվրոպական ժառանգության հնարավոր ժողովուրդները ներառում են՝ Էտրուսկներին, Սիցիլիայի Սիկաններին, նախապատմական Սարդինցիներին, որոնք ծնունդ տվեցին Նուրագյան քաղաքակրթությանը։ Հնադարյան այլ պոպուլյացիաներից, որոնք ունեին անորոշ լեզվական ընտանիքներ եւ հավանաբար ոչ հնդեվրոպական ծագում՝ Ռետիներն ու Քոմունիներն էին՝ հայտնի իրենց ժայռապատկերներով։ Մ.թ.ա. 17-11-րդ դարերում Միկենյան հույները կապ հաստատեցին Իտալիայի հետ եւ մ.թ.ա. 8-րդ եւ 7-րդ դարերում հունական գաղութներ հիմնեցին Սիցիլիայի ափերին եւ Ապենինյան թերակղզու հարավային մասերում, որը հայտնի է որպես Մեծ Հունաստան։ Փյունիկեցիները գաղութներ հիմնեցին նաեւ Սիցիլիայի եւ Սարդինիայի ափերին։ Հին Հռոմ Հռոմը զբաղեցնում է Տիբեր գետի շրջակա տարածքը։ Պայմանակաորեն ստեղծվել է մ.թ.ա. 753 թվականին՝ շուրջ 244 տարի ղեկավարվելով միապետական համակարգի՝ սկզբում անկախ ծագում ունեցող Լատինների եւ Սաբինների, այնուհետեւ Էտրուսկների կողմից։ Ըստ ավանդության ունեցել է 7 թագավորներ. Հռոմուլոս, Նումա Պոմպիլիոս, Տուլուս Հոստիլիուս, Անկոս Մարկիոս, Լուկիոս Տարքվինիոս Հին, Սերվիոս Տուլլիոս եւ Լուկիոս Տարքվինիոս Գոռոզ։ Մ.թ.ա. 509 թվականին հռոմեացիներն իրենց քաղաքից վտարեցին վերջին թագավորին եւ հիմնեցին Հռոմեական հանրապետությունը։ Հուլիոս Կեսարի վերելքից եւ սպանությունից հետո՝ մ.թ.ա. 1-ին դարում, Հռոմը դարերի ընթացքում աճեց՝ վերածվելով խոշոր Հռոմեական կայսրություն՝ տարածվելով Բրիտանիայից մինչեւ Միջագետք եւ ընդգրկելով ամբողջ Միջերկրական ավազանը, որտեղ հունական, հռոմեական եւ շատ այլ մշակույթներ միավորվում էին յուրօրինակ քաղաքակրթությունում։ Իտալական թերակղզին անվանվեց Իտալիա եւ ոչ թե նահանգ, այլ Հռոմ քաղաքի տարածք, որի շնորհիվ ուներ հատուկ կարգավիճակ։ Առաջին իմպերատոր Օկտավիանոս Օգոստոսի երկար եւ հաղթական թագավորումը դրեց խաղաղության եւ բարգավաճման ոսկե դարի սկիզբը։ Հռոմեական կայսրությունն ուներ այդ ժամանակաների ամենաուժեղ տնտեսությունը, մշակութակութը, քաղաքական եւ ռազմական ուժերը։ Դա համաշխարհային պատմության ամենաընդարձակ կայսրություններից էր։ Տրայանոսի ղեկավարման ընթացքում ընդգրկում էր 5 միլիոն քառակուսի կիլոմետր տարածք։ Հռոմեական ժառանգությունը խոր ազդեցություն ունեցավ արեւմտյան քաղաքակրթության վրա՝ ուրվագծելով ժամանակակից աշխարհի մեծ մասը. հռոմեական ազդեցության շատ ժառանգություններում լայնորեն տարածված է ռոմանական լեզուների կիրառությունը՝ ծագած լատիներենից, թվային համակարգը, ժամանակակից արեւմտյան այբուբենն ու օրացույցը եւ Քրիստոնեության ի հայտ գալը՝ որպես գլխավոր համաշխարհային կրոն։ Սկսած 3-րդ դարից, Հռոմեական կայսրությունը դանդաղորեն թուլացավ, իսկ 395 թվականին պառակտվեց երկու մասի։ Արեւմտյան Հռոմեական կայսրությունը, վերջ ի վերջո բարբարոսների ներխուժման ճնշումների ներքո, 476 թվականին անկում ապրեց, երբ վերջին կայսրը գահընկեց արվեց բարբարոսների առաջնորդ Օդոակրի կողմից։ Մինչդեռ, Արեւմտյան կայսրությունը գոյատեւեց հազարավոր տարիներ։ Միջին դարեր Արեւմտյան Հռոմեական կայսրության անկումից հետո, Իտալիան գրավվեց Օստգոթերի կողմից, այնուհետեւ 6-րդ դարում կարճ ժամանակով վերանվաճվեց բյուզանդական կայսր Հուստինիանոս Ա-ի կողմից։ Նույն դարի վերջում Գերմանական ժողովուրդների՝ Լանգոբարդների ներխուժումը թուլացրեց Բյուզանդական վերահսկողությունը (Ռավեննայի էկզարխություն) եւ մոտ 1300 տարի թերակղզու քաղաքական միասնությանը վերջ տրվեց։ Հետագայում՝ 8-րդ դարում, Լոմբարդական թագավորությունը միացվեց Կառլոս Մեծի Ֆրանկական թագավորությանը։ Նաեւ ֆրանկներն օգնեցին Իտալիայի կենտրոնում ձեւավորել Պապական մարզեր։ Մինչ 13-րդ դարը, իտալական քաղաքականությունում գերիշխող էր Սրբազան Հռոմեական կայսրության եւ Վատիկանի միջեւ հարաբերությունները. դրա հետ մեկտեղ շատ իտալական քաղաք-նահանգներ ճյուղավորվում էին՝ գվելֆեր եւ գիբելինների կամ գվելֆեր եւ գիբելինների։ Գերմանական կայսրն ու Հռոմի պապը դարձան միջանադարյան Եվրոպայի համընդհանուր ուժ։ Ինչեւէ, ինվեստուրայի համար վիճաբանությունը (երկու ծայրահեղական հայացքների կոնֆլիկտ, թե արդյոք աշխարհիկ մարդիկ՝ ինչպիսին թագավորներն են, կոմսերը կամ դուքսերն ունեն որեւէ օրինական դեր եկեղեցական պաշտոնների նշանակամնա գործում) ու Իտալիայի հյուսիսում գվելֆերի եւ գիբելինների միջեւ բախումը հանգեցրեցին կայսերական-ֆեոդալական համակարգի անկմանը, որտեղ քաղաք-պետությունները ստացան անկախություն։ Հենց այդ քաոսային դարաշրջանում իտալական քաղաքներում ի հայտ եկան հատկանշական ինստիտուտներ, միջնադարյան կոմունաներ։ Հաշվի առնելով ծայրահեղ տարածքային ընդհարումներով իշխանության վակումը եւ Կայսրության եւ Պապական մարզի պայքարը, տեղի կոմունաները փնտրում էին օրենքի հաստատելու ինքնավար ուղիներ։ Ինվեստուրայի վիճաբանությունը վերջապես կայունացվեց Վորմսի համաձայնագրով։ 1176 թվականին քաղաք- պետությունների միավորմամբ Լոմբարդական միությունը հաղթեց գերմանական կայսր Ֆրիդրիխ I Շիկամորուսին՝ Լենանոյի ճակատամարտում, այդպիսով ապահովելով արդյունավետ անկախություն Իտալիայի բազմաթիվ հյուսիսային եւ կենտրոնական քաղաքների համար։ Ափամերձ եւ հարավային տարածքներում, հանրապետություններն աճելով վերջ ի վերջո գերիշխող էին Միջերկրական ծովում եւ ունեին առեւտրական ուղիների մենաշնորհ Արեւելքում։ Նրանք անկախ տալասոկրատիկ քաղաք-պետություններ էին, չնայած նրանց մեծամասնությունը ծագում էին Բյուզանդական կայսրությանը պատկնող տարածքներից։ Բոլոր այդ քաղաքներն իրենց անկախության ընթացքում ունեին ղեկավարման նման համակրգ, որտեղ առեւտրական դասակարգն ուներ զգալի ուժ։ Չնայած, գործնականում նրանք օլիգարխիկ էին եւ քիչ էին նման ժամանակակից ժողովրդավարությանը, հարաբերական քաղաքական ազատությունը նպաստեց ակադեմիական եւ գեղարվեստական առաջխաղացմանը։ Չորս առավել նշանավոր ծովամերձ պետություններից էին՝ Վենետիկը, Ջենովան, Պիզան եւ Ամաֆին։ Վենտիկն ու Ջենովան Եվրոպայի առեւտրական դարպասներն էին՝ արեւելքի համար եւ արտադրում էին ապակի, մինչ Ֆլորենցիան մետաքսի, բրդի, բանկերի եւ զարդերի մայրաքաղաքն էր։ Հարստությունը, որը բերում էի Իտալիային այդպիսի աշխատանքը, նշանակում էր, որ լայն հասարակական եւ մասնավոր գեղարվեստական նախագծերը կարող էին լինել պատվիրված։ Հանրապետությունները դժվարությամբ մասնակցեցին Խաչակրաց արշավանքներին՝ ապահովելով աջակցություն, հատկապես օգտագործելով քաղաքական եւ առեւտրական հնարավորությունները։ Իտալիան առաջինը զգաց մեծ տնտեսական փոփոխությունները Եվրոպայում, որը հանգեցրեց առեւտրական հեղոփոխության. Վենետիկի հանրապետությունը կարողացավ հաղթել Բյուզանդական կայսրությանը եւ ֆինանսավորել Մարկո Պոլոյի ճամփորդությունը դեպի Ասիա. Իտալիայի քաղաքներում հիմնվեցին առաջին համալսարանները եւ գիտնական Թովմա Աքվինացին ստացավ միջազգային ճանաչում, Ֆրիդրիխ II Հոհենշտաուֆենն իտալիան դարձրեց քաղաքական-մշակութային կենտրոն, որը ներառում էր Սրբազան Հռոմեական կայսրությունը եւ Երուսաղեմի թագավորությունը. կապիտալիստական եւ բանկային ընտանիքները տեղափոխել են Ֆլորենցիա, որտեղ Դանթեն եւ Ջոտտո դի Բոնդոնեն ազդեցիկ էին շուրջ 1300 տարի։ Հարավում, 9-րդ դարում, Սիցիլիան դարձավ Սիցիլիայի էմիրություն՝ բարգավաճելով մինչ 11-րդ դար, երբ Իտալո-Նորմանները նվաճեցին այն։ Բարդ իրադարձությունների արդյունքում հարավային Իտալիան զարգացավ որպես միացյալ թագավորություն։ Սարդինիայում նախկին բյուզանդական նահանգները դարձան անկախ պետություններ՝ իտալերենում հայտնի որպես՝ Սարդինական միջնադարյան թագավորություն, չնայած կղզու որոշ հատվածներ գտնվում էին Գեոնայի կամ Պիզայի խշխանության տակ՝ մինչ 15-րդ դարի Արագոնական անեքսիան։ 1348 թվականի սեւ մահի համավարակն իր հետքը թողեց Իտալիայում, ոչնչացնելով բնակչության մեկ երրորդին։ Սակայն ժանտախտից առողջացումը հանգեցրեց քաղաքների, առեւտրի, տնտեսության վերականգնմանը, որի արդյունքում ծաղկում ապրեց հումանիզմը եւ վերածնունդը, որը հետագայում տարածվեց Եվրոպայում։ Վաղ նոր ժամանակաշրջան 1400-ական եւ 1500-ական թվականներին Իտալիայում սկիզբ առավ Վերածնունդը։ Իտալական Վերածննդով նշանավորվեց միջնադարից դեպի նոր ժամանակներ անցումը, երբ Եվրոպան տնտեսապես եւ մշակութային առումով վերականգնվեց ուշ միջնադարի ճգնաժամից եւ թեւակոխեց վաղ նոր դարաշրջան։ Իտալական պետությունները դարձան տարածաշրջանային պետություններ՝ արքայազնների՝ դե ֆակտո միապետների արդյունավետ կառավարման տակ, որոնք վերահսկում էին նաեւ առեւտուրը։ Նրանց արքունիքները դարձան արվեստի եւ գիտության խոշոր կենտրոններ։ Իտալիայի իշխանապետությունները ժամանակակից պետությունների առաջին տեսակն էին՝ ի տարբերություն ֆեոդալական միապետությունների եւ բազմազգ կայսրությունների։ Իշխանապետությունները կառավարում էին քաղաքական դինաստիաները եւ վաճառականների ընտանիքները, օրինակ՝ Մեդիչիները՝ Ֆլորենցիայում, Վիսկոնտիները եւ Սֆորցաները՝ Միլանի դքսությունում, Դորիաները՝ Ջենովայի հանրապետությունում, Լորեդանները, Մոչենիգոները եւ Բարբարիգոները՝ Վենետիկի հանրապետությունում, Էստեները՝ Ֆեռարայում եւ Գոնզագաները՝ Մանտովայում։ Այսպիսով, Վերածնունդն Իտալիայի առեւտրային քաղաքների կուտակած հարստության արդյունքն էր՝ գերիշխող դինաստիաների հովանավորչության հետ մեկտեղ։ Իտալական Վերածնունդը զգալի ազդեցություն է թողել հետագա դարերի եվրոպական գեղանկարչության եւ քանդակագործության վրա։ Վերածննդի դարաշրջանի իտալացի հայտնի նկարիչներից եւ քանդակագործներից են Լեոնարդո դա Վինչին, Ֆիլիպո Բրունելեսկին, Սանդրո Բոտիչելլին, Միքելանջելոն, Ռաֆայել Սանտին, Ջոտտո դի Բոնդոնեն, Դոնատելլոն եւ Տիցիանը, ճարտարապետներից՝ Լեոն Բատիստա Ալբերտին, Անդրեա Պալլադիոն եւ Դոնատո Բրամանտեն։ Կոնստանցի տիեզերական ժողովին (1415–1417)` հօգուտ Հռոմի արեւմտյան պառակտումից հետո, նոր Մարտինոս V պապը երեք տարի Իտալիայի մի շարք քաղաքներով ճանապարհորդելուց հետո վերադարձավ Պապական մարզ եւ Իտալիան վերականգնեց որպես Արեւմտյան երկրների միակ քրիստոնեական կենտրոն։ Այդ ճանապարհորդության ժամանակ Մեդիչի բանկը դարձավ Պապական իշխանության պաշտոնական վարկային ինստիտուտը եւ նոր հարաբերություններ հաստատվեցին եկեղեցու եւ թերակղզու նոր քաղաքական դինաստիաների միջեւ։ Պապերը՝ որպես ընտրովի միապետներ, Վերածննդի դարաշրջանի կոնկլավները եւ կոնսիստորիաներն Իտալիայի դատարանների միջեւ դարձրեցին քաղաքական պայքարի առիթ՝ թերակղզում գերիշխող դեր գրավելու եւ Կաթոլիկ եկեղեցու վիթխարի ռեսուրսներին հասանելիություն ունենալու նպատակով։ 1439 թվականին Եվգինեոս IV պապը եւ Բյուզանդիայի Հովհաննես VIII Պալեոլոգոս կայսրը Ֆլորենցիայի տիեզերական ժողովին, որը հյուրընկալել էր իտալացի բանկիր եւ քաղաքական գործիչ Կոզիմո դե Մեդիչին, հաշտության պայմանագիր կնքեցին Կաթոլիկ եւ Ուղղափառ եկեղեցիների միջեւ։ 1453 թվականին Նիկողայոս V պապը Ջիովաննի Ջուստինիանիի գլխավորությամբ զորք ուղարկեց Կոստանդնուպոլսի պարիսպները պաշտպանելու համար, սակայն վճռորոշ ճակատամարտում զորքը պարտվեց հրանոթներով զինված ավելի առաջնակարգ թուրքական բանակին, եւ սուլթան Մեհմեդ II-ը գրավեց Բյուզանդիան։ Կոստանդնուպոլսի անկումը հանգեցրեց հույն գիտնականների եւ գրողների ներգաղթին Իտալիա՝ նպաստելով հունահռոմեական հումանիզմի նոր ալիքին։ Հումանիստ կառավարիչները, ինչպիսիք էին Ֆեդերիկո դա Մոնտեֆելտրոն եւ Պիոս II պապն աշխատում էին կատարյալ քաղաքներ կառուցելու վրա, որտեղ մարդը պետք է ամեն ինչի չափանիշը լիներ, այդ իսկ պատճառով հիմնեցին Ուրբինո եւ Պիենցա քաղաքները։ Պիկո դելլա Միրանդոլան գրեց «Մարդու արժանապատվության մասին ճառ»-ը, որը համարվում է Վերածննդի դարաշրջանի հումանիզմի դրսեւորումը, որտեղ նա ընդգծում էր մարդու ազատ կամքի կարեւորությունը։ Հումանիստ պատմաբան Լեոնարդո Բրունին առաջինն էր, որը պատմությունը բաժանեց երեք փուլի՝ հին, միջին եւ արդի։ Կոստանդնուպոլսի անկման երկրորդ հետեւանքը աշխարհագրական մեծ հայտնագործությունների սկիզբն էր։ Գերիշխող ծովային հանրապետությունների իտալացի հետազոտողները եւ ծովագնացները, որոնք ձգտում էին դեպի Հնդկաստան տանող, Օսմանյան կայսրությունը շրջանցող այլընտրանքային ճանապարհ գտնել, իրենց ծառայություններն առաջարկեցին Ատլանտյան օվկիանոսի ավազանում գտնվող երկրների միապետներին եւ վճռորոշ դեր խաղացին աշխարհագրական մեծ հայտնագործությունների դարաշրջանում եւ Ամերիկայի՝ եվրոպացիների կողմից գաղութացման ժամանակ։ Նրանց շրջանում ամենանշանակալիներն էին Քրիստափոր Կոլումբոսը՝ գաղութարար, որը հայտնագործել է Նոր աշխարհը եւ Ամերիկան ու ճանապարհ հարթել եվրոպացիների բնակեցման համար, Ջոն Քեբոտը, որը նավարկում էր դեպի Անգլիա եւ առաջին եվրոպացին էր, որ ոտք դրեց «Նոր հայտնագործած մայրցամաքի վրա» եւ 1497 թվականին հետազոտեց Հյուսիսային Ամերիկայի որոշ հատվածներ, Ամերիգո Վեսպուչին, որը նավարկում էր դեպի Պորտուգալիա եւ առաջինը մոտ 1501 թվականին ցույց տվեց, որ Նոր աշխարհը (հատկապես Բրազիլիան) Ասիան չէ, ինչպես սզբնական շրջանում ենթադրվում էր, այլ Հին աշխարհի բնակիչներին անհայտ չորրորդ մայրցամաք (Ամերիկան իր անունը ստացել է Ամերիգո Վեսպուչիից) եւ Ջիովաննի դա Վեռացցանոն, որը ծառայում էր Ֆրանսիային եւ առաջին եվրոպացին էր, որ 1524 թվականին հետազոտեց Հյուսիսային Ամերիկայի ատլանտյան ափը՝ Ֆլորիդայի եւ Նյու Բրանսուիկի միջեւ։ Կոստանդնուպոլսի անկմամբ պատերազմները Լոմբարդիայում ավարտվեցին եւ Վենետիկի, Նեապոլի, Ֆլորենցիայի, Միլանի եւ Պապական իշխանության միջեւ պաշտպանողական դաշնագիր կնքվեց, որը հայտնի է «Սրբազան լիգա» անվամբ։ Լորենցո Մեդիչին Վերածննդի դարաշրջանի մեծ հովանավոր էր Ֆլորենցիայից եւ Սրբազան լիգայի աջակիցը։ Մասնավորապես, Պացցիի դավադրությունից հետո եւ օսմանների՝ Իտալիա ներխուժելու անհաջող փորձի ժամանակ Մեդիչին խուսափեց լիգայի փլուզումից։ Այդուհանդերձ, Կարլ VIII արքայի ռազմական արշավն Իտալիայում հանգեցրեց Սրբազան լիգայի փլուզմանը եւ Վալուաների եւ Հաբսբուրգների միջեւ իտալական պատերազմների սկզբին։ 1500-ական թվականներին Բարձր Վերածննդի դարաշրջանում Իտալիան եւ՛ Եվրոպայի հիմնական մարտի դաշտն էր, եւ՛ մայրցամաքի մշակութա-տնտեսական կենտրոնը։ Հուլիոս II-ի (1503–1513) նման պապերը պայքարում էին օտարերկրյա միապետների դեմ Իտալիան կառավարելու համար, իսկ մյուս պապերը, օրինակ՝ Պողոս III պապը (1534–1549), նախընտրում էին միջնորդ հանդիսանալ եվրոպական գերտերությունների միջեւ՝ Իտալիայում խաղաղություն ապահովելու նպատակով։ Այս հակամարտության ժամանակ Մեդիչի պապերը՝ Լեւոն X-ը (1513–1521) եւ Կղեմես VII-ը (1523–1534) ընդդիմացան բողոքականների ռեֆորմացիային եւ պաշտպանեցին իրենց ընտանիքների շահերը։ 1559 թվականին ֆրանսիացիների՝ Իտալիա ներխուժումից եւ իտալական պատերազմներից հետո Իտալիայի հյուսիսային հատվածի մի շարք պետություններ մնացին Սրբազան Հռոմեական կայսրության կազմում, անուղղակիորեն Ավստրիայի Հաբսբուրգների իշխանության տակ, մինչդեռ ամբողջ Հարավային Իտալիան (Նեապոլ, Սիցիլիա եւ Սարդինիա) եւ Միլանը Իսպանիայի Հաբսբուրգների իշխանության տակ էին։ Պապական իշխանությունը հզոր ուժ մնաց եւ սկսեց հակառեֆորմացիայի գործընթացը։ Տվյալ ժամանակաշրջանի գլխավոր իրադարձություններն են՝ Տրոնտոյի տիեզերական ժողովը (1545–1563), Եղիսաբեթ I թագուհու վտարումը եկեղեցուց (1570) եւ Լեպանտոյի ծովամարտը (1571) (վերջին երկուսը տեղի են ունեցել Պիոս V պապի օրոք), Գրիգորյան աստղադիտարանի կառուցումը, Գրիգորյան օրացույցի ընդունումը, Գրիգոր XIII պապի օրոք Մատեո Ռիչչիի ճիզվիտական առաքելությունը Չինաստանում, Հուգենոտյան պատերազմները, Կղեմես VIII պապի օրոք թուրքական երկար պատերազմը եւ Ջորդանո Բրունոյի մահապատիժը, Պապական մարզում դեի Լինչեի ազգային ակադեմիայի ստեղծումը, որտեղ գլխավոր կերպարը Գալիլեո Գալիլեյն էր (ավելի ուշ դատարանի առջեւ կանգնեց), Ուրբանոս VIII եւ Իննոկենտիոս X պապերի օրոք Երեսնամյա պատերազմի վերջին շրջանը, Թուրքական մեծ պատերազմի ժամանակ Իննոկենտիոս XI պապի կողմից վերջին Սրբազան լիգայի ստեղծումը։ Իտալիայի տնտեսությունն անկում ապրեց 1600-ական եւ 1700-ական թվականներին, քանի որ թերակղզին զրկվեց տրանսատլանտյան ստրկավաճառությանը մասնակցելու հնարավորությունից։ 18-րդ դարում գահաժառանգության շուրջ եվրոպական պատերազմներից հետո հարավն անցավ իսպանական Բուրբոնների, իսկ հյուսիսը՝ Ավստրիայի Հաբսբուրգ-Լոթարինգիա դինաստիայի վերահսկողության տակ։ Հակաֆրանսիական կոալիցիայի պատերազմների ժամանակ Նապոլեոնն Իտալիայի հյուսիս-կենտրոնական հատվածը վերակազմավորեց մի շարք ֆրանսիական քույր հանրապետությունների, իսկ հետո՝ Ֆրանսիական կայսրության հետ միասին՝ Իտալիայի թագավորության։ Թերակղզու հարավային հատվածը կառավարում էր Նապոլեոնի փեսան՝ Յոախիմ Մյուրատը, որը Նեապոլի թագավորության արքան էր։ 1814 թվականի Վիեննայի վեհաժողովը վերականգնեց 18-րդ դարավերջի իրավիճակը, սակայն Ֆրանսիական հեղափոխության արժեքները հնարավոր չեղավ արմատախիլ անել եւ շուտով դրանք կրկին երեւան եկան քաղաքական ցնցումների ժամանակ, որոնք բնորոշ էին 19-րդ դարի առաջին կեսին։ Նապոլեոնի ժամանակաշրջանում՝ 1797 թվականին, առաջին անգամ պաշտոնապես ընդունվեց իտալական եռագույնը որպես ինքնիշխան Իտալական պետության՝ Հեղափոխական Ֆրանսիայի նապոլեոնյան քույր հանրապետության՝ Ցիսպադանի հանրապետության ազգային դրոշ՝ Ֆրանսիական հեղափոխությանը (1789–1799) հաջորդած իրադարձությունների հիման վրա, որոնք իրենց արժեքների հետ մեկտեղ քարոզում էին ազգային ինքնորոշում։ Այս իրադարձությունը նշվում է որպես Եռագույնի օր։ Իտալիայի եռագույնն առաջին անգամ հայտնվեց կոկարդի վրա 1789 թվականին եւ միայն յոթ տարի անց՝ 1796 թվականին, Լոմբարդիա լեգեոնն ընդունեց Իտալիայի կանաչ-սպիտակ-կարմիր զինվորական դրոշը։ Իտալիայի միավորում Իտալիայի թագավորության ծնունդը Սավոյ դինաստիային հավատարիմ իտալացի ազգայնականների եւ միապետների ջանքերի արդյունքն էր, որոնք ընդհանուր նպատակ ունեին՝ ամբողջ Ապենինյան թերակղզու վրա միացյալ թագավորություն ստեղծել։ 1815 թվականի Վիեննայի վեհաժողովից հետո ստեղծվեց Իտալիայի Ռիսորջիմենտո սոցիալ-քաղաքական շարժումը՝ նպատակ ունենալով միավորել Իտալիան՝ կոնսոլիդացնելով թերակղզու տարբեր պետությունները եւ երկիրն ազատել օտարերկրյա վերահսկողությունից։ Աչքի ընկնող արմատական դեմքը հայրենասեր լրագրող Ջուզեպպե Մացցինին էր, որն անդամակցում էր «Կարբոնարի» գաղտնի հեղափոխական միությանը եւ 1830-ական թվականների սկզբին հիմնադրել էր «Երիտասարդ Իտալիա» ազդեցիկ քաղաքական շարժումը։ Մացցինին ունիտար հանրապետության կողմնակից էր եւ քարոզում էր ընդարձակ ազգայնական շարժում։ Նրա արգասաբեր քարոզչությունն օգնեց, որ միավորման շարժումն ակտիվ միանա։ Այս համատեքստում 1847 թվականին հանրայնորեն առաջին անգամ կատարվեց «Il Canto degli Italiani» երգը, որը 1946 թվականից Իտալիայի ազգային օրհներգն էր։ Խոսքերի հեղինակը Գոֆրեդո Մամելին էր, երաժշտության հեղինակը՝ Միկելե Նովարոն։ Երգը հայտնի է նաեւ «Inno di Mameli» անվամբ՝ խոսքերի հեղինակի պատվին կամ առաջին տողի՝ «Fratelli d'Italia» անվամբ։ «Երիտասարդ Իտալիա»-ի ամենահայտնի անդամը հեղափոխական գեներալ Ջուզեպպե Գարիբալդին էր, որը հայտնի էր իր չափազանց հավատարիմ հետեւորդներով եւ ղեկավարում էր Իտալիայի հարավային հատվածում հանուն միավորման հանրապետականների շարժումը։ Այդուհանդերձ, Իտալիայի հյուսիսում՝ Սարդինիայի թագավորության (Սավոյ դինաստիա) կառավարությունը, որը գլխավորում էր Կամիլլո Բենսո Կավուրը, միացյալ իտալական պետություն ստեղծելու եւս նկրտումներ ուներ։ 1848 թվականին ամբողջ Եվրոպայով ընթացող լիբերալ հեղափոխությունների համատեքստում Ավստրիայում անկախության համար առաջին անհաջող պատերազմը տեղի ունեցավ։ 1855 թվականին Սարդինիայի թագավորությունը Ղրիմի պատերազմում դարձավ Բրիտանիայի եւ Ֆրանսիայի դաշնակիցը, ինչը գերտերությունների աչքերում Կավուրի դիվանագիտությունը լեգիտիմ դարձրեց։ Սարդինիայի թագավորությունը Ֆրանսիայի օգնությամբ կրկին հարձակվեց Ավստրիական կայսրության վրա (1859 թվականի Իտալիայի անկախության երկրորդ պատերազմ), ինչի արդյունքում ազատագրվեց Լոմբարդիան։ Պլոմբիերի պայմանագրի համաձայն՝ Սարդինիայի թագավորությունը զիջեց Սավոյը եւ Նիսը Ֆրանսիային, ինչի հետեւանքով տեղի ունեցավ «Նիսի գաղթը» ()` Նիսում բնակվող իտալացիների մասսայական գաղթն Իտալիա։ 1860–1861 թվականներին Գարիբալդին գլխավորեց Նեապոլի եւ Սիցիլիայի` միավորման համար շարժումը («Հազարական աշխարհազորի արշավ»), մինչդեռ Սավոյ դինաստիայի բանակը նվաճեց Ապենինյան թերակղզու կենտրոնական շրջանները՝ բացառությամբ Հռոմի եւ Պապական մարզի մի մասի։ Տեանոն Ջուզեպպե Գարիբալդիի եւ Սարդինիայի վերջին արքա Վիկտոր Էմանուիլ II-ի՝ 1860 թվականի հոկտեմբերի 26-ի նշանավոր հանդիպման վայրն էր, որտեղ Գարիբալդին սեղմեց Վիկտոր Էմանուիլի ձեռքը եւ նրան ճանաչեց որպես Իտալիայի արքա։ Այսպես, Գարիբալդին զոհեց հանրապետական հույսերը հանուն միապետության ներքո Իտալիայի միավորման։ Կավուրը համաձայնվեց ներառել նաեւ Գարիբալդիի Հարավային Իտալիան՝ թույլ տալով, որ այն 1860 թվականին Սարդինիայի թագավորության հետ միանա միությանը։ Սա հնարավորություն տվեց, որ Սարդինիայի կառավարությունը 1861 թվականի մարտի 17-ին հայտարարի Իտալիայի միացյալ թագավորության մասին։ Վիկտոր Էմանուիլ II-ն այնուհետեւ դարձավ միացյալ Իտալիայի առաջին արքան, իսկ մայրաքաղաքը Թուրինից տեղափոխվեց Ֆլորենցիա։ 1866 թվականին Վիկտոր Էմանուիլ II-ը Ավստրո-պրուսական պատերազմում դաշինք կնքեց Պրուսիայի հետ՝ վարելով Իտալիայի անկախության համար երրորդ պատերազմը, որը հնարավորություն տվեց բռնակցել Վենետոն։ Վերջապես 1870 թվականին, երբ Ֆրանսիան Ֆրանս-պրուսական աղետալի պատերազմում իր կայազորները թողեց Հռոմում՝ պրուսական մեծ զորքն ահի մեջ պահելու համար, իտալացիները շտապեցին լրացնել իշխանության մեջ եղած բացը՝ գրավելով Պապական մարզը։ Ավարտվեց Իտալիայի միավորումը եւ շուտով Իտալիայի մայրաքաղաքը տեղափոխվեց Հռոմ։ Վիկտոր Էմանուիլը, Գարիբալդին, Կավուրը եւ Մացցինին համարվում են Իտալիայի չորս հայրերը։ Լիբերալ ժամանակաշրջան Իտալիայի նորաստեղծ թագավորությունը ստացավ գերտերության կարգավիճակ։ Սարդինիայի թագավորության Սահմանադրությունը՝ 1848 թվականի Ալբերտինոյի ստատուտը, 1861 թվականին տարածվեց ամբողջ Իտալիայի թագավորության վրա, որով նորաստեղծ պետությունը որոշակի ազատություն ուներ, սակայն չքավոր ու կրթություն չունեցող դասակարգը զրկված էր ընտրելու իրավունքից։ Նորաստեղծ թագավորության կառավարումն իրականացվում էր խորհրդարանական սահմանադրական միապետության շրջանակներում, որտեղ գերակշռում էին լիբերալ ուժերը։ Հյուսիսային Իտալիան արագ արդյունաբերականացվեց, իսկ հարավը եւ հյուսիսի գյուղական տարածքները շարունակեցին մնալ չզարգացած եւ գերբնակեցված, ինչը միլիոնավոր մարդկանց ստիպեց արտասահման գաղթել՝ ստեղծելով մեծ եւ ազդեցիկ սփյուռք։ Իտալիայի սոցիալիստական կուսակցությունն անընդհատ ուժեղանում էր՝ մարտահրավեր նետելով ավանդական լիբերալ եւ պահպանողական ուժերին։ 19-րդ դարի վերջին երկու տասնամյակից սկսած՝ Իտալիան վերածվեց գաղութարար տերության՝ իր տիրապետության տակ վերցնելով Էրիթրեան եւ Սոմալին՝ Արեւելյան Աֆրիկայում, Տրիպոլիտանիան եւ Կիրենաիկան՝ Հյուսիսային Աֆրիկայում (վերջինս միավորվեց Լիբիայի գաղութի հետ) եւ Դոդեկանես կղզիները։ 1899 թվականի նոյեմբերի 2-ից մինչեւ 1901 թվականի սեպտեմբերի 7-ը Իտալիան Ութ գերտերությունների դաշինքի կազմում մասնակցեց Իհետուանի ապստամբությանը Չինաստանում, 1901 թվականի սեպտեմբերի 7-ին Տյանցզինի կոնցեսիան փոխանցվեց երկրին, իսկ 1902 թվականի հունիսի 7-ին կոնցեսիան անցավ Իտալիայի տիրապետության տակ եւ սկսեց ղեկավարվել հյուպատոսի կողմից։ 1913 թվականին ընդունվեց տղամարդկանց ընտրելու համընդհանուր իրավունքը։ Նախապատերազմական շրջանում՝ 1892-1921 թվականներին, վարչապետի պաշտոնը հինգ անգամ զբաղեցրեց Ջովաննի Ջոլիտտին. տվյալ ժամանակաշրջանը բնորոշվում է որպես Իտալիայի հասարակության տնտեսական, արդյունաբերական եւ քաղաքական-մշակութային արդիականացման շրջան։ 1915 թվականին Իտալիան մտավ Առաջին համաշխարհային պատերազմի մեջ՝ նպատակ ունենալով ավարտել ազգային միավորումը։ Այդ իսկ պատճառով Իտալիայի միջամտությունը պատերազմին պատմագրական տեսանկյունից համարվում է նաեւ Իտալիայի՝ անկախության համար չորրորդ պատերազմը, որով ավարտվում է Իտալիայի միավորումը, որին միտված ռազմական գործողությունները սկսվել էին դեռեւս 1848 թվականի հեղափոխությունների ժամանակ՝ Անկախության առաջին պատերազմով։ Իտալիան, որը Գերմանական կայսրության եւ Ավստրո-Հունգարական կայսրության դաշնակիցն էր Եռյակ դաշինքում, 1915 թվականին միացավ Առաջին համաշխարհային պատերազմի իր դաշնակիցներին՝ խոստացված տարածքային պահանջները բավարարելու միտումով, որոնց թվում էին Ներքին Կրայնայի արեւմտյան հատվածը, նախկին Ավստրիական ծովեզրը, Դալմաթիան, ինչպես նաեւ Օսմանյան կայսրության որոշ հատվածներ։ Երկիրը, որպես «Մեծ քառյակի» գերտերություններից մեկը, մեծ ներդրում ունեցավ պատերազմում հաղթանակ տանելու մեջ։ Իտալական ռազմաճակատում մարտերը սկզբնական շրջանում արդյունք չէին տալիս, քանի որ իտալական զորքը երկարատեւ, հյուծող պատերազմ էր վարում Ալպերում՝ ապահովելով փոքր առաջխաղացում եւ կրելով ծանր կորուստներ։ Այդուհանդերձ, բանակի վերակազմավորման եւ այսպես կոչված «՚99 տղաներ»-ի («Ragazzi del '99», 1899 թվականին ծնված բոլոր տղամարդիկ, որոնք դառնում էին 18 տարեկան) շնորհիվ Իտալիան հաղթանակներ տարավ այնպիսի խոշոր մարտերում, ինչպիսիք էին Մոնտե Գրապպան եւ Պիավե գետի մի շարք մարտերը։ 1918 թվականի հոկտեմբերին իտալացիները զանգվածային հարձակում սկսեցին, որի գագաթնակետը Վիտտորիո-Վենետոյի ճակատամարտում հաղթանակն էր։ Իտալացիների հաղթանակով, որն ամրագրվեց «Bollettino della Vittoria» եւ «Bollettino della Vittoria Navale» փաստաթղթերում, ավարտվեց Իտալական ռազմաճակատի պատերազմը, փլուզվեց Ավստրո-Հունգարական կայսրությունը։ Այս հաղթանակը նաեւ կարեւոր դեր խաղաց երկու շաբաթ անց Առաջին համաշխարհային պատերազմն ավարտվելու գործում։ Իտալիայի զինված ուժերը ներգրավված էին նաեւ Աֆրիկյան, Բալկանյան, Միջինարեւելյան թատերաբեմերում, այնուհետեւ մասնակցեցին Կոստանդնուպոլսի պաշարմանը։ Պատերազմի ժամանակ ավելի քան 650 000 իտալացի զինվոր եւ նույնքան էլ խաղաղ բնակչություն զոհվեց, իսկ թագավորությունը հայտնվեց սնանկացման եզրին։ Սեն Ժերմենի հաշտության պայմանագիրը (1919) եւ Ռապալլոյի պայմանագիրը (1920) հնարավոր դարձրին Տրենտինո Ալտո Ադիջեի, Վենետիկ-Ջուլիայի, Իստրիայի, Կվարների, ինչպես նաեւ Դալմաթիայի Զադար քաղաքի բռնակցումը։ Հաջորդ՝ Հռոմի պայմանագրով (1924) Իտալիային բռնակցվեց Ֆիումե քաղաքը։ Իտալիան չստացավ Լոնդոնի պայմանագրով (1915) խոստացված մյուս տարածքները, այդ պատճառով պատերազմի այս ելքը հայտնի է նաեւ «խեղված հաղթանակ» անվամբ։ Բենիտո Մուսոլինին որդեգրեց «խեղված հաղթանակի» հռետորաբանությունը եւ դարձավ իտալական ֆաշիզմի հիմնադիրը, որը Ֆաշիստական Իտալիայի քարոզչության կարեւոր կետն էր։ Պատմաբանները «խեղված հաղթանակը» համարում են «քաղաքական առասպել», որն օգտագործում էին ֆաշիստները՝ իտալական իմպերիալիզմը վառ պահելու եւ Առաջին համաշխարհային պատերազմից հետո լիբերալ Իտալիայի հաջողությունները խամրեցնելու նպատակով։ Իտալիան նաեւ մշտական անդամի կարգավիճակ ստացավ Ազգերի լիգայի գործադիր խորհրդում։ Ֆաշիստական վարչակարգ Առաջին համաշխարհային պատերազմի կործանիչ ազդեցությունից հետո սկսված սոցիալիստական քարոզչությունը՝ ոգեշնչված Ռուսական հեղափոխությունից, Իտալիայում հանգեցրեց հակահեղափոխության եւ բռնաճնշումների։ Լիբերալ հանրությունը, վախենալով խորհրդային ոճով հեղափոխությունից, սկսեց աջակցել փոքր Ազգային ֆաշիստական կուսակցությանը, որը ղեկավարում էր Բենիտո Մուսոլինին։ 1922 թվականի հոկտեմբերին այդ կուսակցության «Սեւ վերնաշապիկավորները» փորձեցին զանգվածային ցույցեր կազմակերպել եւ պետական հեղաշրջում անել («Արշավանք Հռոմի վրա» անվամբ), ինչը ձախողվեց, սակայն վերջին պահին Վիկտոր Էմանուիլ III թագավորը հրաժարվեց հայտարարել պաշարման դրություն եւ Մուսոլինիին նշանակեց վարչապետ՝ այդպիսով քաղաքական իշխանությունն առանց զինված հակամարտության փոխանցելով ֆաշիստներին։ Հաջորդ մի քանի տարիներին Մուսոլինին արգելեց բոլոր քաղաքական կուսակցությունների գործունեությունը եւ սահմանափակեց անձնական ազատությունները՝ հաստատելով բռնապետություն։ Այդ գործողությունները գրավեցին միջազգային հանրության ուշադրությունը, ինչն արդյունքում ոգեշնչման աղբյուր հանդիսացավ մյուս նմանատիպ բռնապետությունների համար, որոնցից էին Նացիստական Գերմանիան եւ Ֆրանկիստական Իսպանիան։ Իտալական ֆաշիզմը հիմնված էր իտալական ազգայնականության ու իմպերիալիզմի վրա եւ մասնավորապես ձգտում էր ավարտել իր կարծիքով կիսատ մնացած Իտալիայի միավորումը՝ երկրի կազմի մեջ Մեծ Իտալիան ներառելու միջոցով։ Իտալիայի արեւելյան հատվածում ֆաշիստները պնդում էին, որ Դալմաթիան իտալական մշակույթի մաս է, որտեղ բնակվող իտալացիները՝ ներառյալ հարավսլավոնական ծագում ունեցող իտալացված բնակչությունը, արտաքսվել էին Դալմաթիայից ու աքսորի մեջ էին գտնվում Իտալիայում։ Այնպես որ ֆաշիստներն աջակցում էին դալմաթիական ծագում ունեցող իտալացիների վերադարձին։ Մուսոլինին Դալմաթիան բնորոշում էր որպես դարեր շարունակ իտալական մշակութային արմատներ ունեցող տարածք՝ Իստրիայի նման։ Իտալիայի հարավում ֆաշիտները պահանջում էին Մալթան, որը պատկանում էր Միացյալ Թագավորությանը եւ Կերկիրան, որը պատկանում էր Հունաստանին։ Հյուսիսում պահանջում էին Իտալական Շվեյցարիան, իսկ արեւմուտքում՝ Կորսիկան, Նիսը եւ Սավոյը, որոնք պատկանում էին Ֆրանսիային։ Ֆաշիստական վարչակարգը Կորսիկայի մասին գրականություն էր հրատարակել, որը հավաստում էր կղզու իտալական լինելը, իսկ Նիսի վերաբերյալ գրականության մեջ ասվում էր, որ այն իտալական տարածք է՝ ելնելով պատմական, ազգային եւ լեզվական հիմունքներից։ Վիլլա Ջիուստիի հաշտությունը, որով վերջ դրվեց Իտալիայի եւ Ավստրո-Հունգարիայի միջեւ պատերազմին Առաջին համաշխարհային պատերազմի վերջում, հանգեցրեց Իտալիային հարող Հարավսլավիայի տարածքների բռնակցմանն Իտալիային։ Միջպատերազմական շրջանում Ֆաշիստական Իտալիայի իշխանությունները բռնակցված տարածքներում սկսեցին իտալացման արշավ, ինչը ճնշեց սլավոնական լեզուն, դպրոցները, քաղաքական կուսակցությունները եւ մշակութային հաստատությունները։ 1922 թվականից մինչեւ Երկրորդ համաշխարհային պատերազմն ընկած ժամանակաշրջանում ճնշումների տակ ընկան նաեւ Տրենտինո Ալտո Ադիջեի գերմանախոս եւ լադինախոս բնակչությունը, ինչպես նաեւ Արեւմտյան Ալպերի ֆրանսախոս եւ ֆրանկոպրովանսալախոս շրջանները, օրինակ՝ Վալլե Դ'Աոստան։ Մուսոլինին խոստացավ Իտալիային վերադարձնել Եվրոպայի գերտերության երբեմնի համբավը՝ ստեղծելով «Նոր Հռոմեական կայսրություն» եւ պահպանելով Միջերկրական ծովում իր իշխանությունը։ Քարոզչության ընթացքում ֆաշիստները Միջերկրական ծովը նկարագրելու համար օգտագործում էին հին հռոմեական «Mare Nostrum» նշանաբանը (լատիներենից թարգմանաբար՝ «Մեր ծովը»)։ Այդ իսկ պատճառով ֆաշիստական վարչակարգը վարում էր ինտերվենցիոնիստական արտաքին քաղաքականություն։ 1923 թվականին Իտալիան կարճ ժամանակով գրավեց Կերկիրա հունական կղզին, երբ հունական տարածքում սպանվեց գեներալ Տելլինին։ 1925 թվականին Իտալիան Ալբանիային ստիպեց դե ֆակտո դառնալ պրոտեկտորատ։ 1935 թվականին Մուսոլինին ներխուժեց Եթովպիա եւ ստեղծեց Իտալական Արեւելյան Աֆրիկան, ինչը հանգեցրեց միջազգային հանրությունից օտարացման եւ Ազգերի լիգայից Իտալիայի դուրս գալուն։ Իտալիան դաշինք կազմեց Նացիստական Գերմանիայի եւ Ճապոնիայի կայսրության հետ ու Իսպանիայի քաղաքացիական պատերազմում սկսեց վճռականորեն աջակցել Ֆրանցիսկո Ֆրանկոյին։ 1939 թվականին Իտալիան պաշտոնապես բռնակցեց Ալբանիային։ 1940 թվականի հունիսի 10-ին Իտալիան մտավ Երկրորդ համաշխարհային պատերազմ։ Սկզբնական շրջանում հաջողություն գրանցելով Բրիտանական Սոմալիում, Եգիպտոսում, Բալկաններում, որտեղ ստեղծվեց Դալմաթիայի նահանգը, ինչպես նաեւ արեւելյան ռազմաճակատներում, իտալացիները պարտություն կրեցին Արեւելյան Աֆրիկայում, Խորհրդային Միությունում եւ Հյուսիսային Աֆրիկայում։ Երկրորդ համաշխարհային պատերազմի ժամանակ Իտալիայի կողմից ռազմական հանցագործությունների թվում էին արտադատարանային սպանություններն ու էթնիկ զտումները՝ մոտ 25 000 մարդու Իտալիայի համակենտրոնացման ճամբարներ արտաքսելու միջոցով, որոնց թվում էին հիմնականում հրեաներ, խորվաթներ եւ սլավոններ։ Համակենտրոնացման ճամբարներից էին Ռաբը, Գոնարսը, Մոնիգոն, Ռենիչի դի Անգիարին եւ այլն։ Հարավսլավացի պարտիզանները պատերազմից առաջ եւ հետո եւս ռազմական հանցագործություններ էին գործում (ներառյալ ֆոյբան) տեղի էթնիկ իտալացի բնակչության նկատմամբ (Իստրիայի իտալացիների եւ Դալմաթիայի իտալացիների)։ Ի տարբերություն Գերմանիայի՝ Իտալիայում եւ Հարավսլավիայում ավելի քիչ ռազմական հանցագործություններ են գրանցվել։ 1943 թվականի հուլիսին դաշնակիցները ներխուժեցին Սիցիլիա, ինչը հուլիսի 25-ին հանգեցրեց Ֆաշիստական վարչակարգի փլուզմանը եւ Մուսոլինիի տապալմանը։ Վիկտոր Էմանուիլ III թագավորի հրամանով եւ Ֆաշիզմի մեծ խորհրդի անդամների մեծամասնության հետ համագործակցությամբ (որոնք անվստահություն հայտնեցին) Մուսոլինին հեռացվեց իշխանությունից եւ ձերբակալվեց։ Սեպտեմբերի 8-ին Իտալիան հաշտագիր ստորագրեց՝ վերջ դնելով իր դաշնակիցների հետ պատերազմին։ Կարճ ժամանակ անց գերմանացիներն իտալացի ֆաշիստների օգնությամբ իրենց ձեռքը վերցրին Իտալիայի հյուսիսային եւ կենտրոնական հատվածների վերահսկողությունը։ Հյուսիսում գերմանացիները ստեղծեցին Իտալիայի Սոցիալական Հանրապետությունը՝ նացիստական խամաճիկ պետություն, որի ղեկավարը դարձավ Մուսոլինին, երբ նրան փրկեցին գերմանացի դեսանտայինները։ Հարավում որոշ իտալական զորքեր ձեւավորեցին Իտալիայի պատերազմող բանակը, որը դաշնակիցների հետ մարտնչում էր մինչեւ պատերազմի ավարտը, մինչդեռ մյուս իտալական զորքերը, որոնք հավատարիմ էին Մուսոլինիին եւ նրա Սոցիալական Հանրապետությանը, շարունակում էին գերմանացիների հետ կռվել Ազգային հանրապետական բանակի կազմում։ Բացի այդ, հաշտությունից հետո մեծ հակաֆաշիստական դիմադրության շարժում սկսվեց, որը պարտիզանական պատերազմ էր վարում նացիստ գերմանացի օկուպանտների եւ Իտալիայի ֆաշիստական ուժերի դեմ։ Արդյունքում երկիրը մտավ քաղաքացիական պատերազմի մեջ։ 1945 թվականի ապրիլի վերջին, երբ զգացվում էր պարտությունը, Մուսոլինին փորձեց փախչել հյուսիս, բայց իտալացի պարտիզանները նրան գերեվարեցին եւ մահապատժի ենթարկեցին Կոմո լճի մոտ։ Այնուհետեւ մարմինը տարան Միլան, որտեղ գլխիվայր կախեցին սպասարկման կայանում, որպեսզի ամբողջ հանրությունը տեսնի եւ համոզվի նրա մահվան մեջ։ Մարտական գործողություններն ավարտվեցին 1945 թվականի ապրիլի 29-ին, երբ գերմանական ուժերը հանձնվեցին Իտալիայում։ Գրեթե կես միլիոն իտալացի (ներառյալ խաղաղ բնակչությունը) զոհվեց պատերազմի ժամանակ, հասարակությունը բաժանվեց, իսկ Իտալիայի տնտեսությունն ամբողությամբ փլուզվեց. 1944 թվականին մեկ բնակչին բաժին ընկնող եկամուտը նվազագույնն էր 44 տարիների ընթացքում։ Երկրորդ համաշխարհային պատերազմից հետո Իտալիան բարկացած էր միապետության վրա, քանի որ այն վերջին քսան տարիների ընթացքում աջակցում էր ֆաշիստական վարչակարգին։ Այս հիասթափությունները նպաստեցին Իտալիայի հանրապետական շարժման վերածնմանը։ Հանրապետական շրջան 1946 թվականի հունիսի 2-ի հանրաքվեից հետո Իտալիան դարձավ հանրապետություն. այդ օրը նշվում է որպես Հանրապետության օր ()։ Սա առաջին անգամն էր, որ իտալացի կանայք քվեարկեցին համազգային մակարդակով եւ երկրորդ անգամը՝ հաշվի առնելով տեղական ընտրությունները, որոնք տեղի էին ունեցել որոշ քաղաքներում հանրաքվեից մի քանի ամիս առաջ։ Վիկտոր Էմանուիլ III-ի որդին՝ Ումբերտո II-ը, ստիպված էր հրաժարվել գահից, որից հետո արտաքսվեց։ 1948 թվականի հունվարի 1-ին հաստատվեց Հանրապետության Սահմանադրությունը։ Իտալիայի հետ Խաղաղության պայմանագրով Հարավսլավիան բռնակցեց Իստրիան, Կվարները, Վենետիկ-Ջուլիայի մեծ մասը, ինչպես նաեւ Դալմաթիայի Զադար քաղաքը, ինչը հանգեցրեց Իստրիա-դալմաթյան արտագաղթին. տեղի էթնիկ իտալացիների (Իստրիայի իտալացիները եւ Դալմաթիայի իտալացիները) մոտ 230 000-350 000-ը գաղթեցին, մյուսները, լինելով էթնիկ սլավոններ, խորվաթներ եւ իստրոռումիններ, նախընտրեցին պահպանել Իտալիայի քաղաքացիությունը։ Ավելի ուշ, Տրիեստի ազատ տարածքը բաժանվեց երկու պետությունների։ Իտալիան եւս կորցրեց իր գաղութները՝ պաշտոնապես վերջ դնելով Իտալիայի կայսրությանը։ 1950 թվականին Իտալական Սոմալին մինչեւ 1960 թվականի հուլիսի 1-ը դարձավ ՄԱԿ-ի մանդատի տակ գտնվող, սակայն Իտալիայի կողմից կառավարվող տարածք։ Իտալիայի ներկայիս սահմանը գոյություն ունի 1975 թվականից, երբ Տրիեստը պաշտոնապես կրկին կցվեց Իտալիային։ Հնարավոր կոմունիստական հեղափոխություն լինելու վախերը (հատկապես Միացյալ Նահանգներում) վճռորոշ դեր խաղացին 1948 թվականի ապրիլի 18-ին կայացած առաջին խորհրդարանական ընտրություններում, երբ քրիստոնյա դեմոկրատներն Ալչիդե դե Գասպերիի ղեկավարությամբ համոզիչ հաղթանակ տարան։ Այնուհետեւ 1949 թվականին Իտալիան դարձավ ՆԱՏՕ-ի անդամ։ Մարշալի պլանն օգնեց վերականգնել Իտալիայի տնտեսությունը, որը մինչեւ 1960-ականների վերջ կայուն ձեւով աճում էր. սա հայտնի է «Տնտեսական հրաշք» անվամբ։ 1957 թվականին Իտալիան դարձավ Եվրոպական տնտեսական համագործակցության համահիմնադիրներից մեկը, որը 1993 թվականին վերափոխվեց Եվրոպական Միության։ 1960-ական թվականների վերջից մինչեւ 1980-ականների սկիզբը երկրում հայտնի էին «Կապարի տարիներ» անվամբ՝ մի ժամանակաշրջան, որը բնորոշվում է տնտեսական ճգնաժամով (հատկապես 1973 թվականի նավթի ճգնաժամից հետո), համատարած սոցիալական կոնֆլիկտներով եւ ահաբեկչական գործողություններով, որոնք հրահրում էին ընդդիմադիր ծայրահեղական խմբերը՝ ԱՄՆ եւ ԽՍՀՄ հետախուզական ծառայությունների ներգրավմամբ։ Կապարի տարիների գագաթնակետը 1978 թվականին քրիստոնյա դեմոկրատների ղեկավար Ալդո Մորոյի սպանությունն էր եւ 1985 թվականին Բոլոնիայում երկաթգծի կայարանում տեղի ունեցած ահաբեկչությունը, որի ժամանակ 85 մարդ էր զոհվել։ 1980-ականներին՝ առաջին անգամ սկսած 1945 թվականից, երկու կառավարությունները գլխավորում էին ոչ քրիստոնյա դեմոկրատ վարչապետներ՝ մեկը հանրապետական (Ջովաննի Սպադոլինի), մյուսը՝ սոցիալիստ (Բետինո Քրաքսի), սակայն քրիստոնյա դեմոկրատներն այդպես էլ մնացին հիմնական իշխող կուսակցությունը։ Քրաքսիի կառավարման տարիներին տնտեսությունը վերականգնվեց եւ Իտալիան դարձավ աշխարհի հինգերորդ արդյունաբերական պետությունը, երբ 1970-ականներին մտավ Մեծ յոթնյակ։ Այդուհանդերձ, Քրաքսիի կառավարման տարիներին նրա վարած ծախսերի քաղաքականության հետեւանքով Իտալիայի պետական պարտքը շեշտակի աճեց՝ գերազանցելով երկրի ՀՆԱ-ի 100%-ը։ 1992-1993 թվականներին սիցիլիական մաֆիան մի քանի ահաբեկչական հարձակումներ է կազմակերպել Իտալիայում՝ «Մաքսի դատավարության» ժամանակ մի քանի ցմահ դատավճիռներից եւ կառավարության նախաձեռնած նոր հակամաֆիական միջոցառումներից հետո։ 1992 թվականին դինամիտի երկու խոշոր պայթյունների հետեւանքով զոհվեցին դատավորներ Ջովաննի Ֆալկոնեն (մայիսի 23, Կապաչիի պայթյուններ) եւ Պաոլո Բորսելինոն (հուլիսի 19, Վիա դը Ամելիոյի պայթյուններ)։ Մեկ տարի անց (1993 թվականի մայիս-հուլիս) հարձակում արվեց զբոսաշրջային վայրերի վրա, ինչպիսիք էին Վիա դեի Ջեորգոֆիլին Ֆլորենցիայում, Վիա Պալեստրոն Միլանում եւ Լաթերանի բազիլիկ եկեղեցու հրապարակը ու Վիա Սան Տեոդորոն Հռոմում, ինչի հետեւանքով զոհվեց 10 մարդ, վիրավորվեց 93-ը եւ մեծ վնաս հասցվեց մշակութային օբյեկտներին, որոնցից էր Ուֆֆիցի պատկերասրահը։ Կաթոլիկ եկեղեցին բացեիբաց դատապարտեց մաֆիային, երկու եկեղեցիներում պայթյուններ հնչեցին, իսկ մաֆիային դեմ արտահայտվող քահանան սպանվեց Հռոմում։ 1990-ական թվականների սկզբին Իտալիան զգալի մարտահրավերների առաջ կանգնեց, քանի որ քաղաքական կաթվածից, հսկայական պետական պարտքից եւ լայնատարած կոռուպցիոն համակարգից (հայտնի է Տանգենտոպոլի անվամբ եւ բացահայտվել է «Մաքուր ձեռքեր» հետաքննության արդյունքում) հիասթափված ընտրողներն արմատական բարեփոխումներ էին պահանջում։ Սկանդալներում ներգրավված էին բոլոր խոշոր կուսակցությունները, բայց հատկապես նրանք, որոնք կառավարության կոալիցիայի մեջ էին. քրիստոնյա դեմոկրատների կուսակցությունը, որը ղեկավարում էր գրեթե 50 տարի, ծանր ճգնաժամ ունեցավ եւ վերջում լուծարվեց՝ բաժանվելով մի քանի խմբակցությունների։ Կոմունիստները վերակազմավորվեցին որպես սոցիալ-դեմոկրատական ուժ։ 1990-ական եւ 2000-ական թվականներին երկիրը հաջորդաբար ղեկավարում էին աջ կենտրոնամետ (ղեկավարը մեդիամագնատ Սիլվիո Բեռլուսկոնին էր) եւ ձախ կենտրոնամետ (ղեկավարը համալսարանի պրոֆեսոր Ռոմանո Պրոդին էր) կոալիցիաները։ Համաշխարհային տնտեսական ճգնաժամի ժամանակ` 2011 թվականին, Բեռլուսկոնին հրաժարական տվեց, իսկ նրա պահպանողական կառավարությանը փոխարինելու եկավ Մարիո Մոնտիի տեխնոկրատ կառավարությունը։ 2013 թվականի խորհրդարանական ընտրություններից հետո Դեմոկրատական կուսակցության փոխքարտուղար Էնրիկո Լետտան նոր կառավարություն ձեւավորեց։ 2014 թվականին չդիմանալով Դեմոկրատական կուսակցության նոր քարտուղար Մատտեո Ռենցիի մարտահրավերներին՝ Լետտան հրաժարական տվեց, որին փոխարինեց Ռենցին։ Նոր կառավարությունն այնպիսի կարեւոր սահմանադրական բարեփոխումներ սկսեց, ինչպիսիք էին Սենատի լուծարումը եւ նոր ընտրական օրենսդրությունը։ Դեկտեմբերի 4-ին հանրաքվեով մերժվեց սահմանադրական բարեփոխումը եւ Ռենցին հրաժարական տվեց. նոր վարչապետ նշանակվեց արտաքին գործերի նախարար Պաոլո Ջենտիլոնին։ 2010-ական թվականների Եվրոպայի միգրացիոն ճգնաժամի ժամանակ Իտալիան փախստականների համար Եվրոպական Միություն մտնելու առաջատար երկիրն էր։ 2013-1018 թվականներին երկիրն ընդունեց ավելի քան 700 000 ներգաղթյալների եւ փախստականների՝ հիմնականում Ենթասահարայից, ինչը հավելյալ «բեռ» էր պետության բյուջեի վրա, եւ հանրությունը սկսեց աջակցել աջ ծայրահեղական ուժերին կամ եվրոսկեպտիկ քաղաքական կուսակցություններին։ 2018 թվականի հունվարի 1-ից ԵԱՀԿ-ում նախագահությունը անցնում է Իտալիային, որը միջազգային կազմակերպության քաղաքականության առաջնահերթությունը առաջին հերթին դարձնում է իր համար առավել կարեւոր «միջերկրական» ուղղությունը։ Դեռեւս 2016 թվականի հուլիսին Իտալիային ԵԱՀԿ ժամանակավոր նախագահությունը հանձնելու որոշումն արժանանում է 57 անդամների միաձայն հավանությանը։ Այն ժամանակ Իտալիայի արտաքին գործերի նախարար Պաոլո Ջենտիլոնին որպես իտալական նախագահության առաջնային խնդիրներ նշել էր «ուկրաինական ճգնաժամի կարգավորումը» եւ ԵԱՀԿ տարածքում սառեցված հակամարտությունները, միգրանտների եւ փախստականների ճգնաժամը, ինչպես նաեւ Միջերկրական ծովի հարավային ափերի երկրների միջեւ համագործակցության ամրապնդումը»։ ԵԱՀԿ-ում իտալական նախագահության առաջնահերթություններից է դառնում լիակատար քաղաքական աջակցությունը Ուկրաինայի արեւելքում ստեղծված իրավիճակի կարգավորմանը՝ Մինսկի համաձայնագրերին ու բանակցությունների նորմանդական ձեւաչափին համապատասխան։ Հատուկ ուշադրություն դարձվում Եվրոպայում մյուս խնդրահարույց հարցերին` Աբխազիային եւ Հարավային Օսեթիային, Արցախին ու Մերձդնեստրին։ Իտալիայի ԱԳՆ-ն իր աշխատանքն իրականացնում է ԵԱՀԿ անվտանգության երեք ոլորտներում՝ ռազմական քաղաքականություն, տնտեսություն եւ շրջակա միջավայրի պաշտպանություն, ինչպես նաեւ մարդու իրավունքների հարգում։ Նույն «ակտիվ մոտեցումը» ցուցաբերվում է նաեւ «նոր անդրազգային մարտահրավերների պարագայում՝ ահաբեկչություն, կիբերանվտանգություն, մաքսանենգության դեմ պայքար՝ թմրանյութերից մինչեւ մշակութային արժեքներ»։ Իտալիայի արտաքին գործերի նախարար Անջելինո Ալֆանոն նշանակվում է ԵԱՀԿ նախագահ։ 2018 թվականի խորհրդարանական ընտրություններին մասնակցող ազդեցիկ ուժերից էին Հինգ աստղերի շարժումը եւ Լիգան, իսկ այս երկու կուսակցությունների կազմած պոպուլիստական կոալիցիայի ղեկավար Ջուզեպպե Կոնտեն դարձավ վարչապետ։ Այդուհանդերձ, տասնչորս ամիս անց Լիգան հրաժարվեց սատարել Կոնտեին, որը նոր աննախադեպ կառավարական կոալիցիա կազմեց Հին աստղերի շարժման եւ կենտրոնամետ ձախերի միջեւ։ 2020 թվականին Իտալիան մեծապես տուժեց COVID-19 համավարակից։ Կոնտեի կառավարությունը համազգային լոքդաուն հայտարարեց մարտից մայիս ամիսներին՝ հիվանդության տարածումը կանխելու նպատակով, իսկ հաջորդ ձմռանը լրացուցիչ սահմանափակումներ մտցվեցին։ Այդ միջոցառումները, որոնք չնայած մեծապես արժանացել էին հանրության հավանությանը, բնորոշվում են նաեւ որպես երկրի պատմության մեջ մարդու սահմանադրական իրավունքների ամենամեծ ոտնահարում։ Ունենալով ավելի քան 155 000 հաստատված մահ՝ Իտալիան COVID-19 համավարակից մահացության ցուցանիշով առաջատարներից է աշխարհում։ Համավարակը լուրջ հարված հասցրեց նաեւ երկրի տնտեսությանը. Իտալիան համարվում է ամենաշատ տուժած երկրներից մեկը։ 2021 թվականի փետրվարին Կոնտեի կառավարությունը, չնայած խորհրդարանում ունեցած մեծամասնությանը, ճգնաժամի մեջ հայտնվեց եւ Կոնտեն ստիպված էր հրաժարական տալ։ Եվրոպական կենտրոնական բանկի նախկին նախագահ Մարիո Դրագին ազգային միասնության կառավարություն ձեւավորեց, որին աջակցում էին գրեթե բոլոր հիմնական կուսակցությունները։ Նոր կառավարությունը հանձն առավ խթանել տնտեսությունը՝ համավարակի հարուցած ճգնաժամը հաղթահարելու նպատակով։ Աշխարհագրություն Իտալիան գտնվում է Հարավային Եվրոպայում` զբաղեցնելով Ապենինյան թերակղզու ողջ տարածքը։ Հյուսիսում սահմանակից է Ֆրանսիային, Շվեյցարիային, Ավստրիային եւ Սլովենիային։ Հյուսիսում իտալական սահմանն ավարտվում է Ալպերի մոտ՝ ներառելով Պադանի եւ Վենետիկի հարթավայրերը։ Իտալիայի կազմի մեջ են մտնում Ապենինյան ողջ թերակղզին, ինչպես նաեւ միջերկրածովյան Սիցիլիա, Սարդինիա եւ հարակից մանր կղզիները։ Սան Մարինոն եւ Վատիկանը, որոնք ինքնիշխան պետություններ, Իտալիայի կազմում գտնվող անկլավներ են։ Իսկ Կամպիոնե դ’Իտալիան իտալական էքսկլավ է, որը գտնվում է Շվեյցարիայում։ Երկրի ընդհանուր տարածքը կազմում է 301230 կմ2 (116,306 քառակուսի մղոն) է, որից 294020 կմ2 ցամաքային է (113,522 քառակուսի մղոն), իսկ 7210 կմ2-ն (2,784 քառակուսի մղոն)՝ ջրային։ Ներառյալ նաեւ կղզիները, Իտալիան Ադրիատիկ, Հոնիական, Տիրենյան ծովերի երկայնքով ունի 7660 կմ (4,722 մղոն) սահմանագիծ (Տիրենյան ծովի հետ ունի 740 կմ (460 մղոն) երկարությամբ սահմանագիծ), Ֆրանսիայի հետ՝ 488 կմ (303 մղոն), Ավստրիայի հետ՝ 430 կմ (267 մղոն), Սլովենիայի հետ՝ 232 կմ (144 մղոն) եւ Շվեյցարիայի հետ՝ 740 կմ (460 մղոն)։ Իտալիան իր կազմում գտնվող անկլավներ Սան Մարինոյի եւ Վատիկանի հետ ունի համապատասխանաբար 39 կմ (24 մղոն) եւ 3.2 կմ (2 մղոն) ընդհանուր սահմանագիծ։ Իտալիան լեռնային երկիր է։ Տարածքի շուրջ 80 %-ը զբաղեցնում են լեռները, նախալեռները եւ բլուրները։ Ապենինյան լեռները ձեւավորում են թերակղզու ողնաշարը, իսկ Ալպերը ձեւավորում են թերակղզու հյուսիսային սահմանագիծը, որտեղ գտնվում է Իտալիայի ամենաբարձր կետը՝ Մոնբլանը (իտալերեն արտասանվում է Մոնտե Բիանկո)։ Վերջինս ունի 4810 մետր բարձրություն։ Իտալիայի ամենաերկար գետը Պոն է, որն ունի 652 կմ (405 մղոն) երկարություն։ Այն սկիզբ է առնում Ալպյան լեռնաշղթայից (Ֆրանսիայի հետ արեւմտյան սահմանի մոտ) եւ անցնելով Պադանի հարթավայրով՝ թափվում Ադրիատիկ ծովը։ Ըստ նվազման կարգի, Իտալիայի հինգ ամենամեծ լճերն են Գարդան (367.94 քառակուսի կմ կամ 142 քառակուսի մղոն), Լագո Մաջորեն (212.51 քառակուսի կմ կամ 82 քառակուսի մղոն, գտնվում է Շվեյցարիայի հետ սահմանագծին), Կոմոն (145.9 քառակուսի կմ կամ 56 քառակուսի մղոն), Տրազիմենյան լիճը (124.9 քառակուսի կմ կամ 48 քառակուսի մղոն) եւ Բոլսենա լիճը (113.55 քառակուսի կմ կամ 44 քառակուսի մղոն)։ Չնայած, որ Իտալիայի կազմում են գտնվում Ապենինյան թերակղզին, հարակից խոշոր կղզիները եւ Հարավային Ալպերի ավազանի մեծ մասը, իտալական որոշ տարածքներ գտնվում են Ալպյան ավազանից դուրս, իսկ որոշ կղզիներ, ընդհանրապես, գտնվում են Եվրասիա մայրցամաքից դուրս։ Այդ կոմունաներն են Լիվինոն, Սեստոն, Սան Կանդիդոն, Դոբիակոն (մասնակիորեն), Կիուզաֆորտեն, Տարվիզիոն եւ Կուրոն Վենոստան, որոնք պատկանում են Դանուբ գետի ավազանին։ Մինչդեռ Լագո դի Լեյը պատկանում է Հռենոս գետի ավազանին, իսկ Լամպեդուզա եւ Լամպիոն կղզիներն աշխարհագրորեն պատկանում են Աֆրիկային։ Ջրային համակարգ Ապենինյան թերակղզու ափերը ողողում են Միջերկրական ծովի մաս կազմող չորս տարբեր ծովեր։ Այսպես, արեւելքում Ադրիատիկ ծովն է, հարավում՝ Հոնիական ծովը, իսկ արեւմուտքում՝ Լիգուրյան եւ Տիրենյան ծովերը։ Կղզիների հետ միասին Իտալիայի ափագիծն ունի ավելի քան 8000 կիլոմետր երկարություն։ Իտալիայի ափերը ներառում են Ամալֆիի, Կիլենտան, Աստվածների, Կոստա Վերդե, Արմավենիների ռիվիերա, Բրենտա ռիվիերա, Կոստա Սմերալդա եւ Տրաբոչի առափնյաները։ Իտալական ռիվիերան ներառում է Լիգուրիայի գրեթե ողջ ափագիծը՝ Ֆրանսիայի սահմանի մոտ գտնվող Վենտիմիլիա կոմունայից ձգվելով մինչեւ Կապո Կորվո, որը գտնվում է Սպեցիայի ծոցի ծայր արեւելքում։ Ապենինյան լեռները ձգվում են թերակղզու ողջ երկայնքով՝ ջրային հատվածները բաժանելով երկու հակադիր մասերի։ Մյուս կողմից, առատ տեղումների ու Հյուսիսային Իտալիայում Ալպիական շղթայի առկայության պատճառով, որտեղ կան սառցադաշտեր, գետերը բազմաթիվ են։ Հիմնական ջրբաժանն անցնում է Ալպերի եւ Ապենինյան լեռնաշղթայի երկայնքով ու Իտալիայի տարածքը բաժանում հինգ հիմնական ավազանների, որոնք համապատասխանում են այն ծովերին, որոնց մեջ թափվում են գետերը. Ադրիատիկ, Հոնիական, Տիրենյան, Լիգուրյան եւ Միջերկրական։ Հաշվի առնելով դրանց ակունքները՝ իտալական գետերը կարելի է բաժանել երկու հիմնական խմբերի։ Առաջին խմբի գետերը գտնվում են երկրի հյուսիսում՝ Ալպյան հատվածում եւ Պո գետի ավազանում, իսկ երկրորդը՝ Ապենինյան թերակղզու հիմնական հատվածում եւ իտալական կղզիներում։ Իտալիայի գետերի մեծ մասը թափվում են կա՛մ Ադրիատիկ ծովը, ինչպես օրինակ Պոն, Պյավեն, Ադիջեն, Բրենտան, Տալյամենտոն եւ Ռենոն, կա՛մ Տիրենյան ծովը, որի մեջ թափվում են Առնոն, Տիբերը եւ Վոլտուրնոն։ Սահմանային մյուս կոմունաների գետերը (Լոմբարդիայում՝ Լիվինիոն, Տրենտինո Ալտո Ադիջեում՝ Սեստոն եւ Սան Կանդիդոն), Դանուբի վտակ Դրավայի ավազանի միջոցով, թափվում են Սեւ ծովը, իսկ Լոմբարդիայում գտնվող Լագո դի Լեյ ջրամբարի գետերը, Հռենոսի ավազանի միջոցով, թափվում են Հյուսիսային ծով։ Իտալիայի ամենաերկար գետը Պոն է, որն ունի 652 կամ 682 կիլոմետր երկարություն (հաշվի առնելով Մայրա գետի աջափնյա վտակի երկարությունը)։ Գետի ակունքը սկսվում է Մոնտե Վիզոյի հյուսիս-արեւմուտքում գտնվող Վալ Պո հովտում գտնվող բլուրներից հոսող ջրերից։ Պո գետի շուրջը գտնվող ընդարձակ հովիտը Պադանի հարթավայրն է ( կամ Val Padana)։ Այն Իտալիայի գլխավոր արդյունաբերական շրջանն է։ 2002 թվականի տվյալներով՝ Պադանի հովտում բնակվում էր ավելի քան 16 միլիոն մարդ, ինչը կազմում էր Իտալիայի բնակչության մոտ 1⁄3-ը։ Իտալական երկրորդ խոշոր գետը Ադիջեն է, որը ձեւավորվում է Ռեսչեն լճի մոտից եւ թափվում Ադրիատիկ ծով՝ Կիոջայի մոտ ձեւավորելով հյուսիս-հարավ երթուղին։ Երկրի հյուսիսում կան մերձալպիական մորենապատնեշային ծագման մի շարք լճեր, որոնք շատ հաճախ անվանվում են Իտալական լճեր։ Իտալիայում կա ավելի քան 1000 լիճ, որոնցից ամենամեծը Գարդա լիճն է (370 քառակուսի կիլոմետր)։ Մերձալպիական մյուս հայտնի լճերից են Լագո Մաջորեն (212,5 կմ2), որի հյուսիսային հատվածը գտնվում է Շվեյցարիայի տարածքում, Կոմո լիճը (146 կմ2), որը Եվրոպայի ամենախորը լճերից մեկն է, Օրտան, Լուգանոն, Իզեոն եւ Իդրոն։ Իտալական թերակղզու մյուս հայտնի լճերից են Տրազիմենյան լիճը, Բոլսենան, Բրաչիանոն, Վիկոն, Վարանոն, Մոնտե Գարգանոյում գտնվող Լեսինա լիճը եւ Սարդինիայում գտնվող Օմոդեոն։ Իտալիայի ափագծով մեկ կան ծովածոցեր՝ ներառյալ Հյուսիսային Ադրիատիկում գտնվող Վենետիկի, Մարանոյի եւ Գրադոյի ծովածոցերը, ինչպես նաեւ Տոսկանայի ափերին գտնվող Օրբետելոյի ծովածոցը։ Ճահճուտները եւ լճակները, որոնք նախկինում ծածկում էին Իտալիայի ընդարձակ հարթավայրային տարածքները, վերջին հարյուրամյակում հիմնականում չորացել են։ Մնացած մի քանի ճահճուտները, ինչպես օրինակ Կոմակիոյի հարթավայրերը Էմիլիա-Ռոմանիայում կամ Ստանյո դի Կալյարին Սարդինիայում, պահպանվող բնական միջավայրեր են։ Հրաբխականություն Իտալիայի տարածքը գտնվում է Եվրասիական եւ Աֆրիկյան սալերի բախման կետում, ինչի արդյունքում էլ երկրի տարածքում ակտիվ են երկրաշարժային եւ հրաբխային գոտիները։ Իտալիայում կան 14 հրաբուխներ, որոնցից 4-ն ակտիվ են. Էտնան (Առասպելական Վուլկան աստծո դարբնոցը), Ստրոմբոլին, Վուլկանոն եւ Վեզուվը։ Վերջինս Եվրոպա աշխարհամասի միակ գործող հրաբուխն է։ Հենց Վեզուվի ժայթքման արդյունքում են 79 թվականին կործանվել Պոմպեյ եւ Հերկուլանում քաղաքները։ Որոշ կղզիներ եւ բլուրներ առաջացել են հրաբխային ակտիվության հետեւանքով։ Նեապոլից դեպի հյուսիս-արեւմուտք գտնվում է խոշոր ակտիվ Ֆլեգրեյան կալդերան։ Բարձր հրաբխային եւ մագմատիկ նեոգեն ակտիվությունը բաժանվում է տարածաշրջանների. Մագմատիկ Տոսկանա (Մոնտի Կիմինի, Տոլֆա եւ Ամիատա), Մագմատիկ Լացիում (Մոնտի Վոլսինի, Վիկո նել Լացիո, Ալբանյան լեռներ, Ռոքամոնֆինա), Ումբրիա-Լացիո շրջան (Սան Վենանցո, Կուպաելլո եւ Պոլինո), Հրաբխային զանգ (Վեզուվ, Ֆլեգրեյան դաշտեր, Իսկիա), Քամոտ կամար եւ Տիրենյան ավազան (Լիպարյան կղզիներ եւ Տիրենեյան ստորջրյա լեռներ), Աֆրիկական-Ադրիատիկ ավազան (Սիցիլիայի նեղուց, Ֆերդինանդեա, Էտնա եւ Վուլտուրե լեռ)։ Մինչեւ 1950-ական թվականներն իտալիան եղել է առաջին եւ միակ երկիրը, որը մշակել է երկրաջերմային էներգիա։ Նպատակն էլեկտրականության ստացումն էր, որն իրականացվել է Լարդերելո շրջանում, այնուհետեւ Ամիատա լեռան հարակից տարածքում։ Բարձր երկրաջերմային թեքվածքը, որն օգտագործվում է թերակղզու տարածքի մեծ մասի համար, հնարավորություն է տալիս գտնելու երկրաջերմային այլ տարածքներ եւս։ Այսպես. 1960-ական եւ 1970-ական թվականներին իրականացված հետազոտությունները փաստում են, որ երկրաջերմային պոտենցիալ տարածքներ կան նաեւ Լացիոյում եւ Տոսկանայում, ինչպես նաեւ մի շարք հրաբխային կղզիներում։ Օգտակար հանածոներ Իտալիայում օգտակար հանածոների մեծ բազմազանություն կա, սակայն դրանցից շատերի հանքավայրերում պաշարների թիվը մեծ չէ։ Դրանք սփռված են երկրի ողջ տարածքում, հաճախ այնպիսի վայրերում, որոնք անհարմար են մշակման համար։ Այսպես, 1982 թվականին այդ երկրում ամբողջությամբ դադարեցվել է երկաթի հանքաքարի արդյունահանումը, այդ թվում նաեւ Էլբա կղզում (մի շարք վայրերում, բայց հատկապես Կարարայի շրջանում)։ Հումքի այլ տեսակների պաշարներով Իտալիայի տարածքն աղքատ է։ Վալլե Դ'Աոստա մարզում հանդիպում է անտրացիտի ոչ մեծ քանակություն, Տոսկանայում՝ գորշ ածխի, մյուս հատվածներում՝ տորֆի եւ տորֆանման լիգնիտների։ Կենտրոնական Իտալիայում եւ Լիգուրիայում կան մանգանի ոչ մեծ հանքավայրեր։ Բոքսիտները, որոնք երկար ժամանակ արդյունահանվում էին Ապուլիայի կարստային իջվածքներից, այժմ գրեթե սպառված են։ Սիցիլիա կղզում կան կալիական աղի եւ քարաղի, ասֆալտի ու բիտումի պաշարներ։ Իտալիայի էներգետիկ ռեսուրսները բավարարում են երկրի էներգիայի պահանջների միայն 15%-ը։ Սարդինիայում, Տոսկանայում, Ումբրիայում եւ Կալաբրիայում կան շագանակագույն եւ ցածրորակ ածխի հանքավայրեր։ Սիցիլիա կղզում, Պադանի հարթավայրում եւ Կենտրոնական Իտալիայի արեւելյան ափին առկա նավթի սահմանափակ պաշարները ապահովում են Իտալիայի բնակչության 2%-ի նավթի պաշարները։ Երկրի տնտեսության համար շատ կարեւոր են Պադանի հովտում բնական գազի հանքավայրերը եւ դրա ստորջրյա շարունակությունը՝ Ադրիատիկ ծովի մայրցամաքային ծանծաղուտը։ Բնական գազի պաշարներ են հայտնաբերվել նաեւ Հյուսիսային, Կենտրոնական եւ Հարավային Ապենիններում ու Սիցիլիա կղզում։ Հետպատերազմական տարիներին Իտալիայի համար նավթի բավականին կարեւոր ռեսուրսներ են հայտնաբերվել Պադանի հարթավայրում, Ալպիական նախալեռների հատվածում, ինչպես նաեւ Սիցիլիա կղզում։ Դրան հավելում են հանդիսանում բիտումի թերթաքարերը, որի հանքավայրեր կան Սիցիլիա կղզու Ռագուզայի շրջանում, Աբրուցոյի մարզի Սան Վալենտինո ին Աբրուցո Չիտերիորեի շրջանում, ինչպես նաեւ Լացիոյի մարզի Ֆրոզինոնե գավառում։ Շրջակա միջավայր Իտալիայում տեղի ունեցած արագ արդյունաբերական աճից հետո, երկիրը ձեռնամուխ եղավ շրջակա միջավայրի առկա խնդիրները լուծելու։ Տեղի ունեցած որոշակի բարեփոխումներից հետո, Իտալիան բնապահպանական կայունության տեսանկյունից 84-րդն է աշխարհում։ Երկրի տարածքի 5 %-ը զբաղեցնում են ազգային պարկերը։ Վերջին տասնամյակում Իտալիան դարձել է վերականգնվող էներգիա արտադրող առաջատար երկրներից մեկը։ Իտալիան աշխարհում 4-րդն է արեւային էներգիայով ապահովվածության տեսանկյունից եւ վեցերորդը՝ հողմաէներգետիկայի արտադրության ծավալներով (2010 թվականի տվյալներով)։ Իտալիայում վերականգնվող էներգիան ապահովում է երկրի համար անհրաժեշտ էներգիայի ընդհանուր ծավալների 12 %-ը։ Նախատեսվում է, որ մինչեւ 2020 թվականն այդ ցուցանիշը կհասնի 17 %-ի։ Այդուհանդերձ, Իտալիայի համար օդի աղտոտումը շատ լուրջ հիմնախնդիր է, հատկապես արդյունաբերական հյուսիսում։ 1990-ական թվականներին Իտալիան աշխարհում 10-րդն էր արդյունաբերական ածխածնի երկօքսիդի արտանետումների ծավալներով։ Իտալիան ածխածնի երկօքսիդի արտադրությամբ աշխարհում 12-րդն է։ Ծանրաբեռնված երթեւեկությունը եւ խոշոր քաղաքներում գերբնակեցվածությունը շարունակում են սրացնել շրջակա միջավայրի եւ առողջապահական հիմնախնդիրները, չնայած այն հանգամանքին, որ 1970-80-ական թվականներին թունամշուշի (սմոգի) ծավալներն էականորեն կրճատվել էին։ Սմոգի առկայությունը երկրում դարձել է հազվադեպ երեւույթ եւ էականորեն կրճատվել են նաեւ ծծմբի երկօքսիդի ծավալները։ Բազմաթիվ գետահուներ եւ ափագծեր նույնպես աղտոտվել են արդյունաբերական եւ գյուղատնտեսական գործունեության արդյունքում։ Ջրի մակարդակի բարձրացման արդյունքում վերջին տարիներին Վենետիկի առանձին հատվածները պարբերաբար հայտնվում են ջրի տակ։ Արդյունաբերական գործունեության արդյունքում առաջացած թափոններից ոչ միշտ են ազատվում օրինական ճանապարհով, որն էլ իր հերթին ազդում է քաղաքացիների առողջության եւ շրջակա միջավայրի պահպանման գործընթացի վրա։ Վերջինիս վառ օրինակ է համարվում Սեւեսոյի աղետը։ 1963-1990 թվականներին երկրում գործարկվել են մի շարք ատոմային ռեակտորներ, սակայն Չեռնոբիլի ատոմակայանի վթարից եւ 1987 թվականին տեղի ունեցած ատոմային էներգիայի հարցին նվիրված հանրաքվեից հետո, ատմոային ծրագիրը կասեցվեց։ 2008 թվականին իտալական կառավարությունն ընդունել է որոշում՝ ֆրանսիական տեխնոլոգիաներով երկրում 4 ատոմակայաններ կառուցելու մասին։ Այդուհանդերձ, 2011 թվականին Ֆուկուսիմայի աղետից հետո, դարձյալ հանրաքվեով, այս որոշումը կասեցվեց։ Անտառահատումները, անօրինական կառույցների տարածումը եւ հողերի վատ կառավարման քաղաքականությունը հանգեցրել է Իտալիայի լեռնային շրջանների էրոզիային։ Բնապահպանական այդպիսի խոշոր աղետներ են եղել 1963 թվականին տեղի ունեցած Վայոնտի ամբարտակի փլուզումը, 1998 թվականին տեղի ունեցած Սարնոյի եւ 2009 թվականի Մեսինայի սելավային ջրհեղեղները։ Կենսաբազմազանություն Իտալիան ունի կենսաբազմազանության եւ, հատկապես, ֆաունայի (կենդանական աշխարհի) խիստ բազմազանություն Եվրոպայում։ Ըստ տարբեր հաշվարկների, Իտալիայում հանդիպում է շուրջ 57 000 կենդանատեսակ, այսինքն Եվրոպայի կենդանական աշխարհի տեսակների շուրջ 1/3-ը ներկայացված է Իտալիայում։ Ապենինյան թերակղզին գտնվում է Միջերկրական ծովի կենտրոնական հատվածում՝ ձեւավորելով յուրօրինակ միջանցք Եվրոպայի եւ Հյուսիսային Աֆրիկայի միջեւ։ Թերակղզու ափագիծը կազմում է շուրջ 8,000 կմ։ Ժամանակին Իտալիայի տարածք են տեղափոխվել նաեւ այնպիսի կենդանատեսակներ, որոնք բնորոշ էին Բալկանյան թերակղզուն, Եվրասիային եւ Մերձավոր Արեւելքին։ Իտալիայի երկրաբանական բազմաշերտ կառուցվածքը, ներառյալ Իտալական Ալպերը եւ Ապենինյան լեռները, Կենտրոնական Իտալիայի անտառապատ տարածքները եւ Հարավային Իտալիայում տարածված գարիգան եւ մակվիսը, նպաստում են ջերմ կլիմայի եւ բնական միջավայրի բազմազանությանը։ Իտալիայի ֆաունան ներառում է 4777 էնդեմիկ կենդանատեսակներ, ինչպես օրինակ սարդինական երկարականջ չղջիկը, կորսիկական ազնիվ եղջերու, ակնոցավոր սալամանդրան, քարանձավային սալամանդրան, իտալական սալամանդրան,Մոնտե Ալբոի քարանձավային սալամանդրան, սարդինական տրիտոնը, իտալական տրիտոնը, իտալական գորտը, ապենինյան դեղին գորտը, լիպարյան մողեսը, սիցիլիական մողեսը, իտալական լորտուն եւ սիցիլիակա կրիան։ Իտալիայում գրանցված են կաթնասունների 102 տեսակներ, ինչպես օրինակ ալպիական արջամուկը, ճստիկ սպիտակատամը (աշխարհի ամենափոքր կաթնասունը) եւ եվրոպական դաշտամուկը։ Խոշոր կաթնասուններից են իտալական գայլը, ապենինյան գորշ գայլը, պիրենեյան քարայծը, ալպիական քարայծը, խոշորատամ դելֆինը, փոմփոլավոր վայրենակերպը եւ սպիտակակուրծք փոկը։ Իտալիայում գրանցված են նաեւ 516 թռչնատեսակներ եւ անողնաշարավորների 56213 տեսակներ։ Իտալիայում, ըստ տարբեր հաշվարկների, գրանցված են մոտ 5500 անոթային բուսատեսակներ։ Այդուհանդերձ, 2005 թվականի տվյալներով 6759 բուսատեսակներ գրանցված են «Իտալիայի անոթային ֆլորայի տեղեկատուի» մեջ ։ Ալպերում՝ մինչեւ 800 մ բարձրության վրա, աճում են լեռնային լայնատերեւ անտառները (կաղնի, շագանակենի, հացենի, թխկի), 800 – 1800 մ բարձրություններում՝ (գորշ անտառահողերում, լեռնային հումուսային հողերում եւ ռենձիններում)՝ հաճարենին եւ փշատերեւ անտառները, ավելի բարձր՝ լեռնամարգագետնային հողերում, թփուտները եւ ենթալպյան ու ալպյան մարգագետինները։ Պադանի հարթավայրում տարածված է կուլտուրացված բուսականությունը, Ապենիններում եւ Սիցիլիա ու Սարդինիա կղզիներում (մինչեւ 500–600 մ բարձրությունները), շագանակագույն եւ հրաբխային հողերում՝ մշտադալար խցանակաղնին, սոճին, թփուտները, 1000–1500 մ բարձր՝ լեռնային լայնատերեւ անտառները։ Կենսաաշխարհագրական տեսանկյունից՝ Իտալիայի ֆլորան բաժանվում է Ցիրկումբորեալ կամ Կանադա-եվրոպական եւ Միջերկրածովյան շրջանների միջեւ։ Իտալիան վավերացրել է «Վայրի բնության, կենդանիների եւ բնական կենսապայմանների պահպանման Բեռնի կոնվենցիան» եւ «92/43/EEC դիրեկտիվը», որոնք երկուսն էլ փորձում են ապահովել Իտալիայի ֆլորայի եւ ֆաունայի պաշտպանությունը։ Կլիմա Շնորհիվ թերակղզու ձգվածության եւ, հիմնականում, լեռնային աշխարհագրական դիրքին, Իտալիայի կլիման խիստ բազմազան է։ Հյուսիսային եւ Կենտրոնական մասերի ցամաքային հատվածներում, մերձարեւադարձային մուսսոնային կլիմային հաջորդում են խոնավ ցամաքային կլիման եւ ծովային կլիման։ Մասնավորապես, Պադանի հարթավայրն ունի հիմնականում մայրցամաքային կլիմա, որն արտահայտվում է խիստ ձմեռներով եւ շոգ ամառներով։ Լիգուրիայի, Տոսկանայի ափամերձ հատվածներում եւ Հարավային Իտալիայում հիմնականում գերիշխող է միջերկրածովյան կլիման (Կյոպպենի կլիմաների դասակարգում Csa): Թերակղզու ցամաքային հատվածներում, սկսած բարձունքներից մինչեւ դաշտավայրեր, կլիման բազմազան է։ Մասնավորապես, ձմեռային ամիսներին եղանակն այստեղ ցուրտ է, խոնավ, իսկ տեղումների քանակը՝ բարձր։ Ափամերձ պրովինցիաներում ձմեռը մեղմ է, իսկ ամառը՝ տաք եւ չոր։ Ընդորում, մերձափնյա հատվածներում ամառը բավականին շոգ է։ Ձմռան ամիսներին միջին ջերմաստիճանը կազմում է 0 °C-ից (32 °F) (Ալպերի հատված) մինչեւ 12 °C (54 °F)` Սիցիլիայում։ Ամռան ամիսներին միջին ջերմաստիճանը կազմում է 20 °C-ից (68 °F) մինչեւ 25 °C (77 °F): Հուլիսի միջին ջերմաստիճանն ալպերի ստորոտում 20-22 °C է, Պադանի հարթավայրում՝ 22-24 °C, Ապենինյան թերակղզում եւ կղզիներում՝ 23-28 °C։ Սիրոկո քամիների հետեւանքով ջերմաստիճանը բարձրանում է 40 °C-ից 45 °C։ Ալպերում՝ 3500 մ բարձրությունից վեր, հուլիսին ջերմաստիճանն իջնում է մինչեւ 0 °C։ Ձմռան ամիսները երկրի հյուսիսային եւ կենտրոնական հատվածներում աչքի են ընկնում երկարատեւ ցուրտ, մառախլապատ եւ ձյունառատ եղանակով, իսկ հարավային հատվածներում՝ արեւային եղանակով։ Ամառային ամիսները երկրի հյուսիսային եւ կենտրոնական հատվածներում տաք են եւ խոնավ։ Հունվարի միջին ջերմաստիճանն ալպերի ստորոտում եւ Պադանի հարթավայրում մոտ 0 °C է, Ապենինյան թերակղզում եւ կղզիներում՝ 1-12 °C։ Ալպերում հաճախ են լինում -15 °C-ից-20 °C սառնամանիքներ։ Գարնան եւ աշնան ամիսներին եղանակն անձրեւային է։ Տեղումների տարեկան քանակն Արեւելյան Ալպերում եւ Ապենինների հյուսիսում, ինչպես նաեւ լեռների արեւմտյան լանջերին ավելի քան 3000 մմ է, արեւելյան լանջերին եւ ներքին շրջաններում՝ 600-800 մմ, կղզիներում՝ 500 մմ։ Ռելիեֆ Իտալիան հիմնականում լեռնային երկիր է։ Հյուսիսում՝ Ալպերի հարավային լանջերը՝ Արեւմտյան Եվրոպայի ամենաբարձր կետով՝ Մոնբլան (4810 մ), դեպի հարավ՝ Պադան հարթավայր; թերակղզու վրա՝ Ապենինյան լեռները (ամենաբարձր կետը Կորնո Գրանդե լեռն է՝ 2914 մ)։ Ապենինյան լեռները բաժանվում են՝ Լիգուրյան, Տոսկանա-Էմիլյան, Ումբրո-Մարկա, Աբրուցո, Կամպանյան, Լուկանյան, Կալաբրիական Ապենիններ եւ Մոնտի Սաբինի:Նույնիսկ թերակղզու արեւելյան մասում է Գարգանո թերակղզին, համապատասխանաբար Սալենտինա եւ Կալաբրիա թերակղզիների հարավ-արեւելքում եւ հարավ-արեւմուտքում։ Ակտիվ հրաբուխներ - (Vesuvius, Etna); հաճախակի երկրաշարժեր. Լվացվող ծովեր - արեւելքից Ապենինյան թերակղզին ողողվում է Ադրիատիկ ծովով, որի հյուսիսային մասում գտնվում է Վենետիկի ծոցը։ Օտրանտոյի նեղուցը Ապուլիայի եւ Ալբանիայի միջեւ կապում է Ադրիատիկ ծովը Հոնիական ծովի հետ։ Պուլիայի եւ Կալաբրիայի միջեւ Տարանտոյի ծոցը խորը թափանցում է ցամաքի մեջ:Մեսինայի շատ նեղ նեղուցը Կալաբրիան բաժանում է Սիցիլիայից, իսկ սիցիլիական (կամ Թունիսյան) նեղուցը՝ 135 կմ լայնությամբ, Սիցիլիան բաժանում է Հյուսիսային Աֆրիկայից։ Տիրենյան ծովը եռանկյուն ավազան է՝ շրջանակված Սարդինիայի, Կորսիկայի, Տոսկանյան արշիպելագի, Ապենինյան թերակղզու եւ Սիցիլիայով։ Կորսիկայի հյուսիսում գտնվում է Լիգուրյան ծովը՝ Ջենովայի ծոցով։Սիցիլիա կղզու հյուսիսարեւելյան մասում գտնվում են Նեբրոդի լեռները, իսկ Սարդինիա կղզու հարավ-արեւմտյան մասում՝ Կամպիդանո[en] հարթավայրը։ Փոքր կղզիների մեծ մասը բաժանված է արշիպելագների, օրինակ՝ Տոսկանյան արշիպելագը, որը ներառում է Էլբա կղզին, որտեղ աքսորվել է Նապոլեոն Բոնապարտը։ Իտալիայի ամենաերկար գետը Պոն է, երկարությունը՝ 682 կմ[74][75]։ Ամենամեծ լիճը Գարդան է (370 կմ2)։ Քաղաքականություն Իտալիան, սկսած 1946 թվականի հունիսի 2-ից, ունիտար խորհրդարանական պետություն է, երբ 1946 թվականին տեղի ունեցած սահմանադրական հանրաքվեի արդյունքում միապետությունը լուծարվել է։ Իտալիայի գլուխը երկրի նախագահն է (): Ներկայումս այդ պաշտոնը զբաղեցնում է Սերջիո Մատարելլան։ Երկրի նախագահն ընտրվում է Իտալիայի խորհրդարանի կողմից՝ 7 տարի ժամկետով։ Ընդորում, ընտրությունը տեղի է ունենում միացյալ նիստի՝ երկու պալատների միացյալ քվեարկության արդյունքում։ Իտալիան ունի գրված ժողովրդավարական սահմանադրություն, որը մշակվել է Սահմանադրական ասամբլեա կողմից։ Վերջինս ձեւավորվել է հակաֆաշիստական բոլոր ուժերի ներկայացուցիչներից, ովքեր պայքարում էին Իտալական քաղաքացիական պատերազմի ժամանակ պայքարում էին ֆաշիստական ուժերի դեմ։ Կառավարություն Իտալիան ունի խորհրդարանական կառավարություն, որը հիմնված է համամասնական ներկայացուցչության ընտրական համակարգի վրա։ Խորհրդարանն իտալիայում երկպալատ է։ Ստորին պալատն իտալիայի պատգամավորների պալատն է, իսկ վերին պալատը՝ Իտալիայի Սենատը, որը տեղակայված է Պալացցո Մադամա նստավայրում։ Երկու պալատներն էլ ունեն միեւնույն իրավասությունները։ Վարչապետը, որը հաճախ կոչվում է նաեւ Նախարարների խորհրդի նախագահ (), կառավարության գլուխն է։ Վարչապետը եւ կաբինետը նշանակվում են երկրի նախագահի կողմից, սակայն ընտրվում են երկրի խորհրդարանի կողմից։ Ներկայումս վարչապետի պաշտոնը զբաղեցնում է Պաոլո Ջենտիլոնին, ով ներկայացնում է Իտալիայի դեմոկրատական կուսակցությունը։ Վարչապետը Նախարարների խորհրդի նախագահն է, որն իրենից ներկայացնում է երկրի գործադիր մարմինը։ Վերջինս իրականացնում է երկրի գործադիր իշխանությունը, ինչպես նաեւ պետական հիմնական քաղաքականությունը՝ արտաքին եւ ներքին քաղաքականության շրջանակներում։ Խորհրդի ձեւաչափը նման է խորհրդարանական կառավարման համակարգ ունեցող մյուս երկրների գործադիր իշխանությանը, բայց Իտալիայի կառավարության առաջնորդն իրավասու չէ պահանջելու խորհրդարանի ցրումը։ Խորհրդարանական կառավարման համակարգ ունեցող մյուս պետությունների գործադիր մարմնից Խորհուրդը տարբերվում է նաեւ նրանով, որ հետախուզությունների եւ տեղեկատվության քաղաքական պատասխանատվությունը դրվում է Նախարարների խորհրդի նախագահի վրա։ Դրա շնորհիվ, վարչապետն ունի բացառիկ իրավասություն կորդինացնելու տեղեկատվական քաղաքականությունները, կառավարելու ֆինանսական ռեսուրսները եւ ուժեղացնել ազգային կիբեռանվտանգությունը, ընդունելու եւ պաշտպանելու պետական գաղտնիքը, իրավասություն տալու գործակալներին՝ իրականացնելու գործողություններ Իտալիայում եւ նրա սահմաններից դուրս, երբ վտանգի տակ է գտնվում իրավունքն ու օրենքը։ Իտալիայի խորհրդարանի յուրահատկությունն արտասահմանում բնակվող իտալացիների շահերի ներկայացումն է։ 12 պատգամավորներ եւ 6 սենատորներ ընտրվում են 4 մայրցամաքային տարածքներից։ Այսինքն, այդ պատգամավորները եւ սենատորներն ընտրվում են այլ երկրներում առկա իտալական համայնքներից։ Ի հավելումն, Իտալիայի սենատում կան սենատորների փոքր խումբ, ովքեր ընտրվում են ցմահ։ Վերջիններս ընտրվում են նախագահի կողմից՝ «սոցիալական, գիտական, արվեստի եւ գրականության ոլորտներում ունեցած անգնահատելի ներդրման համար»։ Հանրապետության նախկին նախագահները նաեւ ցման սենատորներ են։ Իտալիայի երեք խոշոր քաղաքական կուսակցություններն են Հյուսիսի լիգան, Իտալիայի դեմոկրատական կուսակցությունը եւ Հինգ աստղ շարժումը։ 2018 թվականի խորհրդարանական ընտրությունների ժամանակ այս երեք կուսակցությունները Պատգամավորների խորհրդում ստացել հնարավոր 630 մանդատներից 614-ը, իսկ Սենատում՝ 315 մանդատներից 309-ը։ Մանդատների մեծ մասը ստացել է Լուիջի Դի Մայոյի Հինգ աստղ շարժումը, մնացածը բաշխվել են Սիլվիո Բերլուսկոնիի Առաջ Իտալիա կուսակցության, որն աջ-կենտրոնամետ կոալիցիա է ձեւավորել Մատեո Սալվինիի «Հյուսիսի լիգա» եւ Ջիորջիա Մելոնիի «Իտալիայի եղբայրներ» կոալիցիաների հետ։ Մանդատները բաշխվել են նաեւ Մատտեո Ռենզիի Իտալիայի դեմոկրատական կուսակցության միջեւ, որը կոալիցիա է ստեղծել ձախ-կենտրոնամետ «Տրենտինո Տիրոլի ինքնավար կուսակցության», «Հարավային Տիրոլի ժողովրդական կուսակցության» եւ անկախ «Ազատություն եւ հավասարություն կուսակցության» հետ։ Իրավունք եւ արդարադատություն Իտալական իրավական համակարգը հիմնված է հռոմեական իրավունքի վրա, որը հետագայում փոփոխվել է Նապոլեոնի օրենսգրքի եւ նորմատիվ իրավական այլ ակտերի կողմից։ Իտալիայի բարձրագույն վճռաբերկ դատարանը երկրի բարձրագույն դատական մարմինն է։ Այստեղ կարող են դիմել ոչ միայն քրեական, այլեւ քաղաքացիական գործերի համար։ Իտալիայի սահմանադրական դատարանը () ստուգում է ընդունված օրենքների համապատասխանությունը Սահմանադրությանը եւ ստեղծվել է Երկրորդ համաշխարհային պատերազմից հետո։ Առավել խորանալով 19-րդ դարի կեսերին՝ իտալական կազմակերպված հանցագործությունը («մաֆիա» հասկացությունը) եւ հանցագործ կազմակերպությունները Հարավային Իտալիայի որոշ մարզերում ներթափանցել են սոցիալական եւ տնտեսական կյանք։ Իտալիայում գործող ամենահայտնի մաֆիական կազմակերպությունը Կոզա նոստրան է (սիցիլիական մաֆիան), որը հետագայում տարածվեց աշխարհի մի շարք երկրներում եւ, հատկապես, Միացյալ Նահանգներում։ Մաֆիայի եկամուտները կազմում են իտալական ՀՆԱ-ի 9 %-ը։ 2009 թվականին հրապարակված զեկույցներից մեկի համաձայն, Իտալիայի 610 կոմունաներում մաֆիայի ազդեցությունը բավականին մեծ է։ Այս կոմունաներում բնակվում է 13 միլիոն մարդ եւ արտադրվում Իտալիայի ՀՆԱ-ի 14,6 %-ը։ Կալաբրիայի Նդրանգետան միայն, որը ներկայումս Իտալիայի ամենահզոր մաֆիական կազմակերպությունն է, պատասխանատու է երկրի ՀՆԱ-ի 3 %-ի արտադրության համար։ Այդուհանդերձ, 1000 մարդուց միայն 0.013-ն են միջինում իրականացնում հանցագործություն եւ այս ցուցանիշներով Իտալիան աշխարհի պետությունների ցանկում 47-րդն է (62 պետությունների շարքում)։ Երկիրը բռնաճնշումների ցուցանիշով աշխարհում 43-րդն է (65 պետությունների շարքում) եւ սա բավականին ցածր ցուցանիշ է՝ զարգացած պետությունների շրջանում։ Օրենքի գերակայություն Իրավունքի առաջնայնությունն ու օրենքի գերակայությունն Իտալիայում ապահովվում են ոստիկանական ուժերի կողմից, որոնցից 5-ն իտալական ազգային գործակալություններ են, այսինքն պետական կառույցներ են։ Իտալիայի պետական ոստիկանությունը () երկրի ազգային քաղաքացիական ոստիկանությունն է։ Բացի պարեկությունից, հետաքննությունից եւ օրենքի գերակայության ապահովումից, ոստիկանությունը պարեկություն է իրականացնում նաեւ Ավտոստրադայում (Իտալիայի ճեպընթացների համակարգ) եւ ապահովում է երկաթուղու, կամուրջների եւ ջրային ճանապարհների ու մերձափնյա հատվածների անվտանգությունը։ Կարաբիներները, որը հաճախ անվանում են նաեւ Արմա դե Կարաբինիերի, ժանդարմերիայի (ոստիկանության) զորքերի իրավասություններ ունեցող մարմին են։ Բացի այդ, այս մարմինն իրականացնում է նաեւ երկրի ռազմական ոստիկանության իրավասությունները։ Ֆինանսական գվարդիան () Իտալիայի էկոնոմիկայի եւ ֆինանսների նախարարության ենթակայության տակ գտնվող ուժեր են, որոնք ունեն ոստիկանական լիազորություններ։ Վերջիններս պատասխանատու են ֆինանսական, տնտեսական, դատական եւ հանրային անվտանգության համար։ Քրեակատարողական ոստիկանությունը () համակարգում է իտալական բանտային համակարգը եւ կազմակերպում ձերբակալվածների եւ կալանավորվածների տեղափոխությունը։ Ոչ ավանդական հարաբերություններն ու օրենսդրությունը Մինչեւ 2016 թվականն Իտալիան մնում էր Արեւմտյան Եվրոպայի վերջին երկիրը, որը չէր ճանաչում նույնասեռ ամուսնությունները կամ միասեռականների քաղաքացիական միությունները, ինչը հանգեցնում էր գեյ շքերթների մասնակիցների բողոքների ցույցերի։ 2016 թվականի մայիսի 11-ին Իտալիայի պատգամավորների պալատը ձայների մեծամասնությամբ (372 կողմ, 51 դեմ եւ 99 ձեռնպահ) հավանություն տվեց Իտալիայում «Քաղաքացիական միությունների մասին» օրենքին։ Ընդ որում, այդտեղ խոսք չէր գնում քաղաքացիական միությունների ու ամուսնությունների հավասարեցման մասին։ Իտալիան չեղարկեց միասեռականության քննադատության համար քրեական պատասխանատվության մասին օրենքը։ Իտալական խորհրդարանը չաջակցեց այն օրենսդրական նախագծին, որով նախատեսվում էր ազատազրկում ԼԳԲՏ քննադատության համար։ Իտալիայի Սենատի (խորհրդարանի վերին պալատ) 2021 թվականի հոկտեմբերի 27-ի նիստի ժամանակ պատգամավորների մեծամասնությունը դեմ քվեարկեց այս նախաձեռնությանը։ Իտալիայում մարմնավաճառությունը չի հանդիսանում օրենքով թույլատրելի գործունեություն։ 1958 թվականից գործող օրենքով արգելված է ոչ միայն կանանց վաճառքն ու մարմնավաճառության նպատակով շահագործումը, այլեւ դրան նպաստելու ցանկացած ձեւն ու հրահրումը՝ ինչպես շահադիտական նպատակներով, այնպես էլ առանց դրա։ Իտալիայում չկան հասարակաց տներ, սակայն փողոցներում հնագույն մասնագիտությամբ զբաղվում են տասնյակ հազարավոր կանայք, հիմնականում՝ ներգաղթյալներ։ Իտալիայում նուդիզմն օրինականացվել է 2006 թվականին, իսկ նուդիստական լողափեր տարեկան այցելում է մոտ 600 հազար մարդ։ Արտաքին քաղաքականություն Իտալիան Եվրոպական տնտեսական համագործակցության, որի գործառույթները ներկայումս փոխանցվել են Եվրոպական Միությանը, եւ ՆԱՏՕ-ի հիմնադիր անդամ է։ Իտալիան ՄԱԿ-ի անդամ է դարձել 1955 թվականին։ Բացի այդ, երկիրն անդամակցում եւ աջակցում է միջազգային մի շարք կազմակերպությունների, ինչպես օրինակ Տնտեսական համագործակցության եւ զարգացման կազմակերպությանը (ՏՀԶԿ), Առեւտրի համաշխարհային կազմակերպությանը (ԱՀԿ), Եվրոպայի անվտանգության եւ համագործակցության կազմակերպությանը (ԵԱՀԿ), Եվրոպայի Խորհրդին, Մեծ յոթնյակին եւ Կենտրոնական եվրոպական նախաձեռնությանը։ Վերջին տարիներին Իտալիան ստանձնել միջազգային որոշ կազմակերպությունների նախագահությունը։ Այսպես, 2018 թվականին նա դարձել է ԵԱՀԿ-ի, 2017 թվականին՝ Մեծ յոթնյակի, 2014 թվականի հուլիսից-դեկտեմբեր ամիսներին՝ Եվրոպայի Խորհրդի նախագահող պետություն։ Իտալիան եղել է նաեւ ՄԱԿ-ի Անվտանգության Խորհրդի ոչ մշտական անդամ։ Վերջին անգամ Խորհրդի անդամ է եղել 2017 թվականին։ Իտալիան մեծապես աջակցում է բազմակողմ միջազգային քաղաքականությանը, թե ՄԱԿ-ի կողմից իրականացվող ծրագրերի, թե սեփական եւ համաեվրոպական ծրագրերի շրջանակներում։ 2013 թվականի տվյալներով, Իտալիայի զինված ուժերի 5296 զինծառայողներ իրենց ծառայությունն են անցնում արտերկրում։ Իտալիան ներգրավված է ՄԱԿ-ի եւ ՆԱՏՕ-ի կողմից իրականացվող խաղաղապահ առաքելություններում։ Ընդորում, ՄԱԿ-ի կազմում խաղաղապահ առաքելություն է իրականացնում 33 երկրներում։ Իտալացի զինվորականներն աշխատում են նաեւ ՆԱՏՕ-ի միջազգային պատվիրակություններում։ Իտալական խաղաղապահ ուժերի մեծ մասը ՄԱԿ-ի կազմում խաղաղապահ առաքելություն են իրականացրել Սոմալիում, Մոզամբիկում եւ Արեւելյան Թիմորում, իսկ ՆԱՏՕ-ի կազմում՝ Բոսնիայում, Կոսովոյում եւ Ալբանիայում։ 2003 թվականի փետրվարից Իտալիան 2000 զինծառայողներ է տեղակայել նաեւ Աֆղանստանում, որոնք այնտեղ են եղել Անվտանգության աջակցության միջազգային ուժերի կազմում։ Իտալիան աջակցում է Իրաքում խաղաղության եւ կայունության հաստատման միջազգային փորձերին, սակայն 2006 թվականին երկիրն իրաքից հանել իր 3200 հոգուց բաղկացած անձնակազմը, որոնք իրականացնում էին միայն մարդասիրական գործունեություն եւ քաղաքացիական անձանց պաշտպանություն։ 2006 թվականի օգոստոսին Իտալիան 2450 զինծառայողներ կենտրոնացրեց Լիբանանում, ովքեր ՄԱԿ-ի կազմում պետք է իրականացնեին խաղաղապահ առաքելություն։ Իտալիան համարվում է Պաղեստինյան ազգային վարչության ամենախոշոր ֆինանսավորողներից մեկը։ Միայն 2013 թվականին իտալական կառավարությունը վարչության հաշվին փոխանցել է 60 միլիոն եվրո։ Իտալիան ՆԱՏՕ-ի կազմում Իտալիան ՆԱՏՕ-ի անդամ է 1949 թվականի ապրիլին դաշինքի ստեղծումից ի վեր։ ՆԱՏՕ-ում գտնվելու հենց սկզբից Իտալիային վիճակված էր բլոկի շահութաբեր ռազմավարական ֆորպոստի դերը Միջերկրական ծովում, ցատկահարթակ Հարավային Եվրոպայում ամերիկյան ռազմական ներկայությունն ընդլայնելու համար։ Իտալիայի մուտքը Հյուսիսատլանտյան դաշինք պայմանավորված է Իտալիայի Քրիստոնեա-դեմոկրատների (CDA) ամերիկամետ կուրսով, որը գլխավորում է վարչապետ դե Գասպերին, ով Միացյալ Նահանգները եւ նրա պաշտպանական ներուժը համարում էր հիմնական աջակցությունն ու պաշտպանությունը, եւ Վաշինգտոնի եռանդուն հակադարձ ջանքերը։ նպատակաուղղված է Իտալիայի ինտեգրմանը պրոամերիկյան բլոկին։Ձգտելով տեղակայել իր ռազմակայանները Իտալիայում՝ ԱՄՆ-ն այս հարցի շուրջ բանակցություններ սկսեց Իտալիայի հետ 1947 թվականին, եւ արդեն 1948 թվականին երկրների միջեւ ստորագրվեց գաղտնի ռազմական արձանագրություն։ Փաստաթղթի համաձայն՝ ամերիկյան զորքերի կողմից իտալական տարածքի օգտագործումը նախատեսվում էր երրորդ տերության՝ ենթադրաբար Խորհրդային Միության դեմ ռազմական գործողությունների դեպքում, որը ՆԱՏՕ-ի դոկտրինների համաձայն համարվում էր Արեւմուտքի հիմնական պոտենցիալ հակառակորդը։ Վաշինգտոնի պայմանագրի ստորագրումից անմիջապես հետո Իտալիայի կառավարությունը ռազմական օգնության համար դիմեց ԱՄՆ-ին։ Դրա համար Իտալիան համաձայնել է տարածք տրամադրել ամերիկյան ռազմակայանների տեղակայման համար։Արդեն 1949 թվականի ամռանը Միացյալ Նահանգները սկսեց նոր ժամանակակից ռազմական օբյեկտների կառուցման, հին խարխուլ օդանավակայանների եւ նավահանգիստների վերականգնման եւ վերակառուցման աշխատանքները։ Այս ծրագրի համաձայն՝ իտալական Պանտելերիա եւ Լամպեդուզա կղզիներում ստեղծվեցին ԱՄՆ-ի ռազմածովային ուժերի հզոր բազաներ։ 1954 թվականին կառավարությունը համաձայնագիր կնքեց Միացյալ Նահանգների հետ Իտալիայում ամերիկյան ռազմաբազաներ տեղակայելու վերաբերյալ, որը ոչ հրապարակվեց, ոչ էլ վավերացվեց խորհրդարանի կողմից։1956 թվականին ՆԱՏՕ-ն, ԱՄՆ-ը եւ Մեծ Բրիտանիան մշակեցին «Գլադիո» ծրագիրը, որի նպատակն էր Իտալիայում ստորգետնյա մարտական բջիջներ ստեղծել՝ պաշտպանվելու խորհրդային հնարավոր ներխուժումից։ 1972 թվականին Իտալիայի կառավարությունը համաձայնագիր կնքեց Միացյալ Նահանգների հետ՝ ամերիկյան միջուկային սուզանավերին Մադալենա կղզում բազա տրամադրելու մասին՝ Խորհրդային Միության հետ քաղաքական խորհրդակցությունների մասին արձանագրության ստորագրման հետ գրեթե միաժամանակ:Իտալիան ԱՄՆ-ի եւ ՆԱՏՕ-ի գլխավոր ֆորպոստն էր Մեծ Բրիտանիան Սառը պատերազմի տարիներին, ինչպես նաեւ դրա ավարտից հետո։ Այս բոլոր տասնամյակների ընթացքում Իտալիան ակտիվորեն աջակցել է ՆԱՏՕ-ի քաղաքականությանը՝ տրամադրելով իր տարածքը ոչ միայն բազայի, այլեւ ռազմական գործողությունների համար, օրինակ՝ որպես «ցատկ» օդանավակայան 1999 թվականին Հարավսլավիայի ռմբակոծության ժամանակ, Լիբիայում գործողության ժամանակ (2012) եւ այլ դեպքեր:Միեւնույն ժամանակ, ինքը՝ Իտալիան (էներգակիրների պակաս ունեցող երկիր, որտեղ չկան ոչ ատոմակայաններ, ոչ էլ նավթի, գազի, ածխի արդյունաբերական պաշարներ), իր արագ փոփոխվող կառավարություններով եւ անկայուն ներքաղաքական իրավիճակով, առանց զգալի տնտեսական եւ ռազմական ռեսուրսների։ , երկար ժամանակ զերծ է մնում ՆԱՏՕ-ում ռազմավարական որոշումներ կայացնելուց։ Իտալիայի դերը ՆԱՏՕ-ում սկսեց աճել 1990-ականների հարավսլավական ճգնաժամի ժամանակ։Հարավսլավիայի փլուզումից, Կոսովոյի ճգնաժամից եւ Իտալիայում Կոսովոյի անկախության հռչակումից հետո «միջին տերության» գաղափարը վերածվեց «գլխավոր հերոսների աշխարհի» [59] գաղափարի, այսինքն. , աշխարհ, որտեղ Իտալիան նշանակված էր կարեւոր տեղ։ Իտալիան առաջիններից էր, ով ճանաչեց նախկին սերբական Կոսովոյի ինքնիշխանությունը, այնուհետեւ Բալկանյան տարածաշրջանը հայտարարեց ՆԱՏՕ-ի շրջանակներում իր պատասխանատվության գոտի։ 2003 թվականին Իտալիան, չնայած տիրող հակապատերազմական տրամադրություններին, կատարեց իր դաշնակցային պարտավորությունները եւ աջակցեց կոալիցիոն ուժերի ներխուժմանը Իրաք՝ նպատակ ունենալով տապալել Սադամ Հուսեյնին:2005 թվականի մարտին իտալական հետախուզության գործակալ Նիկոլո Կալիպարիի սխրանքը, ով իր կյանքը զոհաբերեց Իրաքում՝ ազատելով ահաբեկիչների կողմից բռնված պատանդներին, մեծ արձագանք գտավ աշխարհում։ Այս ողբերգությունը շրջադարձային դարձավ իրաքյան պատերազմին Իտալիայի ներգրավվածության իմաստի մասին հանրային քննարկման մեջ, եւ 2006 թվականին վարչապետ Ռոմանո Պրոդիի օրոք իտալական զորքերը դուրս բերվեցին Իրաքից։2015 թվականին Իտալիան ՆԱՏՕ-ի ամենաազդեցիկ անդամներից մեկն է։ Իտալացի զինվորականներն ակտիվորեն մասնակցում են Հյուսիսատլանտյան դաշինքի տարբեր զորավարժություններին եւ գործողություններին։ Մոտ 6500 իտալացի զինվորական եւ հատուկ ծառայությունների անձնակազմ մասնակցել է ՆԱՏՕ-ի առաքելություններին Կոսովոյում, Իրաքում եւ Աֆղանստանում։ Իտալիայի ռազմածովային ուժերի նավերը մասնակցել են Միջերկրական ծովում ՆԱՏՕ-ի ծովային «Ակտիվ ջանք» գործողությանը։ Լիբիայում ռազմական գործողության առաջին փուլի ընթացքում Իտալիան ՆԱՏՕ-ին ուղարկեց երրորդ ամենամեծ ավիախումբը։ ՆԱՏՕ-ի բյուջեում ներդրումների ծավալով Իտալիան հինգերորդն է:Մինչեւ 2015 թվականը Իտալիայում տեղակայված են ԱՄՆ-ի եւ ՆԱՏՕ-ի մի քանի տասնյակ ռազմաբազաներ եւ ուսումնամարզական բազաներ, ինչպես նաեւ Հյուսիսատլանտյան դաշինքի մի շարք հրամանատարական մարմիններ։ Դրանց թվում են Միացյալ ռազմական հրամանատարության (JMC) շտաբը եւ JMC-ի վերահսկողության տակ գտնվող ռազմածովային ուժերի հրամանատարությունը Նեապոլում, նույն քաղաքում կա ԱՄՆ հյուպատոսություն։ Իտալիայում տեղակայված է ՆԱՏՕ-ի հետազոտական կենտրոնը եւ դաշինքի մի քանի կրթական հաստատություններ։ Դրանց թվում են ռազմական քոլեջը Հռոմում, Կապի եւ տեղեկատվական համակարգերի դպրոցը Լատինայում, Ստորջրյա հետազոտությունների կենտրոնը Լա Սպեսիում։Մարտավարական միջուկային զենքերը (90 մարտագլխիկներ), որոնք ԱՄՆ-ի եւ ՆԱՏՕ-ի ոչ ռազմավարական միջուկային զինանոցի մաս են կազմում, սառը պատերազմից ի վեր տեղակայվել են Իտալիայի ամերիկյան բազաներում։ Միեւնույն ժամանակ, հենց իտալացիների շրջանում Իտալիայում մի քանի տասնյակ միջուկային ռումբերի տեղակայումը աջակցություն չի վայելում, Իտալիայի բնակչության մոտ կեսը ընդհանրապես տեղյակ չէ երկրում նման զենքի առկայության մասին։Մինչ ԱՄՆ-ում շարունակվում է միջուկային ռումբերի արդիականացումը, այդ զինատեսակների ավիակիրները կատարելագործվում են Իտալիայում եւ ՆԱՏՕ-ի այլ անդամ երկրներում։ 2015 թվականին ՆԱՏՕ-ն ուներ մոտ 200 միջուկային ռումբ եւ 310 փոխադրող ինքնաթիռ Եվրոպայում, այդ թվում՝ Իտալիայում։ Ակնկալվում է, որ մինչեւ 2020 թվականը Իտալիայում ՆԱՏՕ-ի բազաները կհյուրընկալեն ԱՄՆ-ում մշակված եւ փորձարկված վերջին B61-12 կառավարվող միջուկային ռումբերը:ՆԱՏՕ-ի հեռանկարների նկատմամբ Իտալիայի քաղաքականության հայեցակարգը մոտ է դաշինքի այլ երկրների ռազմավարական ուղենիշներին։ Իտալիան հավատարիմ է Ռուսաստանի հետ մերձեցմանը ՆԱՏՕ-ի «Գործընկերություն հանուն խաղաղության» հատուկ ծրագրի շրջանակներում։ Ռուսաստանի հետ շփումներն ամենամեծ զարգացումն ու ինտենսիվությունը ստացան Սիլվիո Բեռլուսկոնիի քառակի վարչապետության ժամանակ, որին, պետական շահերից բացի, կապում էր Վլադիմիր Պուտինի հետ անձնական բարեկամությունը։2002 թվականի մայիսի 28-ին Բեռլուսկոնիի նախաձեռնությամբ տեղի ունեցավ Ռուսաստանի եւ Արեւմուտքի ռազմաքաղաքական մերձեցում՝ պատերազմ»[69]։ Մատեո Ռենցիի եւ Պաոլո Ջենտիլոնիի հաջորդ կաբինետը շատ ավելի լարված միջազգային իրավիճակում փորձեց հետեւել նույն ուղեցույցներին։Իտալիայի դիրքորոշման շտկումները կատարվել են 2014 թվականին սկսված ուկրաինական ճգնաժամով եւ դրա հետեւանքով Արեւմուտքի եւ Ռուսաստանի միջեւ հարաբերությունների բարդությամբ, որի դեմ Իտալիան միացավ պատժամիջոցներին։ Այնուամենայնիվ, ՆԱՏՕ-ի պաշտոնական փաստաթղթերը, որոնց հետ Իտալիան համերաշխ է, դեռ ամրագրում են դաշինքը վերափոխելու եւ Ռուսաստանի հետ երկխոսություն պահպանելու անհրաժեշտությունը։ Ռազմական ոլորտ Իտալիայի ցամաքային զորքերը, ռազմածովային ուժերը, ռազմաօդային ուժերը եւ կարաբիներները միասին կազմում են Իտալիայի զինված ուժերը, որը գտնվում է Բարձրագույն պաշտպանական խորհրդի հրամանատարության տակ։ Վերջինիս կազմը հաստատում է երկրի նախագահը։ Սկսած 2005 թվականից Իտալիայում ծառայությունը կամավոր է։ 2010 թվականին Իտալիայի զինված ուժերում ծառայում էին 293, 202 զինծառայողներ, որոնցից 114,778-ը կարաբիներներ էին։ 2010 թվականի տվյալներով, ռազմական ծախսերի տեսանկյունից Իտալիան աշխարհում 10-րդն է։ Միայն 2009 թվականին, երկրի ռազմական ծախսերը կազմել են $35.8 միլիարդ, որը կազմում է երկրի ՀՆԱ-ի 1.7%-ը։ Լինելով ՆԱՏՕ-ի ատոմային զենքի տարածման ռազմավարության մասնակից՝ Իտալիայում են տեղակայված ամերիկյան B61 տիպի ատոմային ռումբեր, որոնք գտնվում են Գհեդիի եւ Ավիանոյի ավիաբազաներում։ Իտալիայի բանակը երկրի ազգային ցամաքային ուժերն են։ 2008 թվականի տվյալներով, երկրի ցամաքային ուժերի կազմում ծառայում են 109,703 զինծառայողներ։ Առավել կիրառելի մարտական տեխնիկաներից են Դարդո տիպի հետեւակի մարտական մեքենան, Centauro հակատանկային համակարգը եւ Արիետե տանկը։ Բացի այդ, հետեւակի կողմից կիրառվում են նաեւ Agusta A129 Mangusta տիպի հարձակողական ուղղաթիռներ, որոնք վերջին տարիներ օգտագործվել են ԵՄ-ի, ՆԱՏՕ-ի եւ ՄԱԿ-ի առաքելությունների ժամանակ։ Իտալիայի ցամաքային ուժերում առկա են նաեւ մեծ քանակությամբ Լեոպարդ-2 տիպի տանկեր եւ M113 տիպի զրահափոխադրիչներ։ Իտալիայի ռազմածովային ուժերը, 2008 թվականի դրությամբ, ուներ 35,200 զինծառայողներից բաղկացած անձնակազմ։ Ռազմածովային ուժերի կազմում գրանցված են 85 ռազմանավեր եւ 123 կործանիչներ։ Նավատորմն առաջնորդվում է օվկիանոսային ռազմավարությամբ։ Մեր օրերում իտալական ռազմական նավատորմը, լինելով ԵՄ-ի եւ ՆԱՏՕ-ի անդամ պետության զինված ստորաբաժանում, մասնակցել է բազմաթիվ խաղաղապահ գործողությունների եւ կոալիցիոն առաջադրանքների ամբողջ աշխարհում։ Իտալիայի ռազմաօդային ուժերը, 2008 թվականի տվյալներով, ուներ 43,882 զինծառայողներից բաղկացած անձնակազմ։ Ուժերի հաշվեկշռում գրանցված են 585 ինքնաթիռներ, ներառյալ 219 մարտական կործանիչներ եւ 114 ուղղաթիռներ։ Անձնակազմի տեղափոխությունն իրականացվում է Lockheed Martin C-130J Super Hercules եւ C-27J Spartan տիպի ինքնաթիռներով։ Իտալիայի զինված ուժերի գլխավոր ստորաբաժանումներից մեկը Կարաբիներներն են, որի կազմի մեջ են մտնում իտալական ժանդարմերիան եւ ռազմական ոստիկանությունը։ Կարաբիներների հիմնական խնդիրը ռազմական եւ քաղաքացիական անվտանգության ապահովումն է՝ իրավունքի առաջնայնության եւ օրենքի գերակայության շրջանակներում։ Չնայած կարաբիներների տարբեր ստորաբաժանումները կցված են այս կամ այն նախարարությանը եւ ունեն հստակ լիազորությունների շարք, զորատեսակը ենթակա է ներքին գործերի նախարարությանը, երբ անհրաժեշտություն է լինում պահպանելու հասարակական կարգը եւ անվտանգությունը։ Վարչական բաժանում Իտալիան բաժանված է 20 մարզերի (), որոնցից հինգն ունեն հատուկ ինքնավար մարզի կարգավիճակ, ինչը հնարավորություն է տալիս ընդունելու օրենքներ, որոնք տարածվում են միայն ինքնավար մարզի վրա։ Իրենց հերթին 20 մարզերն էլ բաժանված են 96 պրովինցիաների (): Վերջիններս էլ բաժանված են 7960 կոմունաների () (2018 թվականի տվյալներով)։ Բացի այդ, երկրում կան 14 մետրոպոլ քաղաքներ։ Պետական խորհրդանիշներ Իտալիայի պետական խորհրդանիշներն ամրագրված են Սահմանադրությամբ եւ գործող օրենսդրությամբ։ Իտալիայի դրոշն ուղղանկյուն պաստառ է՝ 3:2 համամասնությամբ, որը բաժանված է երեք ուղղահայաց հավասարաչափ շերտերի։ Ձախ շերտը կանաչ է, մեջտեղինը՝ սպիտակ, իսկ աջ շերտը՝ կարմիր։ Առաջին անգամ իտալական եռագույնը հայտնվել է 1797 թվականի հունվարի 7-ին Էմիլիայում՝ որպես Ջուզեպպե Կոմպանիոնի հռչակած հանրապետության դրոշ։ Նապոլեոն Բոնապարտի կառավարման ժամանակ այն կիրառվել է որպես Ֆրանսիական հեղափոխության խորհրդանշան։ Վիեննայի վեհաժողովից եւ Ռեստավրացիայից հետո եռագույնը մնացել է ազատության խորհրդանշան եւ կիրառվել 1831 եւ 1848 թվականների հեղափոխական շարժումների ժամանակ։ Իտալիայի զինանշանին պատկերված է կարմիր ծայրերով սպիտակ հնգաթեւ աստղ, որը տեղադրված է ատամնավոր ասեղի վրա։ Զինանշանի ձախ հատվածում գտնվում է ձիթենու, իսկ աջում՝ կաղնու ճյուղ։ Կանաչ ճյուղերը կապված են կարմիր ժապավենով, որի վրա սպիտակ մեծատառերով գրված է «Իտալական Հանրապետություն» (իտալ. REPUBBLICA ITALIANA)։ Իտալական Հանրապետության պաշտոնական խորհրդանշանը հրապարակվել է 1948 թվականի մայիսի 5-ին Իտալիայի նախագահ Էնրիկո դե Նիկոլայի կողմից։ Խորհրդանշանի էսքիզն արել է նկարիչ Պաոլո Պասկետոն, որն այդ իրավունքն ստացել է 1946 եւ 1947 թվականներին տեղի ունեցած մրցույթների ժամանակ։ Դրանց մասնակցում էին նաեւ 500 այլ նկարիչներ՝ իրենց շուրջ 800 էսքիզներով։ Իտալիայի ազգային օրհներգը, որը հայտնի է նաեւ «Իտալիայի եղբայրներ» եւ «Իտալացիների երգ» անուններով, Իտալիայի Հանրապետության ոչ պաշտոնական օրհներգն էր 1946 թվականի հոկտեմբերի 12-ից մինչեւ 2017 թվականի նոյեմբերի 15-ը։ 2005 թվականի նոյեմբերի 17-ին Իտալիայի Սենատն առաջին ընթերցմամբ ընդունել է «Պաշտոնական օրհներգի մասին» օրենք, սակայն միայն 12 տարի անց է օրենքը վերջնականապես ընդունվել։ Օրհներգի տեքստը 1847 թվականի աշնանը գրել է Գոֆրեդո Մամելին, իսկ երաժշտությունը, ավելի ուշ, կոմպոզիտոր Միկելե Նովարոն։ 20-րդ դարի 80-ական թվականներին լայնորեն տարածված էր Ջուզեպպե Վերդիի «Նաբուկկո» օպերայից մի հատված, որը կատարվում էր որպես օրհներգ։ Սոցիալական քաղաքականություն Գոյություն ունեն երեք հիմնական արհմիություններ՝ Իտալիայի աշխատանքային միություն, Իտալիայի արհմիությունների կոնֆեդերացիա[en], Իտալիայի Աշխատանքի գլխավոր կոնֆեդերացիա։ Տնտեսություն Իտալիան ունի խոշոր զարգացած կապիտալիստական խառը տնտեսություն, որը Եվրագոտում իր մեծությամբ երրորդն է, իսկ աշխարհում՝ ութերորդը։ Իտալիան Մեծ յոթնյակի, Եվրագոտու եւ ՏՀԶԿ հիմնադիր անդամներից մեկն է։ Իտալիան աշխարհի ամենաարդյունաբերականացված եւ ներկրման ու արտահանման ծավալներով առաջատար պետություններից մեկն է։ Երկիրը համարվում է բարձր զարգացած պետություն։ 2005 թվականի տվյալներով, կենսապայմանների որակի ինդեքսում Իտալիան զբաղեցնում է 8-րդ հորիզոնականը եւ 26-րդը՝ մարդկային զարգացման ինդեքսի ցուցանիշում։ Պետությունը հայտնի է իր ստեղծագործ եւ ինովացիոն բիզնեսով, մեծ եւ մրցունակ գյուղատնտեսական հատվածով (Իտալիան աշխարհի ամենախոշոր գինի արտադրողն է) եւ իր հեղինակավոր ու որակյալ ավտոմոբիլային, մեքենայական, սննդի, դիզայներական եւ նորաձեւության արդյունաբերություններով։ Իտալիան աշխարհի վեցերորդ ամենախոշոր արդյունաբերական պետությունն է։ Համեմատության համար Իտալիայում քիչ են համաշխարհային խոշոր կորպորացիաները։ Երկրում մեծ թիվին են կազմում փոքր եւ միջին ձեռնարկատիրական ընկերությունները, որոնք գտնվում են քաղաքների արդյունաբերական հատվածներում եւ հանդիսանում են իտալական արդյունաբերության ողնաշարը։ Սա է պատճառը, որ արդյունաբերական հատվածը հաճախ իր ուշադրությունը կենտրոնացնում է մասնագիտացված շուկայի եւ բարձրակարգ ապրանքների արտահանման վրա։ Եթե որակի ապահովման եւ բարձրակարգ ապրանքների արտադրության տեսանկյունից Իտալիան ունի լուրջ առավելություն, ապա ցածրորակ ապրանքների արտադրության գործընթացում զիջում է չինական եւ ասիական մյուս շուկաներում արտադրվող ապրանքների արտադրությանը։ Այդ իսկ պատճառով, տեղական շուկայում հայրենական արտադրության ցածրորակ ապրանքները զիջում են չինական եւ ասիական մյուս շուկաների կողմից արտադրված ապրանքներին։ 2016 թվականի տվյալներով, Իտալիան աշխարհի յոթերորդ ամենախոշոր արտահանողն է։ Նա առեւտրական սերտ հարաբերություններ ունի Եվրոպական Միության անդամ բոլոր պետությունների հետ, որոնց հետ իրականացվում է արտաքին առեւտրի ընդհանուր ծավալների 59 %-ը։ Ի շնորհիվ միասնական շուկայի, Իտալիայի ԵՄ անդամ խոշոր առեւտրական գործընկերներն են Գերմանիան (12.9%), Ֆրանսիան (11.4%) եւ Իսպանիան (7.4%): Իտալիայում մեքենաշինական արտադրությունն իտալիայի արդյունաբերության կարեւոր հատվածներից մեկն է։ 2015 թվականի տվյալներով, Իտալիայում գործում են 144 000 ընկերություններ, որտեղ աշխատում է մոտ 485 000 մարդ։ Վերջինս ապահովում է երկրի ՀՆԱ-ի 8,5 %-ը։ Fiat Chrysler Automobiles-ը (կրճատ FCA) ներկայումս յոթերորդ ամենախոշոր ավտոարտադրողն է աշխարհում։ Երկիրը հայտնի է ավտոմեքենաների արտադրության իր լայն տեսականիով՝ սկսած էժան ավտոմեքենաներից, մինչեւ թանկարժեք, բարձրակարգ ավտոմեքենաներ, ինչպես օրինակ Մազերատին, Լամբորջինին եւ Ֆերրարին։ Վերջինս «Brand Finance»-ի կողմից ճանաչվել է որպես աշխարհի ամենահզոր ապրանքանիշ։ Իտալական ավտոմեքենաները 12 անգամ հաղթել են «Եվրոպայի տարվա ավտոմեքենա» մրցանակը, որոնցից 9-ը հաղթել է Ֆիատը (առավել շատ, քան որեւէ ավտոարտադրող ընկերություն), 2-ը՝ Ալֆա Ռոմեոն եւ 1-ը՝ Lancia-ն։ Իտալիան Եվրոպական միացյալ շուկայի մի մասն է, որն ներառում է շուրջ 500 միլիոն սպառողների։ ԵՄ անդամ երկրների տարածքներում առեւտրային քաղաքականություններն իրականացվում են Եվրոպական Միության (ԵՄ) օրենսդրությանը համապատասխան։ Իտալիան միասնական արժութային համակարգին՝ եվրոյի գոտուն միացել է 2002 թվականին։ Իտալիան նաեւ Եվրագոտու անդամ, որն ներառում է 330 միլիոն սպառողների։ Իտալիայի դրամային քաղաքականությունն իրականացվում է Եվրոպական կենտրոնական բանկի հետ համատեղ։ Իտալիան մեծապես տուժել է 2007-2008 թվականների ֆինանսական ճգնաժամի ժամանակ, որն էլ ավելի թեժացրեց երկրի կառուցվածքային խնդիրները։ 1950- 1970-ական թվականներին տարեցտարի գրանցվել է երկրի ՀՆԱ-ի 5-6 % աճ, իսկ 1980-1990-ական թվականներին՝ տնտեսական անկում, որը ստագնացիոն փուլ մտավ միայն 2000-ական թվականների սկզբին։ Կառավարության կողմից իրականացվող քաղաքական ջանքերը՝ բարձրացնելու տնտեսական աճը հանգեցրեցին պետական պարտքի կտրուկ աճին։ 2014 թվականի տվյալներով, Իտալիայի պետական պարտքը կազմել է ՀՆԱ-ի ցուցանիշների 135 %-ը եւ այս ցուցանիշով ԵՄ կազմում Իտալիան զիջել է միայն Հունաստանին, որի պետական պարտքը կազմել է ՀՆԱ-ի ցուցանիշների 174 %-ը։ Սակայն ի տարբերություն Հունաստանի, Իտալիայում մեծ է ներքին պարտքը, այսինքն պետությունը պարտք է ներքին սուբյեկտներին, իսկ պետական պարտքի միջին ծավալներն ավելի քիչ, քան ՏՀԶԿ-ի կողմից սահմանված միջին ցուցանիշը։ Իտալիայի հյուսիսի եւ հարավի միջեւ ընկած տարբերությունները լուրջ սոցիալ-տնտեսական հիմնախնդիր են երկրի համար։ Եթե ուշադրություն դարձենք հյուսիսի եւ հարավի միջեւ առկա վիճակագրական ցուցանիշներին, ապա տեսանելի կլինի այդ հիմնախնդիրը ։ Ամենահարուստ գավառ համարվող Բոլցանոյում կամ Հարավային Տիրոլում յուրաքանչյուր շնչին բաժին է ընկնում ազգային ՀՆԱ-ի 152 %-ը, իսկ ամենաաղքատ մարզում՝ Կալաբրիայում միայն 61 %-ը։ Իտալիայում գործազրկության միջին մակարդակը Եվրագոտու միջին մակարդակից բարձր է եւ կազմում է 11,1 %։ Գործազրկության մակարդակը հյուսիսում կազմում է 6.6 %, իսկ հարավում՝ 19.2 %: Էներգիա Eni-ն, որը գործում է աշխարհի 79 երկրներում, աշխարհում նավթի եւ գազի արդյունահանմամբ զբաղվող խոշորագույն յոթ ընկերություններից մեկն է եւ աշխարհի խոշոր արդյունաբերական ընկերություններից մեկը։ Բազիլիկատայի մարզի Վալ դ'Ագրի տեղանքում է գտնվում Եվրոպայում ածխաջրածնի հողի տակ գտնվող խոշորագույն հանքավայրը։ Բնական գազի չափավոր պաշարները, որոնք հիմնականում գտնվում են Պադանի հարթավայրում եւ Ադրիատիկ ծովի մերձափնյա շրջաններում, հայտնաբերվել են վերջին տարիներին եւ կազմում են երկրի կարեւորագույն հանքային ռեսուրսները։ Իտալիան պեմզայի, պոզոլանայի եւ դաշտային սպաթների առաջատար արտադրողներից մեկն է։ Իտալիայի համար մեկ այլ կարեւոր հանքային ռեսուրս է մարմարը՝ հատկապես աշխարհում հայտնի Կարարայի սպիտակ մարմարը, որն արդյունահանվում է Տոսկանայի Մասսա-Կարարա նահանգից։ Իտալիան էներգիայի ոլորտում իր կարիքները բավարարելու համար ներմուծում է դրա շուրջ 80%-ը ։ Առաջին էլեկտրակայանը Եվրոպայում, որը կոչվում էր Սանտա Ռադեգոնդա, կառուցվել է Միլանում 1883 թվականին։ Վերջին տասնամյակում Իտալիան դարձել է աշխարհում վերականգնվող էներգիայի խոշորագույն արտադրողներից մեկը՝ լինելով երկրորդ արտադրողը Եվրոպական միությունում եւ իններորդը՝ աշխարհում։ Հողմաէներգետիկան, հիդրոէներգետիկան եւ երկրաջերմային էներգետիկան էլեկտրականության եւս կարեւոր աղբյուրներ են Իտալիայի համար։ Վերականգնվող էներգիային բաժին է ընկնում Իտալիայում արտադրվող ամբողջ էլեկտրաէներգիայի 27,5%-ը, որից միայն հիդրոէներգետիկային՝ 12,6%-ը։ Դրան հաջորդում են արեւային էներգետիկան (5,7%), հողմաէներգետիկան՝ 4,1%, կենսաէներգետիկան՝ 3,5% եւ երկրաջերմային էներգետիկան՝ 1.6%։ Երկրի կարիքների մնացած մասը բավարարվում է հանածո վառելիքի (38.2%-ը բնական գազ, 13%-ը՝ ածուխ, 8.4%-ը՝ նավթ) եւ ներմուծման միջոցով։ 2014 թվականի տվյալներով՝ միայն արեւային էներգիայի արտադրությանը բաժին է ընկնում Իտալիայում էլեկտրականության ողջ արտադրության մոտ 9%-ը, ինչի արդյունքում Իտալիան համարվում է աշխարհում արեւային էներգիա արտադրող խոշորագույն երկրներից մեկը։ Մոնտալտո դի Կաստրո արեւային էլեկտրակայանը, որի կառուցումն ավարտվել է 2010 թվականին, Իտալիայի խոշորագույն արեւային էլեկտրակայանն է (85 մեգավատտ հզորությամբ)։ Արեւային մյուս խոշոր էլեկտրակայանների թվում են Սան Բելինոն (70,6 մեգավատտ հզորությամբ), Սելինո Սան Մարկոն (42.7 մեգավատտ հզորությամբ) եւ Սան Ալբերտոն (34.6 մեգավատտ հզորությամբ)։ Իտալիան նաեւ եղել է առաջին երկիրը, որ երկրաջերմային էներգիան օգտագործել է էլեկտրականության արտադրման համար։ 1980-ական թվականներից ի վեր Իտալիան գործարկել է ատոմային չորս ռեակտորներ։ Այդուհանդերձ, Իտալիայում ատոմային էներգիայից հրաժարվել են դեռ 1987 թվականին ընդունված Սահմանադրությամբ, որի պատճառը 1986 թվականին Խորհրդային Ուկրաինայում Չեռնոբիլի ատոմակայանի վթարն էր։ Էլեկտրականության արտադրությամբ զբաղվող իտալական Enel ընկերությունը Սլովակիայում, Իսպանիայում եւ Ֆրանսիայում գործարկում է մի քանի ռեակտորներ, ինչը նրան թույլ է տալիս մուտք գործել միջուկային էներգիայի դաշտ եւ անմիջական մասնակցություն ունենալ կայանների նախագծմանը, շինարարությանը ու շահագործմանը՝ առանց Իտալիայի տարածքում ռեակտորների տեղակայման։ Տնտեսագիտություն եւ ֆինանսներ Դրամական միավորը եվրոն է։ 2018 թվականի դրությամբ Իտալիայում միջին աշխատավարձը կազմում է 2595 եվրո (համախառն) եւ 1878 եվրո՝ առանց սոցիալական եւ մասնավոր նպաստների (մաքուր) ամսական։ Իտալիայի ներդրումը ԵՄ ՀՆԱ-ում 2019 թվականին կազմում է 11,3%։ Արդյունաբերություն եւ ֆինանսներ Առավելություններիրց է պետական հզոր բյուջեն (972 միլիարդ դոլար 2012 թ. դրությամբ, 7-րդն է աշխարհում)։ Մրցակցային միջին խավ. Այն նորաձեւություն է դնում ամբողջ աշխարհում դիզայնի, հագուստի եւ կենցաղային տեխնիկայի արտադրության ոլորտում։ Առաջատար ընկերությունները ներառում են Fiat (ավտոմոբիլային), Montedison (պլաստմասսա), Olivetti (հաղորդակցություն), Benetton (հագուստ)։ Բարձր արտադրողական գյուղատնտեսություն եւ արտադրություն զբոսաշրջիկների համար, հայտնի նորաձեւության տներ. Մեծ մշակութային ժառանգությունը (Եվրոպայի մշակութային գանձերի երկու երրորդը կենտրոնացած է Իտալիայում) Ապենիններում գտնվող պետությունը դարձնում է Եվրոպայի եւ աշխարհի զբոսաշրջիկների համար ամենագրավիչ երկրներից մեկը՝ զարգացման անսահմանափակ հեռանկարով։ տնտեսության զբոսաշրջության ոլորտը։Համախառն ազգային արդյունքը մեկ շնչի հաշվով տարեկան $30,000: Առաջատար ճյուղեր՝ մեքենաշինություն, մետալուրգիա, քիմիական եւ նավթաքիմիական, թեթեւ եւ սննդի արդյունաբերություն։Իտալիան ավտոմեքենաների (հայտնի ապրանքանիշեր՝ Alfa Romeo, Ferrari, Fiat, Iveco, Lamborghini, Lancia, Maserati), մոտոցիկլետների (հայտնի ապրանքանիշեր՝ Aprilia, Ducati), մոպեդների, հեծանիվների, տրակտորների համաշխարհային շուկայի խոշորագույն արտադրողներից եւ մատակարարներից է։ , լվացքի մեքենաներ եւ սառնարաններ, գրամեքենաներ եւ հաշվիչներ, էլեկտրոնային ապրանքներ, արդյունաբերական սարքավորումներ, պողպատե խողովակներ, պլաստմասսա եւ քիմիական մանրաթելեր, մեքենաների անվադողեր, ինչպես նաեւ պատրաստի հագուստ եւ կաշվե կոշիկներ, մակարոնեղեն, պանիր, ձիթապտղի յուղ, գինի, մրգեր եւ լոլիկի պահածոներ. Ցեմենտի, ծաղիկներից եւ մրգերից բնական էսենցիաների եւ եթերային յուղերի, արվեստի ապակու եւ ֆայանսի արտադրանքի, զարդերի լայնածավալ արտադրություն։ Պիրիտների, սնդիկի հանքաքարերի, կալիումի աղի, դոլոմիտների, ասբեստի արդյունահանում:Թույլ կողմեր. Կառավարության դեֆիցիտի եւ պետական պարտքի աճը դեռ զգալի է։ Տնտեսության փոքր աճ, անարդյունավետ սպասարկման ոլորտ, որն ինտենսիվ սեփականաշնորհվում է. Հարստության անհավասար բաշխում հարուստ հյուսիսի եւ աղքատ հարավի միջեւ, որտեղ գործազրկությունը 2 անգամ ավելի է՝ կազմակերպված հանցավորության, թմրամիջոցների սինդիկատների, մաֆիոզ կառույցների ազդեցությունը հատկապես Կամպանիայի, Կալաբրիայի եւ Սիցիլիայի հարավային շրջաններում։ Պետական մարմինների բյուրոկրատացման մակարդակը, կոռուպցիան բիզնեսի կարգավորման գործում երկրի հարավում նույնպես անհամեմատ ավելի բարձր է, քան հյուսիսում, ինչը, մասնավորապես, կապված է հարավային շրջանների տնտեսական եւ սոցիալական զարգացման խրոնիկ ուշացման հետ։ Էներգետիկա եւ ներմուծում Իտալիան աղքատ է էներգետիկ եւ հիդրո ռեսուրսներով, երկիրը չունի նավթի եւ գազի արդյունաբերական պաշարներով հանքավայրեր, ոչ մի ատոմակայան։ Առաջին ատոմակայանը, ըստ ծրագրերի, կկառուցվի Ֆրանսիայի աջակցությամբ մինչեւ 2020 թվականը։ Չորս ատոմակայանների կառուցման համար կստեղծվեն հոլդինգային ընկերություններ, որոնցից յուրաքանչյուրում իտալական Enel էներգետիկ ընկերության մասնաբաժինը կկազմի 60%, իսկ ֆրանսիական EDF-ինը՝ 40%։ Իտալիան նավթ եւ գազ է ներկրում Ռուսաստանից, Նորվեգիայից, Պարսից ծոցի եւ Աֆրիկայի երկրներից, էլեկտրաէներգիայի մատակարարումն իրականացվում է Ֆրանսիայից:Ընդհանուր տարեկան 60 միլիարդ խորանարդ մետր պահանջարկից Իտալիան իրեն ապահովում է բնական գազով 10%-ից պակաս, դեֆիցիտը ծածկվում է ներմուծմամբ։ Պահանջարկի 40%-ը կամ ավելի քան 24 մլրդ խմ-ն ապահովում է «Գազպրոմ էքսպորտ»-ը։ 2016 թվականի մայիսին, Ռուսաստանից մատակարարումներից կախվածությունը նվազեցնելու նպատակով, սկսվեց 870 կմ երկարությամբ Տրանսադրիատիկ գազատարի շինարարությունը (Անդրանատոլիական գազատարի երկարացում), որը մինչեւ 2020 թվականը հնարավորություն կտա ադրբեջանական գազ մատակարարել։ Իտալիա. Ռուսաստանը նույնպես նման գազատար է կառուցում դեպի Իտալիա «Հարավային հոսք» նախագծի չեղարկումից հետո։ Գյուղատնտեսություն եւ զբոսաշրջություն Իտալիան բարձր զարգացած արդյունաբերական եւ գյուղատնտեսական երկիր է։ Գերակշռող արդյունաբերական եւ բարձր զարգացած հյուսիս եւ թերզարգացած, ագրարային հարավ։ Գյուղատնտեսության մեջ գերակշռում է բուսաբուծությունը։ Հիմնական մշակաբույսերն են ցորենը, եգիպտացորենը, բրինձը (Եվրոպայում հավաքագրման 1-ին տեղը. տարեկան ավելի քան 1 մլն տոննա), շաքարի ճակնդեղը։ Իտալիան ցիտրուսային մրգերի (տարեկան ավելի քան 3,3 մլն տոննա), լոլիկի (ավելի քան 5,5 մլն տոննա), խաղողի (տարեկան մոտ 10 մլն տոննա, ավելի քան 90%-ը վերամշակվում է գինու), ձիթապտուղների աշխարհի խոշորագույն եւ Եվրոպայի առաջատար արտադրողներից է։ Զարգացած է ծաղկաբուծությունն ու թռչնաբուծությունը։ Իտալիան միջազգային զբոսաշրջության ամենամեծ տարածքն է (տարեկան ավելի քան 50 միլիոն մարդ)։ Երկրում են գտնվում ՅՈՒՆԵՍԿՕ-ի համաշխարհային ժառանգության 155 օբյեկտները, ավելի շատ, քան աշխարհի ցանկացած այլ երկիր։ Իտալիայում զբոսաշրջությունը տնտեսության առաջատար ճյուղերից է եւ կազմում է ՀՆԱ-ի 12%-ը։ Իտալիային բաժին է ընկնում զբոսաշրջության համաշխարհային շուկայի 5,6%-ը։ Այս ցուցանիշով երկիրը ԵՄ-ում զբաղեցնում է 3-րդ տեղը Ֆրանսիայից եւ Իսպանիայից հետո։ 2015 թվականին Իտալիա է այցելել 40 միլիոն օտարերկրյա զբոսաշրջիկ, այս ցուցանիշով երկիրն աշխարհում զբաղեցնում է 4-րդ տեղը։ Ամենաշատ զբոսաշրջիկները Իտալիա են գալիս Չինաստանից՝ տարեկան մոտ 3 մլն. Երկնային կայսրությունից զբոսաշրջային մեծ հոսքի պատճառով, ինչպես նաեւ հաշվի առնելով Իտալիայում մշտապես բնակվող չինական մեծ համայնքը, 2016թ. Պեկինում իտալացի փորձագետների կողմից Հռոմի եւ Միլանի փողոցները պարեկելու նպատակով։ Չինական համազգեստով պարեկները, որոնք կազմված են հայրենակիցներից, շատ ճանաչելի են եւ օգնում են Իտալիայի չինացիներին իրենց ապահով զգալ, իսկ իտալական իրավապահ մարմինները օգտվում են ավելի շատ հետախուզությունից։ Ըստ ՄԱԿ-ի Զբոսաշրջության համաշխարհային կազմակերպության (UNWTO) վիճակագրության՝ միջազգային զբոսաշրջային հոսքի վերաբերյալ 2017 թվականին Իտալիան՝ 58,3 միլիոն այցելուներով, զբաղեցրել է հինգերորդ տեղը Չինաստանից, ԱՄՆ-ից, Իսպանիայից եւ Ֆրանսիայից հետո։ Զբաղվածության կառուցվածքը Տնտեսապես ակտիվ բնակչության ընդհանուր թիվը՝ 24,86 մլն (2007 թ.), որից 4%-ը զբաղված է գյուղատնտեսության, 31%-ը՝ արդյունաբերության, 65%-ը՝ երրորդային ոլորտում։ ● Ներկայումս Իտալիայի տարածաշրջանային անհամամասնությունները զբաղվածության կառուցվածքում հետեւյալն են. Հյուսիսարեւմտյան եւ հյուսիսարեւելյան շրջանների միջեւ տարբերությունները մնում են աննշան։ Այս մարզերում արդյունաբերության ոլորտում զբաղվածների տոկոսը ճիշտ նույնն է։ Տարբերություններ են նկատվում միայն երրորդական ոլորտում եւ գյուղատնտեսության մեջ զբաղվածների թվաքանակում։ Հյուսիսարեւմտյան շրջանը ավանդաբար ավելի զարգացած շրջան է, որում ավելի վաղ ձեւավորվել է հզոր արդյունաբերություն (այստեղ է գտնվում Իտալիայի գլխավոր արդյունաբերական եռանկյունը՝ Միլան-Թուրին-Ջենովա)։ Հյուսիսարեւելյան տարածաշրջանը, սակայն, իր արդյունաբերական կառուցվածքը ձեռք բերեց 1970-ականներից հետո, երբ այնտեղ կառուցվեցին ալյումինի արդյունաբերության, էներգետիկայի, նավթավերամշակման եւ նավթաքիմիայի հզոր ձեռնարկություններ։ ● Կենտրոնն ավանդաբար բնութագրվում էր երկրի միջին ցուցանիշներով, եւ այս շրջանը համարվում էր անցումային շրջան արդյունաբերական հյուսիսի եւ ագրարային հարավի միջեւ։ Ներկայումս Կենտրոնը նույնպես պահպանել է այս միջին դիրքերը, սակայն 20-րդ դարում Հյուսիսային շրջանների եւ Կենտրոնի միջեւ անջրպետն ավելի զգալի էր, քան 21-րդ դարում։ Այժմ զբաղվածների բաշխվածությունն ըստ տնտեսության ոլորտների Հյուսիսային եւ Կենտրոնական մարզերում գրեթե նույնն է։ ● Միայն երրորդական հատվածում զբաղվածների թվով Կենտրոնական թաղամասը զգալիորեն առաջ է հյուսիսային հարեւաններից (8-11%-ով)։ Երրորդական հատվածում զբաղվածության այս աճը տեղի է ունենում Լացիոյի շրջանի հաշվին, որը մետրոպոլիայի տարածք է եւ ունի զբաղվածության ամենաբարձր տեսակարար կշիռը երկրում սպասարկման ոլորտում։ Կենտրոնական շրջանի երկու շրջաններում (Տոսկանա եւ Ումբրիա) թվերը դեռ մոտավորապես նույնն են, ինչ ազգային միջինը։ ● Իտալիայի հարավային մասում կարելի է առանձնացնել հարավարեւմտյան եւ հարավարեւելյան շրջանները։ Հարավի արեւմտյան եւ արեւելյան շրջանների միջեւ (ի տարբերություն հյուսիսայինների) նման միատեսակություն չկա աշխատողների թվի բաշխման հարցում՝ ըստ տնտեսության ոլորտների։ Այսպիսով, հարավ-արեւմտյան տարածաշրջանը տարբերվում է հարավ-արեւելյան տարածաշրջանից զբաղվածության կառուցվածքում տնտեսության երրորդական հատվածի ավելի ընդգծված գերակշռությամբ, մինչդեռ արդյունաբերական ոլորտն առավել զարգացած է հարավ-արեւելյան տարածաշրջանում։ Հարավարեւմտյան եւ Հարավարեւելյան շրջանները միավորում է գյուղատնտեսության ոլորտում զբաղվածության բարձր ցուցանիշը՝ համապատասխանաբար 7% եւ 9%, ինչը մոտ 2 անգամ գերազանցում է հանրապետական միջին ցուցանիշը։ Դեռեւս 1995 թվականին գյուղատնտեսության ոլորտում զբաղվածության մակարդակը Հարավարեւմտյան տարածաշրջանում կազմում էր 11%, իսկ հարավարեւելյան տարածաշրջանում՝ 12%։ Այսպիսով, տնտեսության ոլորտներում զբաղվածության ցուցանիշների առումով Կենտրոնը «ձգվեց» դեպի հյուսիսային շրջաններ, իսկ հարավը բարելավեց իր զբաղվածության կառուցվածքը՝ ավելացնելով երրորդ եւ արդյունաբերական ոլորտներում զբաղվածների թիվը եւ, համապատասխանաբար, գյուղատնտեսության ոլորտում զբաղվածների կրճատում. Ժամանակակից Իտալիայում գործում է զբաղվածության «երկակի» կառուցվածք։ Կառույցի առաջին մասը ներառում է Հյուսիս-արեւմտյան, հյուսիս-արեւելյան եւ կենտրոնական շրջանները, իսկ երկրորդը` հարավը։ Մասնավորապես, հյուսիսային շրջաններում տարրական դպրոցում ուսուցչի միջին աշխատավարձը կազմում է մոտ 2000 եվրո, հարավային շրջաններում՝ մոտ 1000 եվրո։ Փոքր տարածքի եւ բնակչության բարձր խտության պատճառով ժամանակակից Իտալիայում թափոնների վերամշակման խնդիրը սուր է։ Զբաղեցնում տնտեսապես ամենազարգացած երկրների եւ արտադրողական ուժերի զարգացման միջին մակարդակ ունեցող երկրների միջեւ։ Ինչպես մյուս բարձր զարգացած երկրներում, Իտալիայում էլ արդյունաբերությունը տնտեսության առաջատար ոլորտն է, թեեւ այն աշխատում է տնտեսապես ակտիվ բնակչության ավելի փոքր մասի վրա, քան արագ եւ անհամաչափ աճող ծառայությունների ոլորտում։ Արդյունաբերական արտադրանքի արժեքը գերազանցում է գյուղատնտեսական արտադրանքի արժեքը, որում տարեկան ավելի քիչ կապիտալ է ներդրվում, քան արդյունաբերության մեջ։ Իտալական արտահանման մեջ գերակշռում են նաեւ արդյունաբերական արտադրանքները։ Իտալիայի ազգային հարստության զգալի մասը գտնվում է մենաշնորհների ձեռքում, որոնց մեծ մասը խոշորագույն անդրազգային կոնցեռններից են։ Նրանք գերակշռում են քիմիական եւ էլեկտրական արդյունաբերության (Մոնտեդիսոն), ավտոմոբիլային արդյունաբերության (Fiat) եւ կաուչուկի արդյունաբերության մեջ։ Միեւնույն ժամանակ, երկրում կան բազմաթիվ միջին, փոքր եւ ամենափոքր ձեռնարկություններ՝ հիմնականում թեթեւ եւ սննդի արդյունաբերության, ինչպես նաեւ կենցաղային էլեկտրական սարքերի արտադրության, սինթետիկ նյութերի մշակման սարքավորումների եւ որոշ ենթաճյուղերում։ հաստոցաշինություն. Փոքր ձեռնարկությունների մոտ երկու երրորդը ընտանեկան են։ 1970-ականներից նկատելի միտում է նկատվում խոշորների կրճատման եւ փոքր ու միջին ձեռնարկությունների դերի բարձրացման ուղղությամբ։ Իտալական պետությունը ակտիվորեն եւ տարբեր ձեւերով միջամտում է երկրի տնտեսությանը. նրա մասնագիտացված մարմինները մասնակցում են բաժնետիրական ընկերություններին որպես վերահսկիչ բաժնետոմսերի սեփականատերեր, ստեղծվում են արդյունաբերական ձեռնարկություններ տարբեր պետական ծրագրերի համաձայն։ Պետությունը դարձավ երկրի խոշորագույն ձեռնարկատերը։ Նրա դիրքերը հատկապես ուժեղ են էներգետիկայի, մետալուրգիայի եւ նավաշինության ոլորտներում։ Նրան են պատկանում նաեւ թեթեւ արդյունաբերության բազմաթիվ ձեռնարկություններ։ Ազգայնացվեցին նաեւ խոշորագույն բանկերը։ Հանրային հատվածի զարգացման տեմպերը գերազանցում են ամբողջ Իտալիայի տնտեսության զարգացումը։ Համաշխարհային ճգնաժամը սրել է բազմաթիվ տնտեսական խնդիրներ Իտալիայում։ Բյուջեի դեֆիցիտի եւ պետական պարտքի չափով Իտալիան եվրոգոտու «առաջատարների» հնգյակում է։ Այսպիսով, Իտալիայում պետական պարտքի եւ ՀՆԱ-ի հարաբերակցությունը 100%-ից ավելի է։ Այնուամենայնիվ, ընդհանուր սուվերեն պարտքի եւ մասնավոր բիզնեսի պարտքի առումով Իտալիան շատ ավելի լավ է հանդես գալիս, քան Գերմանիան։ Վարչապետ Բեռլուսկոնիի կողմից առաջարկված Իտալիայի տնտեսության փրկության ծրագիրը ներառում էր աշխատավարձերի սառեցում եւ պետական ծառայողների թոշակի հետաձգում, շրջանային վարչակազմերի ֆինանսավորման կրճատում եւ հարկերից խուսափելու նկատմամբ վերահսկողության խստացում։ Կանանց համար կենսաթոշակային տարիքը բարձրացվել է մինչեւ 65, իսկ տղամարդկանց համար՝ 70: Այլ ոչ պոպուլյար միջոցները եւ իտալական տնտեսության թույլ արձագանքը հանգեցրին Բեռլուսկոնիի հրաժարականին 2011 թվականի աշնանը։ Աղքատության շեմից ցածր ապրող մարդկանց թիվը Իտալիայում 2016 թվականին ավելացել է 60 միլիոնով՝ օրական 600-ով։ 2016 թվականի մայիսից, Գերագույն վճռաբեկ դատարանի որոշմամբ, «կարիքից դրդված անձանց» կողմից քաղցը հագեցնելու համար ոչ մեծ քանակությամբ սննդի կամ պատրաստի սննդի գողությունը («սննդի կենսական կարիքը բավարարող») չի համարվում. հանցագործությունը Իտալիայում, չնայած այն կարող է կասեցնել ապրանքի սեփականատերը։ Դատարանի այս վճիռն ընդունվեց իտալական հանրության եւ մամուլի կողմից։ Գյուղատնտեսություն Համաձայն գյուղատնտեսական վերջին մարդահամարի՝ 2010 թվականին Իտալիայում եղել են 1.6 միլիոն գյուղացիական տնտեսություններ (-32.4% 2000 թվականի համեմատ)։ Այդ գյուղացիական տնտեսությունները զբաղեցնում են 12.7 միլիոն հեկտար, որոնց 63 %-ը գտնվում են Հարավային Իտալիայում։ Գյուղացիական տնտեսությունների ճնշող մեծամասնությունը (99 %) ընտանեկան փոքր ֆերմաներ են, որոնք միջինում կազմում են 8 հեկտար։ Գյուղատնտեսական հողատարածքների ընդհանուր ծավալների կազմում (բացառությամբ անտառատարածքների) հացահատիկների դաշտերը կազմում են 31 %, Ձիթենիների դաշտերը՝ 8.2 %, խաղողի վազերը՝ 5.4 %, ցիտրուսի պլանտացիաները՝ 3.8 %, շաքարի ճակնդեղը՝ 1.7 %, իսկ բուսաբածական հողատարածքները՝ 2.4 %: Հողատարածքների մնացած մասը զբաղեցնում են արոտավայրերը (25.9 %) եւ կերակրի հացահատկի դաշտերը (11.6 %): Իտալիան գինեգործության ծավալներով աշխարհի առաջատար պետությունն է, ինչպես նաեւ ձիթապտղի ձեթի, մրգերի (խնձոր, ձիթապտուղ, խաղող, նարինջ, կիտրոն, տանձ, ծիրան, պնդուկ, դեղձ, բալ, սալոր, ելակ, կիվի) եւ բանջարեղենի (հատկապես լոլիկի եւ կանկարի) խոշոր արտադրող։ Իտալական ամենահայտնի գինիներից են տոսկանյան Կիանտին եւ պիեմոնտյան Բարոլոն։ Այլ հայտնի գինետեսակներ են Բարբարեսկոն, Բարբերա Դ՚Աստին, Բրունելո դի Մոնտալչինոն, Ֆրասկատի ԴՈԿ-ը, Մոնտեպուլչիանո դ՚Աբրուցո, Մորելինո դի Սկանսանն եւ պղպջակավոր գինետեսակներից Ֆրանչիակորտան եւ պրոսեկոն։ Իտալիայի կողմից արտադրվող բարձրակարգ ապրանքները, մասնավորապես գինիները եւ պանրատեսակները, պաշտպանվում են Denominazione di Origine Controllata չափանիշներով եւ լեյբլներով։ Եվրոպական Միության կողմից սահմանված այս խիստ չափանիշները նպաստում են ցածրորակ ապրանքներից շուկան պաշտպանելու գործընթացին։ Ենթակառուցվածքներ 2004 թվականին Իտալիայի տրանսպորտային հատվածն ապահովել է շուրջ 119.4 միլիարդ եվրոյի շրջանառություն։ Երկրի 153,700 ձեռնարկություններում աշխատում են 953,700 քաղաքացիներ։ 2002 թվականի տվյալներով, Իտալիայի ճանապարհային ցանցն ունի 668721 կիլոմետր (415,524 մղոն) ընդհանուր երկարություն, ներառյալ 6,487 կիլոմետր (4,031 մղոն) երկարություն ունեցող ցանցը, որը պետական է, սակայն կառավարվում է Atlantia մասնավոր կազմակերպության կողմից։ 2005 թվականի տվյալներով, Իտալիայում առկա են եղել 34,667,000 ավտոմեքենաներ, ընդորում յուրաքանչյուր 1000 մարդուն բաժին է ընկնում 590 ավտոմեքենա։ Նույն 2005 թվականի տվյալներով, Իտալիայի ճանապարհներով անցնում են 4,015,000 տրանսպորտային միջոցներ։ Իտալիայի պետական երկաթուղային ցանցը, որի ղեկավարումն իրականացվում է Ferrovie dello Stato պետական ընկերության կողմից։ 2008 թվականի տվյալներով ընդհանուր 16,529 կիլոմետր (10,271 մղոն) երկարությամբ երկաթգծից 11,727 կիլոմետրը (10,271 մղոն) էլեկտրացված է, իսկ 4802 կիլոմետրը նախատեսված է լոկոմոտիվների եւ ակնավոր երկաթուղային փոխադրամիջոցների համար։ Ջրային փոխադրման պետական համակարգը, որն ունի 1477 կիլոմետր (918 մղոն) ընդհանուր երկարություն, ապահովում է նավարկելի գետերով եւ ջրանցքներով քաղաքացիների ուղեւորափոխադրումները։ Ջրային փոխադրման պետական համակարգը ստեղծվել է 2002 թվականին։ 2004 թվականին Իտալիայում գործել են 30 հիմնական միջազգային օդանավակայաններ, ներառյալ նաեւ հաբեր համարվող Միլանի Մալպենսա օդանավակայանը եւ Հռոմի Լեոոնարդո դա Վինչիի անվան միջազգային օդանավակայանը։ Երկրում գործում են 43 խոշոր նավահանգիստներ, ներառյալ Ջենովայի նավահանգիստը, որն Իտալիայի ամենախոշոր եւ Միջերկրական ծովի երկրորդ խոշոր նավահանգիստն է։ 2005 թվականի տվյալներով, Իտալիայի քաղաքացիական ավիացիան իրականացրել է շուրջ 389,000 չվերթներ։ Բացի այդ, երկրում գործում են 581 առեւտրային նավեր։ Իտալիան ստիպված է ներկրման հաշվին ապահովել էլեկտրականության պահանջարկի շուրջ 80%-ը։ Իտալիան բավարար ներդրումներ չի իրականացնում՝ ապահովելու խմելու ջրի կայուն մատակարարումը եւ սանիտարական ենթակառուցվածքների զարգացումը, չնայած այն հանգամանքին, որ խմելու ջրի եւ աղբահանության համար սահմանված վճարաչափերն ամենացածրն են Եվրոպական Միությունում։ Գալլի օրենքը, որն ընդունվել է 1993 թվականին, նպատակամիտված է բարձրացնելու ներդրումների ծավալները եւ կոնսոլիդացնելով ծառայություններ մատուցողներին՝ բարելավելու սպասարկման որակական հատկանիշները։ Արդյունքում բարձրացվել է մատուցվող ծառայությունների որակը, իսկ սակագները չեն բարձրացվում՝ ի հաշիվ վճարվող հարկերի։ Բացի այս բարեփոխումներից, ներդրումային մակարդակները նվազել են եւ դեռեւս բավարար չեն իրական արդյունքների հասնելու համար։ Գիտություն եւ տեխնոլոգիա Դարեր ի վեր Իտալիան ձեւավորել է գիտական միջավայր, որը ֆիզիկայի եւ գիտության մյուս ճյուղերին տվել է բազմաթիվ հայտնի գիտնականներ։ Վերածննդի ժամանակաշրջանի իտալացի պոլիմատները (տարբեր ոլորտներում մեծ ազդեցություն ունեցող մարդիկ), ինչպես օրինակ Լեոնարդո դա Վինչի ն (1452–1519), Միքելանջելոն (1475–1564) եւ Լեոն Բատիստա Ալբերտին (1404–72) մեծ ներդրում են ունեցել գիտության տարբեր ճյուղերի զարգացման գործընթացում, ինչպես օրինակ ֆիզիկայի, մաթեմատիկայի եւ աստղագիտության բնագավառներում։ Նրանք մեծ դերակատարություն են ունեցել գիտության հեղափոխության մեջ։ Նրանք մեծ ներդրում են ունեցել հեռադիտակի բարելավման եւ աստղագիտական հետագա հայտնագործությունների ոլորտներում։ Գիտական հեղափոխության շարունակությունը դարձավ նաեւ Նիկոլայ Կոպեռնիկոսի կողմից առաջ քաշված Կոորդինատների երկրակենտրոն համակարգի մոդելը։ Այլ աստղագետներ, ինչպես օրինակ Ջովաննի Դոմենիկո Կասինին (1625–1712) եւ Ջովանի Սկիապարելլին (1835–1910) արեգակնային համակարգի վերաբերյալ իրականացրել են խոշոր հայտնագործություններ։ Մինչ Իտալիան լքելը, մաթեմատիկայի բնագավառում հայտնի գիտնական է եղել Ժոզեֆ Լուի Լագրանժը (ի ծնե Ջուզեպպե Լյուդովիկո Լագրանժ, 1736-1813)։ Ֆիբոնաչին (1170–1250) եւ Ջերոլամո Կարդանոն (1501–76) մաթեմատիկայի բնագավառում իրականացրել են ֆունդամենտալ զարգացումներ։ Լուկա Պաչոլին առաջին անգամ աշխարհում հայտնաբերել է հաշվապահական հաշվառումը։ Նոբելյան մրցանակի դափնեկիր, ֆիզիկոս Էնրիկո Ֆերմին (1901-1954) Չիկագոյում գլխավորել ամերիկյան միջուկային ծրագիրը, որը մշակել էր աշխարհում առաջին միջուկային ռեակտորը՝ «Chicago Pile-1»-ը։ Բացի այդ, Էնրիկո Ֆերմին մեծ ներդրում է ունեցել ֆիզիկայի բնագավառում, հատկապես քվանտային մեխանիկայի զարգացման գործընթացում եւ եղել է միջուկային զենքի ստեղծման կարեւոր դերակատարներից մեկը։ Նա, Էմիլիո Սեգրեն ((1905-1989), ով հայտնաբերել է տեխնեցիումի ու աստատի տարրերը եւ հակապրոտոնը), Բրունո Ռոսսին ((1905-1993), ով եղել է Cosmic Rays-ի եւ X-ray աստղագիտության հիմնադիր) եւ իտալացի մի շարք գիտնականներ 1930-ական թվականներին ստիպված են եղել լքել Իտալիան՝ «Հակահրեական ֆաշիստական օրենքի» պատճառով։ Այլ հայտնի ֆիզիկոսներ են Ամեդեո Ավոգադրոն, ով հայտնի է մոլեկուլային ֆիզիկայի ոլորտում եւ առաջ է քաշել Ավոգադրոյի օրենքը եւ Ավոգադրոյի հաստատունը, Էվանջելիստա Տորիչելլին, ով հայտնաբերել է բարոմետրը, Ալեսանդրո Վոլտան, ով հայտնաբերել է էլեկտրական մարտկոցը, Գուլիելմո Մարկոնին, ով Ատլանտյան օվկիանոսի վրայով ապահովել է առաջին ռադիոկապը, Գալիլեո Ֆերարիսը եւ Անտոնիո Պաչինետին, ովքեր համարվում են ասինխրոն մեքենայի հիմնադիրները, Ալեսանդրո Կրուտոն, ով համարվում է լամպի ստեղծողը եւ Ինոկենո Մանզետին, ով համարվում է ավտոռոբոտաշինության հիմնադիրներից մեկը, Էտորե Մայորանան, ով հայտնաբերել է Մայորանայի ֆերմիոնը (տարրական մասնիկ), ֆիզիկայի ոլորտում Նոբելյան մրցանակակիր Կառլո Ռուբիան, ով ՑԵՌՆ-ում հայտնաբերել է W- եւ Z-բոզոնները։ Անտոնիո Մեուչին հայտնի է առաջին ձայնահաղորդակցային սարքի հայտնաբերման համար, որը հաճախ անվանում են նաեւ առաջին հեռախոս։ 1964 թվականին Պիեռ Ջորջիո Պերոտտոն նախագծել է սեղանի առաջին համակարգիչը՝ «Programma 101»-ը, որը դարձավ անհատական առաջին համակարգիճն աշխարհում։ Բուսաբանության ոլորտում Ֆրանչեսկո Ռեդի դարձավ առաջինը, ով վիճարկեց սպոնտան սերնդի տեսությունը՝ ցույց տալով, որ թրթուրներն առաջանում են ճանճերի ձվերից։ Բացի այդ, նա մանրամասնորեն նկարագրել է 180 մակաբույծների։ Մարչելլո Մալպիգին համարվում է հյուսվածքաբանության հայրը, Լուձարո Սպալանցանին կարեւոր ուսումնասիրություններ է իրականացրել ողնաշարի գործառույթների, կենդանիների վերարտադրութան եւ բջջային տեսության ոլորտներում, Կամիլո Գոլջին, որի բազմաթիվ հայտնագործություններ, ներառյալ Գոլջիի ապարատը, նպաստել է նեյրոնային դոկտրինայի ձեւավորմանը, Ռիտա Լեւի-Մոնտալչինին բացահայտել է նյարդերի աճի գործոնը։ Վերջինս 1986 թվականին ստացել է Նոբելյան մրցանակ։ Քիմիայի բնագավառում Ջուլիո Նատան 1963 թվականին ստացել է Նոբելյան մրցանակ։ Մրցանակը շնորհվել է բարձր պոլիմերների ոլորտում աշխատելու համար։ Ջուզեպե Օկիալինին ստացել է Ֆիզիկայի բնագավառում Վոլֆի մրցանակ՝ 1947 թվականին պիոնների կամ պի-մեզոնի քայքայման եղանակի հայտնաբերման համար։ Էննիո դե Ջորջիոն, ով 1990 թվականին ստացել է Մաթեմատիկայի ոլորտում Վոլֆի մրցանակ, լուծել է Բերնշթեյնի խնդիրը եւ մեծ ներդրում ունեցել Իտալիայում մաթեմատիկական հետազոտությունների եւ ուսումնասիրությունների տարածման եւ զարգացման գործընթացում։ Զբոսաշրջություն Իտալիան հինգերորդ ամենաշատ զբոսաշրջիկներ ընդունող երկիրն է աշխարհում։ 2015 թվականի տվյալներով, Իտալիա են այցելել 50,7 միլիոն արտասահմանցի զբոսաշրջիկներ։ 2014 թվականի տվյալներով, տուրիստական ոլորտը (ներառյալ նաեւ տուրիստական ներդրումների ազդեցությունները, մատակարարման ցանցը եւ եկամուտների ազդեցությունը) պետական բյուջեի համար ապահովել է 162,7 միլիարդ եվրո եկամուտ, որը կազմում է Իտալիայի ՀՆԱ-ի 10,1 %-ը։ 2014 թվականին, տուրիստական ոլորտն իտալիայում ապահովել է 1,082,000 աշխատատեղ, որը կազմում է երկրում ընդհանուր զբաղվածության 4.8 %-ը։ Իտալիան առավել հայտնի է իր մշակութային եւ բնության հուշարձաններով, որտեղ տարեկան այցելում են միլիոնավոր զբոսաշրջիկներ։ Իտալիայում են գտնվում ՅՈՒՆԵՍԿՕ-ի համաշխարհային ժառանգության օբյեկտներից 53-ը։ Այս ցուցանիշով Իտալիան աշխարհում առաջինն է։ Միլանը Եվրոպայի 6-րդ ամենաշատ զբոսաշրջիկներ ընդունող քաղաքն է եւ 14-րդը՝ աշխարհում։ 2016 թվականի տվյալներով, Միլան է այցելել 7.65 միլիոն մարդ, մինչդեռ Հռոմն այցելությունների թվաքանակով 8-րդն է Եվրոպայում եւ 16-րդն աշխարհում։ 2016 թվականի տվյալներով, Հռոմ է այցելել 7,12 միլիոն արտասահմանցի զբոսաշրջիկ։ Ի հավելումն, Վենետիկը եւ Ֆլորենցիան մտնում են աշխարհի 100 ամենաայցելվող քաղաքների ցանկի մեջ։ Իտալիայի ամենաայցելվող տեսարժան վայրերի ցանկում են Կոլիզեյը, Հռոմի ֆորումը, Պոմպեյը, Ուֆֆիցին, Ֆլորենցիայի գեղարվեստի ակադեմիան, Սուրբ Հրեշտակի ամրոցը, Բոբոլի այգիները, Վենարիա Ռեալեն, Թուրինի եգիպտական թանգարանը, Բորգեզե պատկերասրահը, Կազերտայի պալատը, Սանտա Մարիա դելլա Գրացիեն, Վիլա դ՚Էստեն, Պիտտին, Հերկուլանումը, Նեապոլի ազգային հնագիտական թանգարանը, Մեդիչիի եկեղեցին, Օստիա Անտիկան, Կապույտ քարայրը, Վենետիկի ազգային հնագիտական թանգարանը, Կոմո լիճը եւ Բրերա պատկերասրահը։ Հարավի խնդիր Իտալիայի միավորմանը հաջորդած տասնամյակների ընթացքում երկրի հյուսիսային մարզերը՝ մասնավորապես Լոմբարդիան, Պիեմոնտը եւ Լիգուրիան, արդյունաբերականացման եւ տնտեսական զարգացման գործընթաց սկսեցին, մինչդեռ հարավային մարզերը էականորեն զիջեցին դրանց։ Հյուսիսի եւ հարավի միջեւ առկա անհամաչափությունը, որն առավել ընդլայնվեց միավորմանը հաջորդած առաջին հարյուրամյակից հետո, կրճատվեց 1960-1970-ական թվականներին պետական ծառայության, գյուղատնտեսական եւ կրթական բարեփոխումների շնորհիվ, ինչն ընդլայնեց արդյունաբերականացումը եւ բարելավեց Իտալիայի հարավային մարզերի բնակչության կենսապայմանները։ Այդուհանդերձ, այս գործընթացն ընդհատվեց 1980-ական թվականներին։ Այդ պահից սկսած Իտալիայի հարավի ՀՆԱ-ն կազմում է Հյուսիսի ՀՆԱ-ի միայն 58%-ը, բայց այս տարբերությանը որոշակիորեն մեղմացնող հանգամանք է այն, որ հարավային բնակավայրերում կյանքը միջինում մոտ 10-15%-ով ավելի էժան է (տարբերությունն էլ ավելի մեծ է փոքր եւ մեծ քաղաքների միջեւ), քան Իտալիայի հյուսիսում։ Հարավում գործազրկությունը կրկնակի մեծ է։ Այսպես, Հյուսիսում այն կազմում է 6,7%, մինչդեռ հարավում գործազրկությունը հասել է շուրջ 14,9%-ի։ «Censis»-ի կողմից իրականացված հետազոտության մեջ նշվում է, որ Հարավային Իտալիայի զարգացման հապաղման վրա էականորեն ազդել են հանցավոր կազմակերպությունները։ 1981-2003 թվականներին նրանց ներկայության պատճառով Հարավում հարստության տարեկան կորուստը կազմել է 2,5%։ Հետազոտության հեղինակների պնդմամբ՝ հանցավոր կազմակերպությունների բացակայության արդյունքում Իտալիայի հարավի անվանական ՀՆԱ-ն հասած կլիներ Հյուսիսի անվանական ՀՆԱ-ի մակարդակին։ Ժողովրդագրություն 2013 թվականի վերջին Իտալիայում բնակվում էր 60,782,668 մարդ։ Իտալիայում բնակչությունը խիտ է բնակեցված։ Այսպես, 1 քառակուսի կիլոմետր տարածքում միջինում բնակվում է 202 մարդ եւ այս ցուցանիշներով Իտալիան առաջիններից մեկն է Արեւմտյան Եվրոպայում։ Այդուհանդերձ, բնակչության բաշխվածությունն անհավասարաչափ է բաշխված։ Ամենախիտ բնակեցված տարածաշրջաններն են համարվում Պո գետի հարթավայրը, որտեղ բնակվում է երկրի բնակչության գրեթե կեսը եւ Հռոմի ու Նեապոլի մետրոպոլ շրջանները։ Մինչդեռ այնպիսի շրջաններ, ինչպիսիք են Ալպերը եւ Ապենինյան բարձրավանդակը, Բազիլիկատայի սարահարթը եւ Սարդինիա կղզին ավելի քիչ են բնակեցված։ 20-րդ դարում Իտալիայի բնակչությունը գրեթե կրկնապատկվել է, սակայն բնակչության աճը պայմանավորված էր ոչ թե օտարերկրյա պետություններից ներգաղթի ցուցանիշների ավելացմամբ, այլ ներքին միգրացիայի հաշվին, երբ հարավի աղքատ գյուղացիակ բնակչությունը շարժվեց դեպի հյուսիսի արդյունաբերական քաղաքներ։ Վերջինս տեղի ունեցավ 1950-1960-ական թվականներին տեղի ունեցած Իտալական տնտեսական հրաշքի արդյունքում։ Բնակչության ծնելիության բարձր տեմպերը շարունակվեցին ընդհուպ մինչեւ 1970-ական թվականները, որից հետո ծնելիության աճը սկսեց կրճատվել։ Իտալիայի բնակչությունն արագորեն ծերանում է։ 2000-ական թվականների վերջին, Իտալիայի հինգ բնակչից մեկը 65 տարեկան եւ ավելի էր։ Սակայն, վերջին տարիներին Իտալիայում դարձյալ սկսել է աճել ծնելիության մակարդակը։ Ծնելիության միջին ընդհանուր ցուցանիշը նույնպես սկսել է աճել։ Այսպես, եթե 1995 թվականին մեկ կնոջը բաժին էր ընկնում 1.18 երեխա, ապա 2008 թվականի տվյալներով, մեկ կնոջը բաժին է ընկնում 1.41 երեխա։ Նախատեսվում է, որ մինչեւ 2030 թվականն այդ ցուցանիշը կտատանվի 1.6-1.8 երեխայի սահմաններում։ 19-րդ դարի երկրորդ կեսից մինչեւ 1960-ական թվականները, Իտալիան զանգվածային էմիգրացիոն պետություն էր։ 1898-1914 թվականներին, որը դարձավ իտալական սփյուռքի գագաթնակետը, ամեն տարի Իտալիայից արտագաղթում էր մինչեւ 750,000 մարդ։ Իտալիայի սահմաններից դուրս բնակվում էր շուրջ 25 միլիոն իտալացիներ։ Վերջինս իր մեծությամբ ժամանակի ամենախոշոր սփյուռքներից մեկն էր աշխարհում։ Արդյունքում, այսօր Իտալիայի շուրջ 4.1 միլիոն քաղաքացիներ բնակվում են երկրի սահմաններից դուրս։ Ներկայումս շուրջ 60 միլիոն իտալացիներ կամ իտալական ծագում ունեցող անձինք բնակվում են Իտալիայի սահմաններից դուրս, հիմնականում Արգենտինայում, Բրազիլիայում,, Ուրուգվայում,, Վենեսուելայում,, Ամերիկայի Միացյալ Նահանգներում,, Կանադայում,, Ավստրալիայում եւ Ֆրանսիայում։ Մետրոպոլ քաղաքներ եւ խոշոր ուրբանիզացիոն կենտրոններ Աղբյուրներ։ Ներգաղթ 2016 թվականի դրությամբ, Իտալիայում բնակվում են 5,05 միլիոն օտարերկրացիներ, որոնք կազմում էին երկրի բնակչության ընդհանուր թվաքանակւ 8,3 %-ը։ Այս թվերը ներառում են ավելի քան մեկ ու կես միլիոն երեխաների, ովքեր ծնվել են Իտալիայում, սակայն համարվում են երկրորդ սերնդի ներգաղթյալները։ Այս թվերի մեջ ներառված չեն այն օտարերկրացիները, ովքեր դիմել են Իտալիայի քաղաքացիություն ստանալու համար։ 2016 թվականին մոտ 201,000 մարդ դիմել է Իտալիայի քաղաքացիություն ստանալու համար, այն դեպքում, երբ 2014 թվականին այդ ցուցանիշը կազմում էր 130,000։ Պաշտոնական թվերը նույնպես չեն ներառում անօրինական ներգաղթի թվերը, որը, ըստ 2008 թվականի տվյալների, կազմել է առնվազն 670,000 մարդ։ Մինչ 1980-ական թվականներն իտալիան ունեցել է թե լեզվական, եւ թե մշակութային տեսանկյունից միասեռ հասարակություն։ 1980-ական թվականներից հետո, դեպի Իտալիա սկսեցին շարժվել ներգաղթյալների խոշոր հոսքեր։ Բեռլինի պատի փլուզումից հետո եւ, հատկապես Եվրոպական Միության 2004 եւ 2007 թվականներին ընդլայնումից հետո, միգրանտների խոշոր հոսքեր նախկին սոցիալիստական ճամբարի երկրներից (հատկապես Ռումինիա, Ալբանիա, Ուկրաինա եւ Լեհաստան) սկսեցին շարժվել դեպի Իտալիա։ Դեպի Իտալիա միգրանտների հոսքը տեղի է ունենում նաեւ Հյուսիսային Աֆրիկայից, հատկապես Մարոկկոյից, Եգիպտոսից եւ Թունիսից, որոնց հոսքն ավելի ուժեղացավ Արաբական գարնան մեկնարկից հետո։ Այդուհանդերձ, վերջին տարիներին նկատվում են նաեւ Ասիա-խաղաղօվկիանոսյան տարածաշրջանի (հատկապես Չինաստանից ու Ֆիլիպիններից) եւ Լատինական Ամերիկայի բնակիչների ներգաղթ դեպի Իտալիա։ Ներկայումս, Ռումինիայի մեկ միլիոն քաղաքացիներ, որոնց 10 %-ը գնչուներ են, փաստացիորեն բնակվում են Իտալիայում։ Ռումինական համայնքն իտալիայում ամենախոշորն է։ Երկրորդ եւ երրորդ փոքրամասնություններն ալբանական եւ մարոկկական համայնքներն են, որոնցից յուրաքանչյուրն ունի կես միլիոն ներկայացուցիչ։ Իտալիայում չգրանցված ռումինացիների թիվը դժվար է հաշվել, սակայն Բալկանյան ուսումնասիրությունների վերլուծական կենտրոնի 2007 թվականի տվյալներով չգրանցված ռումինացիների թիվը կարող է գերազանցել 1,5 միլիոնը: 2000-ական թվականների վերջին Իտալիայի արտասահմանցի բնակչության 54 %-ը Եվրոպայից էին, 22 %-ը՝ Աֆրիկայից, 16 %-ը՝ Ասիայից, 8 %-ը՝ Ամերիկայից եւ 0.06 %-ը՝ Օվկիանիայից։ Միգրանտների բաշխվածությունն իտալիայում խիստ անհամաչափ է։ Միգրանտների 87 %-ը բնակվում է երկրի հյուսիսային եւ կենտրոնական մասերում (տնտեսապես առավել զարգացած մարզերում), մինչդեռ միայն 13 %-ն է ապրում թերակղզու հարավային մարզերում։ Լեզուներ Համաձայն N 482/99 շրջանակային օրենքի առաջին հոդվածի եւ Իտալիայի սահմանադրության 6-րդ հոդվածի, երկրի պաշտոնական լեզուն իտալերենն է։ Իտալիայում բնիկ իտալախոսների թիվը կազմում է 64 միլիոն, մինչդեռ իտալախոսների ընդհանուր թվաքանակը, ներառյալ նրանք, ովքեր իտալերենը դիտարկում են որպես երկրորդ լեզու, կազմում է 85 միլիոն։ Տարբեր մարզերում առօրյա-խոսակցական ձեւաչափում օգտագործվում է ռեգիոնալ իտալերենը, որը չպետք է շփոթել իտալերենի բարբառների կամ փոքրամասնությունների լեզուների հետ։ Այդուհանդերձ, 20-րդ դարում ազգային կրթական համակարգի ներդրման արդյունքում մարզերի միջեւ խոսակցական տարբերությունների սկսեցին կրճատվել։ Ստանդարտացման գործընթացը սկսեց ավելի տարածվել 1950-ական թվականներին, իսկ 1960-ական թվականներին տեղի ունեցած տնտեսական աճի արդյունքում զարգացան իտալական մեդիան եւ հեռուստատեսությունը։ RAI հանրային հեռուստատեսությունն օգնեց տարածել ստանդարտ իտալերենը։ N 482/99 շրջանակային օրենքով ճանաչվում են 12 պատմական լեզվային փոքրամասնություններ՝ ալբաներեն, կատալոներեն, գերմաներեն, հունարեն, սլովեներեն, խորվաթերեն, ֆրանսերեն, ֆրանկոպրովանսերեն, ֆրիուլիերեն, լադիներեն (ռոմանական լեզու), օքսիտաներեն եւ սարդիներեն։ Այս լեզուներից չորսը որոշ մարզերում ունեն իտալերենին հավասար կարգավիճակ։ Ֆրանսերենը պաշտոնական լեզու է Վալլե Դ'Աոստայում, չնայած որ ֆրանկոպրովանսերենն առավել տարածված է մարզում, գերմաներենը՝ Հարավային Տիրոլում, լադիներենը՝ Հարավային Տիրոլի եւ Տրենտինո Ալտո Ադիջեի որոշ գավառներում, իսկ սլովեներենը՝ Տրիեստեում, Գորիցիայում եւ Ուդինեում։ ISO-ի եւ ՅՈՒՆԵՍԿՕ-ի կողմից ճանաչված այլ լեզուներ իտալական օրենքով ճանաչված չեն։ Ֆրանսիայի նման Իտալիան ստորագրել է Ռեգիոնալ լեզուների եվրոպական խարտիան, սակայն չի վավերացրել։ Վերջին տարիներին գրանցված ներգաղթի ներհոսքի պատճառով, Իտալիայի բնակչության մեջ քիչ է այն քաղաքացիների թվաքանակը, որոնք իտալախոս չեն կամ էլ չեն խոսում ազգակից լեզուներից որեւիցե մեկով։ Համաձայն Իտալիայի ազգային վիճակագրական ինստիտուտի տվյալների, ռումիներենն իտալիայի բնակչության շրջանում տարածված երկրորդ ամենախոշոր լեզուն է։ Իտալիայում շուրջ 800 000 մարդու համար ռումիներենը համարվում է մայրենի լեզու։ Այդ բնակչության 21.9 %-ը 6 տարեկանից ցածր քաղաքացիներ են։ Տարածված մյուս լեզուներից է արաբերենը, որով խոսում է 475,000 մարդ։ Ընդորում, արաբերենով խոսում են Իտալիայում բնակվող օտարերկրացիների 13.1 %-ը։ Ալբաներենով խոսում է 380,000 մարդ, իսկ իսպաներենով՝ 255,000 մարդ։ Տարածված լեզուներ են նաեւ ուկրաիներենը, հինդին, լեհերենը եւ թամիլերենը։ Կրոն Իտալիայի բնակչության մեծ մասը կաթոլիկներ են, չնայած, որ 1985 թվականից երկիրը չունի պետական կրոն։ 2017 թվականին տեղի ունեցած հարցումների համաձայն, իտալացիների միայն 74,4 %-ն է իրեն համարում Հռոմի Կաթոլիկ եկեղեցու հետեւորդ։ Սուրբ աթոռը համակարգում է Հռոմի կաթոլիկ եկեղեցու ողջ գործունեությունը, այդ թվում նաեւ տարբեր գործակալությունների գործունեությունը, որոնք կազմակերպում են եկեղեցու վարչական գործունեությունը։ Դիվանագիտական տեսանկյունից, Սուրբ աթոռը ճանաչվել է որպես միջազգային իրավունքի առանձին սուբյեկտ, ինքնիշխան ամբողջություն, որի ղեկավարը համարվում է Հռոմի պապը։ Վերջինս համարվում է նաեւ Հռոմի հոգեւոր առաջնորդը, ում հետ երկրները հաստատում են իրենց դիվանագիտական հարաբերությունները։ Հաճախ սխալմամբ Սուրբ աթոռը եւ Վատիկանը նույնացվում են, սակայն այս երկու հասկացություններն աշխարհագրական տարբեր տարածքներ են ներառում։ Վատիկանը, որպես միջազգային հարաբերությունների առանձին սուբյեկտ, ի հայտ է եկել 1929 թվականին, իսկ Սուրբ աթոռը հայտնի է դեռեւս վաղ քրիստոնեական ժամանակաշրջանից։ Օտարերկրյա դեսպաններն իրենց հավատարմագրերն են հանձնում ոչ թե Վատիկանին, այլ Սուրբ աթոռին, իսկ այլ երկրներում եւ միջազգային կազմակերպություններում պապի ներկայացուցիչները ներկայացնում են Սուրբ աթոռը, այլ ոչ Վատիկանը։ Իտալիայում քրիստոնեական փոքրամասնություններ են հանդիսանում ուղղափառները, վալդենսները եւ բողոքական եկեղեցու հետեւորդները։ 2011 թվականին Իտալիայում գրանցված էին 1.5 միլիոն ուղղափառ քրիստոնյաներ, որոնք կազմում են բնակչության ընդհանուր թվաքանակի 2.5 %-ը, կես միլիոնը՝ հոգեգալստականներ եւ ավետարանչականներ, որոնցից 400.000-ը՝ Աստծո ասամբլեայի ներկայացուցիչներ, 235,685-ը՝ Եհովայի վկաներ, 30,000-ը՝ վալդենսներ, 25,000-ը՝ աքվենդիստներ, 22,000-ը՝ Հիսուս Քրիստոսի վերջին օրվա սրբերի եկեղեցու հետեւորդներ, 15,000-ը՝ Բապտիստներ, ընդորում 5000-ը՝ ազատ բապտիստներ, 7000-ը՝ լյութերականներ, 4000-ը՝ մեթոդիստներ (Մեթոդիստների եւ վալդենսների միացյալ եկեղեցի)։ Իտալիայի ամենահին կրոնական համայնքներից մեկը համարվում է հրեական համայնքը։ Հրեաներն իտալիայում բնակվել են մեր թվարկությունից առաջ՝ դեռեւս Հին Հռոմում։ Մի քանի դար շարունակ հրեաները, հատկապես Իսպանիայից, ներգաղթել են Իտալիա։ Այդուհանդերձ, Հոլոքոստի պատճառով, Իտալիայի հրեաների 20 %-ը ոչնչացվեց։ Ոչ միայն Հոլոքոստի, այլեւ Երկրորդ համաշխարհային պատերազմին նախորդած եւ հաջորդած գաղթից պատճառով, ներկայումս Իտալիայում հրեաների թիվը կազմում է 28,400։ Վերջին երկու տասնամյակում տեղի ունեցած միգրացիոն խոշոր ներհոսքից հետո, երկրում մեծացել է ոչ քրիստոնյա բնակչության եւ կրոնական համայնքների թիվը։ Երկրի մոտ 800,000 բնակիչներ հնդկական թերակղզում առաջացած հավատալիքների հետեւորդներ են։ Երկրում բնակվում են 70,000 սիկհեր, իսկ Իտալիայի տարածքում գործում են 33 գուրդվարաներ։ Իտալիան, կրոնական ազատությունն ապահովելու համար, եկամտահարկից մնացած միջոցների որոշակի մի մասը փոխանցում է պետության կողմից ճանաչված կրոնական համայնքներին, որն առավել հայտնի է «Յուրաքանչյուր 1000-ից 8-ը» անվամբ (): Հատկացումներն ուղղվում են քրիստոնեական, հրեական, բուդդիստական եւ հինդու համայնքներին։ Ցուցակից դուրս են մնացել մուսուլմանական համայնքները, քանի որ վերջիններս, որպես այդպիսին, չեն գրանցվել Իտալիայի պետական ռեգիստրում՝ որպես կրոնական կառույց։ Վերջիններս հիմնականում հանդես են գալիս մշակութային կառույցների տեսքով։ Հարկատու, ովքեր չունեն պետության կողմից տրամադրվող ֆինանսական միջոցների կարիքը, այդ միջոցներն ուղղում են պետության սոցիալական ոլորտի զարգացմանը։ Կրթություն Իտալիայում կրթությունն անվճար ու պարտադիր է 6-16 տարեկան երեխաների համար եւ բաղկացած է հինգ աստիճաններից. մանկապարտեզ (, պաշտոնապես կոչվում է նաեւ asilo), տարրական դպրոց (, պաշտոնապես կոչվում է նաեւ scuola elementare), միջնակարգ դպրոց (, պաշտոնապես կոչվում է նաեւ scuola media), ավագ դպրոց (, պաշտոնապես կոչվում է նաեւ scuola superiore) եւ համալսարան (): Առաջնային կրթությունը տեւում է ութ տարի։ Դպրոցականներն անցնում են իտալերեն, անգլերեն, ֆրանսերեն, մաթեմատիկա, բնական գիտություններ, պատմություն, աշխարհագրություն, հասարակական գիտություններ, ֆիզիկական պատրաստություն, ինչպես նաեւ կերպարվեստ եւ երգ-երաժշտություն։ Երկրորդային կրթությունը տեւում է հինգ տարի եւ ներառում է դպրոցների երեք հիմնական տիպեր, որոնք բեւեռացված են ակադեմիական տարբեր մակարդակների վրա։ Liceo-ն պատրաստում է բուհերի դիմորդներ, ովքեր շարունակելու են կրթությունը բարձրագույն ուսումնական հաստատություններում, մինչդեռ տեխնիկական ինստիտուտները եւ մասնագիտական ինստիտուտները պատրաստում են հատուկ մասնագիտական կադրեր։ 2012 թվականին, սկսվեց իտալական միջնակարգ կրթության համապատասխանեցումը Տնտեսական համագործակցության եւ զարգացման կազմակերպության կողմից սահմանված չափանիշներին՝ 2003 թվականից ի վեր իրականացնելով լուրջ եւ համապարփակ բարեփոխումներ գիտության եւ մաթեմատիկայի ոլորտներում։ Այդուհանդերձ, խորն անդունդ գոյություն ունի Հյուսիսային Իտալիայի դպրոցների, որոնց արդյունքները միջին համապետական ցուցանիշներից ավելի բարձր են (ընդորում, որոշ ասպեկտների տեսանկյունից այդ ցուցանիշներն աշխարհում առաջատար դիրքերում են գտնվում) եւ Հարավային Իտալիայի դպրոցների միջեւ, որոնց արդյունքներն այդքան էլ գոհացուցիչ չեն։ Իտալիայում երրորդային կրթությունը բաշխված է պետական համալսարանների, մասնավոր համալսարանների եւ հեղինակավոր ու սելեկտիվ բարձրակարգ դպրոցներում, որտեղ սովորելը պարտադիր է, եթե քաղաքացին ցանկանում է մասնագիտանալ այս կամ այն ոլորտներում, ինչպես օրինակ դիվանագիտական դպրոցները։ Իտալիայում հայտնի սելեկտիվ դպրոց է Պիզայի բարձրագույն նորմալ դպրոցը։ Իտալիայի բուհական համակարգն աշխարհի առաջատար բուհական համակարգերի ցանկում չի ներառվում։ Իտալական որեւէ բուհ չկա աշխարհի 100 ամենահեղինակավոր բուհերի ցանկում, իսկ աշխարհի 500 ամենահեղինակավոր բուհերի ցանկում ներառված են իտալական 20 բուհեր։ Այդուհանդերձ, ներկայիս կառավարությունն իրականացնում է խոշոր բարեփոխումներ եւ փոփոխություններ՝ բարելավելու կրթական համակարգի ինստիտուցիոնալ մակարդակը եւ որակական արդյունքները։ Առողջապահություն 1978 թվականից սկսած Իտալիայում ներդրվել է հանրային առողջապահության համընդհանուր համակարգը։ Այդուհանդերձ, երկրում քաղաքացիներին առողջապահական ծառայությունները մատուցվում են հանրային-մասնավոր խառը համակարգի կողմից։ Առողջապահության հանրային հատվածը հանդիսանում է Ազգային առողջապահական ծառայությունը (), որը գործում է Իտալիայի առողջապահության նախարարության կազմում եւ իրականացվում է տարածաշրջանային մակարդակով։ 2012 թվականին Իտալիայում առողջապահական ծախսերը կազմում էին ազգային ՀՆԱ-ի 9.2 %-ը, որը բավականին մոտ է ՏՀԶԿ անդամ պետությունների միջին ցուցանիշին՝ 9.3 %: 2000 թվականին իտալական առողջապահական համակարգն աշխարհում ռեյտինգային ինդեքսներում երկրորդն էր։ Իտալական առողջապահական համակարգն աշխարհում կրկին երկրորդն էր՝ Առողջապահության համաշխարհային կազմակերպության կողմից կազմված էֆֆեկտիվ առողջապահական համակարգերի ինդեքսում։ Իտալիայում կյանքի միջին տեւողությունը բավականին բարձր է։ Տղամարդկանց պարագայում այն կազմում է 80 տարեկան, իսկ կանանց համար՝ 85: Այս ցուցանիշով Իտալիան աշխարհում հինգերորդն է։ Ի համեմատություն արեւմտյան մյուս երկրների, Իտալիայում չափահաս բնակչության ավելորդ քաշի մակարդակը բարձր չէ։ Այն ցածր է 10 %-ից): Շատ գիտնականների կարծիքով, այս ցուցանիշի պատճառը հայտնի Միջերկրածովյան դիետան է։ 2012 թվականի տվյալներով Իտալիայում օրական ծխում է բնակչության 22 %-ը։ Ընդորում, 2000 թվականին այդ ցուցանիշը կազմել է 24,4 %։ Այդուհանդերձ, ցուցանիշը ՏՀԶԿ միջին ցուցանիշից բարձր է։ 2005 թվականից սկսած հանրային վայրերում ծխելու համար, այդ թվում սրճարաններում, ռեստորաններում, գիշերային ակումբներում եւ գրասենյակներում, ստեղծվել են հատուկ իզոլացված սենյակներ։ 2013 թվականին ՅՈՒՆԵՍԿՕ-ն միջերկրածովյան դիետան ներառել է մարդկության ոչ նյութական արժեքների ցանկում։ Ընդորում, դիետայի այս տեսակը ներառվել է ոչ միայն Իտալիայի, այլեւ Մարոկկոյի, Իսպանիայի, Պորտուգալիայի, Հունաստանի, Կիպրոսի եւ Խորվաթիայի ցանկերում։ Բնակչություն 2008 թվականի վերջին Իտալիայի բնակչությունը գերազանցել է 60 միլիոնը։ Այս պահին երկիրը Եվրամիության երկրների շարքում բնակչության թվով չորրորդ տեղում է, իսկ աշխարհի երկրների թվում՝ 23-րդ։ Բնակչության խտությունը՝ 199,2 մարդ/կմ2 կիլոմետր - հինգերորդ տեղը Եվրամիությունում։ Ամենաբարձր խտությունը Հյուսիսային Իտալիայում է, որտեղ ապրում է երկրի ընդհանուր բնակչության գրեթե կեսը։ Իտալիայի ամենախիտ բնակեցված շրջաններն են Կամպանիայի, Լոմբարդիայի եւ Լիգուրիայի հարթավայրերը, որտեղ մեկ կմ2-ում կա ավելի քան 300 բնակիչ։ Դա պայմանավորված է տնտեսական բարենպաստ պայմաններով, մինչեւ X դ. երկրի հարավն ավելի զարգացած էր եւ խիտ բնակեցված։ Հատկապես մարդաշատ է Փո գետի հովիտը։ Լեռնային շրջանները շատ ավելի քիչ բնակեցված են։ Այստեղ բնակչության խտությունը իջնում է մինչեւ 35 մարդ 1 կմ2-ի վրա, տնտեսապես թերզարգացած Սարդինիայի եւ Բազիլիկատայի տարածքներում բնակչության խտությունը կազմում է 60 մարդ 1 կմ2-ի վրա։ Երկրորդ համաշխարհային պատերազմից հետո Իտալիան երկարատեւ տնտեսական բում ապրեց, որը առաջացրեց գյուղից քաղաք միգրացիա եւ դադարեցրեց արտագաղթը եւ երկիրը գրավիչ դարձրեց ներգաղթյալների համար։ Մինչեւ 1970-ական թվականները ծնելիության մակարդակը բարձր էր, բայց շուտով իջավ բնակչության հիմնական մակարդակից։ 2008 թվականին յուրաքանչյուր հինգերորդ իտալացին 65 տարեկանից բարձր էր։ Չնայած դրան, հիմնականում վերջին երկու տասնամյակների ընթացքում զանգվածային ներգաղթի պատճառով, 2000-ականներին նկատվեց ծնելիության աճ (հատկապես հյուսիսային շրջաններում), առաջին անգամ երկար տարիների ընթացքում։ Աճել է նաեւ ծնելիության մակարդակը՝ 2008 թվականին այն կազմել է 1,41՝ 2005 թվականի 1,32-ի դիմաց Իտալիայում կյանքի միջին տեւողությունը 2014 թվականի դրությամբ կազմում է 83 տարի, որն ամենաբարձրերից մեկն է աշխարհում։ Կենսաթոշակային տարիքը կանանց համար՝ 65, տղամարդկանց համար՝ 70 տարին է։ Աճի տեմպերը, բնակչության տարիքային եւ սեռային կառուցվածքը Իտալիայում ծնելիության ընդհանուր մակարդակը գագաթնակետին է հասել 1881-1890 թվականներին։ եւ հավասար էր հազարի 37,8-ի, բայց 1932 թվականին իջավ մինչեւ 23,6 ։ Իտալիայի բնակչության տարիքային կառուցվածքը 2021 թվականի դրությամբ՝ 0-14 տարեկան՝ 12,8%; 15-64 տարեկան՝ 63,7%; 65 տարեկան եւ բարձր՝ 23,5%: Իտալիայի բնակչության միջին տարիքը ըստ The World Factbook-ի 2020 թվականին եղել է 46,5 տարի (5-րդ տեղն աշխարհում), այդ թվում՝ 45,4 տարեկան տղամարդկանց եւ 47,5 տարեկան կանանց համար։ Տղամարդկանց եւ իգական սեռի հարաբերակցությունը՝ ընդհանուր բնակչությունը՝ 0,93 (2020):Իտալիայի բնակչության կյանքի միջին տեւողությունը 2021 թվականի դրությամբ՝ ընդհանուր՝ 82,67 տարի; տղամարդիկ - 80,01 տարի; կանայք՝ 85,49 տարեկան։ 2021 թվականի դրությամբ ծնելիության մակարդակը կազմում է 8,37 նորածին 1000 բնակչի հաշվով (216-րդն աշխարհում)։ Պտղաբերության ընդհանուր գործակիցը կազմում է 1,47 ծնունդ մեկ կնոջ համար։ Բնակչության ժողովրդագրական ծերացման պատճառով մահացության մակարդակը անշեղորեն աճում է, 2021 թվականի դրությամբ մահացության մակարդակը կազմում է 10,7 մահ 1000 մարդու հաշվով (24-րդն աշխարհում):2021 թվականի դրությամբ Իտալիայում միգրացիայի զուտ մակարդակը կազմում է 3,21 միգրանտ 1000 բնակչի հաշվով (34-րդն աշխարհում)։ 2019 թվականի դրությամբ Իտալիայում առաջին ծննդաբերության ժամանակ կնոջ միջին տարիքը 31,3 տարեկան է (համեմատության համար՝ Կորեայի Հանրապետությունը, որն աշխարհում ամենացածր TFR-ով երկիրն է, կազմում է 0,84 ծնունդ մեկ կնոջ հաշվով 2020 թվականին, միջին տարիքը մեկ կնոջ համար։ կինն առաջին ծննդյան ժամանակ 2019 թվականին եղել է 32,2 տարեկան)։ Իտալիայում ծնելիության մեծ տարբերություններ են եղել՝ կախված տարածաշրջանից. ավանդաբար հարավային շրջաններն ունեին ծնելիության ավելի բարձր մակարդակ, սակայն վերջերս միտումը փոխվել է։ Ազգային կազմ Իտալիան Շենգենյան համաձայնագրի անդամ է 1997 թվականի հոկտեմբերի 26-ից[20] Օտարերկրյա քաղաքացիները շենգենյան վիզա են ստանում այն երկրի հյուպատոսությունում, որը գլխավորն է այցելելու համար։ Տուրիստական վիզան թույլ է տալիս մնալ Շենգենյան գոտու երկրների տարածքում (ներառյալ Իտալիան) յուրաքանչյուր կիսամյակում առավելագույնը 90 օր։ 2016 թվականի դրությամբ, երբ եվրոպական միգրացիոն ճգնաժամը հասավ իր գագաթնակետին, Իտալիայի բնակչության 8%-ը օտարերկրյա քաղաքացիներ են եւ առաջին սերնդի միգրանտներ այլ երկրներից։ Այս ցուցանիշը 2009-2016 թվականներին աճել է 1,5%-ով եւ աճի միտում ունի։ Իտալիայի կառավարության տվյալներով՝ 2009 թվականի հունվարի դրությամբ Իտալիայում գրանցված է եղել 3,891,295 օտարերկրյա քաղաքացի, ինչը կազմում է ընդհանուր բնակչության մոտ 6,5%-ը։ Իտալիայում ծնված մոտ կես միլիոն ներգաղթյալ երեխա էական դեր է խաղում ժողովրդագրական ընդհանուր պատկերի մեջ[96]: Երկրում նույնպես զգալի թվով անօրինական ներգաղթյալներ են ապրում։ 2008 թվականի մայիսին The Boston Globe-ը նրանց թիվը գնահատեց 670,000։ Եվրամիության ընդլայնման հետ մեկտեղ ներգաղթի վերջին ալիքը եղել է մոտակա երկրներից, հատկապես Արեւելյան Եվրոպայից եւ ավելի ու ավելի շատ Ասիայից[98]՝ փոխարինելով Հյուսիսային Աֆրիկան որպես միգրանտների հիմնական աղբյուր։ Մոտ 800,000 ռումինացիներ, որոնցից մոտ 10%-ը գնչուներ են[99], պաշտոնապես գրանցված են որպես Իտալիայում բնակվող՝ այս պարամետրով առաջ անցնելով այլ էթնիկ փոքրամասնություններից, ինչպիսիք են ալբանացիները եւ մարոկկացիները։ Չգրանցված ռումինացիների եւ մոլդովացիների (որոնց լեզուն պատկանում է Balkan-Romance խմբին, մոտ է իտալերենին, ինչը հեշտացնում է նրանց հարմարվողականությունը երկրում) թիվը 2007 թվականին Բալկանյան Հետաքննող Լրագրող Ցանցի կողմից գնահատվել է մոտ կես միլիոն մարդ:2009 թվականի դրությամբ օտարերկրացի իտալացիների ծագման աշխարհագրությունը հետեւյալն էր՝ Եվրոպա (53,5%), Աֆրիկա (22,3%), Ասիա (15,8%), Ամերիկա (8,1%) եւ Օվկիանիա (0,06%)։ Իտալիայի օտարերկրյա բնակչության բաշխվածությունը անհավասար է. 87,3%-ն ապրում է երկրի տնտեսապես ամենազարգացած հյուսիսային եւ կենտրոնական շրջաններում, մինչդեռ միայն 12,7%-ն է ապրում թերակղզու ագրարային հարավային մասում։ 2019 թվականի դրությամբ, ՄԱԿ-ի գնահատականներով, Իտալիայում ապրում էր 6,3 միլիոն ներգաղթյալ կամ երկրի բնակչության 10,4%-ը:Իտալիայի վիճակագրության ազգային ինստիտուտի (ISTAT) տվյալներով՝ իտալական պետության բնակչության աճի մեջ զգալի ներդրում են ունեցել Իտալիայում մշտապես բնակվող օտարերկրյա քաղաքացիները։ 2001-ից 2011 թվականներին օտարերկրացիների թիվը եռապատկվել է. 2001 թվականին մարդահամարի ժամանակ նրանց թիվը 1,300,000-ից մի փոքր էր, իսկ 2011-ին Իտալիայում ապրում էր արդեն 3,769,518 օտարերկրյա քաղաքացի։ Օտարերկրյա քաղաքացիների տարածքային բաշխումն առանձնապես չի փոխվել. երկու երրորդը մշտական բնակություն ունի Իտալիայի հյուսիսում, մասնավորապես հյուսիս-արեւմուտքում, որտեղ ապրում է օտարերկրացիների 36%-ը։ Ներգաղթյալների կեսից փոքր-ինչ պակասն ապրում է փոքր համայնքներում, որտեղ տեղի բնակչությունը չի գերազանցում 20000-ը։ Խոշոր կոմունաներից առաջին տեղը զբաղեցնում է Բրեշիան, որի տարածքում ապրում է օտարերկրյա բնակչության 16%-ը։ Մշակույթ Ընդհուպ մինչեւ 1861 թվականը դարեր շարունակ քաղաքական եւ աշխարհագրական տեսանկյունից բաժանված լինելով՝ Իտալիան ունեցել է յուրօրինակ մշակույթ, որը ներառել է տարբեր տարածաշրջանների ավանդույթներն եւ դարձել ուժի եւ հովանավորության յուրահատուկ համադրություն։ Միջնադարում եւ Վերածննդի ժամանակաշրջանում, մի շարք հայտնի պալատական արքունիքներ մրցակցել են աշխարհի հայտնի ճարտարապետներին, արտիստներին եւ գիտնականներին իրենց մոտ հրավիրելու համար, որի արդյունքում ստեղծվել է հուշարձանների, կտավների, երաժշտության եւ գրականության խոշոր ժառանգություն։ Իտալիայում են գտնվում ամենաշատ թվող ՅՈՒՆԵՍԿՕ-ի համաշխարհային ժառանգության օբյեկտների ցանկում գտնվող հուշարձանները։ Ներկայումս այդ հուշարձանների թիվը կազմում է 53։ Իտալիան ունի տարբեր ժամանակաշրջանների արվեստի, մշակույթի եւ գրականության խոշոր ժառանգություն։ Երկիրն աշխարհի վրա ունեցել է խոշոր մշակութային ազդեցություն։ Մեծ թվաքանակով իտալացիներ տարբեր ժամանակաշրջաններում գաղթել են Իտալիայից՝ ձեւավորելով իտալական սփյուռքը։ Ավելին, երկրում առկա են տարբեր տիպի մոտ 100,000 հուշարձաններ՝ թանգարաններ, պալատներ, կառույցներ, արձաններ, եկեղեցիներ, արվեստի պատկերասրահներ, առանձնատներ, շատրվաններ, պատմական տներ եւ հնագիտական մնացորդներ։ Ճարտարապետություն Իտալական ճարտարապետական ոճը խիստ բազմազան է, որը չի կարող բնորոշվել կոնկրետ որեւէ ժամանակաշրջանի կամ տարածաշրջանի, քանի որ Իտալիան, ընդհուպ մինչեւ 1861 թվականը, մասնատված է եղել մանր իշխանությունների եւ մարզերի միջեւ։ Այս գործոնի ազդեցության պատճառով էլ իտալական ճարտարապետական ոճն ունի իրեն բնորոշ առանձնահատկությունները եւ գեղագիտական նրբությունները։ Իտալիան հայտնի է իր ճարտարապետական նվաճումներով, որոնք մեծ նշանակություն ունեն համաշխարհային ճարտարապետության համար։ Դրանց շարքին են դասվում կամարները, գմբեթները, որոնք մեծապես օգտագործվել են Հին Հռոմի ժամանակաշրջանում։ Կամարները եւ գմբեթներն օգտագործվել են նաեւ 14-16-րդ դարերում՝ Վերածննդի ժամանակաշրջանում։ Իտալիան համարվում է Պալադինիզմի հայրենիքը։ Վերջինս ճարտարապետական ոճ է, որն իր վրա կրել նեոդասական ճարտարապետության ազդեցությունը եւ իր հերթին ազդեցություն ունեցել 17-րդ դարի վերջից մինչեւ 20-րդ դարի սկիզբը Մեծ Բրիտանիայում, Ավստրալիայում եւ Ամերիկայի Միացյալ Նահանգներում կառուցված տների վրա։ Արեւմտյան ճարտարապետության գլուխգործոցներ համարվող Կոլիզեյը, Միլանի տաճարը, Սանտա Մարիա դել Ֆիորեն, Պիզայի աշտարակը եւ Դոժերի պալատ նույնպես գտնվում են Իտալիայում։ Իտալիայի ճարտարապետությունը մեծապես իր ազդեցությունն է թողել համաշխարհային ճարտարապետության վրա։ Բրիտանացի հնագետԻնիգո Ջոնս, լինելով իտալական կառույցների եւ քաղաքների ճարտարապետության ազդեցության տակ, իտալական վերածննդի ժամանակաշրջանի ճարտարապետությանը բնորոշ տարրերը 17րդ դարում բերեց Անգլիա։ Ընդորում, իր գործունեության ընթացքում Ջոնսը եղել է Անդրեա Պալլադիոյի ազդեցության տակ։ Բացի այդ, «italianizzante» ճարտարապետական ոճով (բառացի իտալացված), որը բավականին հայտնի է եղել 19-րդ դարում, ընդունված է բնորոշել այլ պետությունների ճարտարապետական այն շինությունները, որոնք կառուցվել են իտալական ոճով, հատկապես Վերածննդի դարաշրջանի ոճով։ Կերպարվեստ Իտալական կերպարվեստի պատմությունը հանդիսանում է արեւմտյան նկարչական արվեստի բաղկացուցիչ մասը։ Հռոմեական արվեստի վրա մեծ ազդեցություն ունեցել է Հունաստանը եւ ընդունված է ասել, որ հռոմեական արվեստը հանդիսանում է հին հունական արվեստի ժառանգորդը։ Այդուհանդերձ, հռոմեական նկարչական արվեստն ունի եզակի եւ կարեւոր առանձնահատկություններ։ Հռոմեական նկարչական արվեստի միակ պահպանված նմուշները պատերին պատկերված նկարներն են, որոնց մեծ մասը գտնվում է Հարավային Իտալիայում՝ Կամպանիայի վիլլաներում։ Այսպիսի նկարները կարելի է խմբավորել 4 հիմնական ոճերի կամ ժամանակաշրջանների միջեւ։ Բարակ տախտակների վրա կատարված նկարազարդումներն առավել հայտնի են դարձել ռոմանական արվեստի ժամանակաշրջանում։ Վերջիններիս վրա մեծ ազդեցություն են ունեցել բյուզանդական սրբապատկերները։ 13-րդ դարի կեսերին միջնադարյան արվեստը եւ գոթական արվեստը դարձել են առավել իրական, երբ հասարակության մոտ առաջացավ հետաքրքրություն Չիմաբուեի եւ նրա աշակերտի՝ Ջիոտտոյի արվեստի նկատմամբ, որոնք դարձան արվեստի այս ճյուղի կարկառուն ներկայացուցիչներն Իտալիայում։ Ջիոտտոյից սկսած, արվեստի այս ճյուղի նմուշները սկսեցին էլ ավելի մշակվել՝ դառնալով ավելի ազատ եւ նորարական։ Չիմաբուեն եւ նրա աշակերտը՝ Ջիոտտոն համարվում են արեւմտյան մշակույթի միջնադարյան ժամանակաշրջանի ամենակարկառուն դեմքերը։ Իտալական Վերածնունդը շատերի կարծիքով համարվում է նկարչական արվեստի ոսկեդարը, որը ձգվել է 14-րդ դարից մինչեւ 17-րդ դարի կեսերը։ Վերջինս լուրջ ազդեցություն է ունեցել ոչ միայն իտալական, այլեւ համաշխարհային նկարչական արվեստի վրա։ Իտալացի մի շարք նկարիչներ, ինչպես օրինակ Պաոլո Ուչելլոն, Անջելիկոն, Մազաչչոն, Պիեռա Դելլա Ֆրանչեսկան, Անդրեա Մանտենյան, Ֆրա Ֆիլիպպո Լիպպին, Ջորջոնեն, Տինտորետտոն, Սանդրո Բոտիչելլին, Լեոնարդո դա Վինչին, Միքելանջելոն, Ռաֆայել Սանտին, Ջովաննի Բելլինին եւ Տիցիանը, հեռանկարային պատկերի, մարդու անատոմիայի ուսմունքի, համաչափության, ինչպես նաեւ նկարչության տեխնիկական հնարքների զարգացման արդյունքում, իտալական նկարչական արվեստը հասցրել են բարձր մակարդակի։ Միքելանջելոն եղել է հայտնի քանդակագործ, ով հիմնականում գործել է 1550-1520 թվականներին։ Նրա գլուխգործոցներից են Դավիթը, Պիետան եւ Մովսեսը։ Վերածննդի ժամանակաշրջանի հայտնի քանդակագործներ են նաեւ Լորենցո Գիբերտին, Լուկա դելա Ռոբիան, Դոնատելլոն, Ֆիլիպո Բրունելեսկին եւ Անդրեա դել Վերոկկիոն։ 15-րդ եւ 16—րդ դարերում, Բարձր Վերածնունդն իտալիայում սկիզբ դրեց արվեստի մի նոր ճյուղի՝ մաներիզմի։ Բալանսավորված ստեղծագործությունների եւ հեռանկարների ուղղությամբ ռացիոնալ մոտեցման փոխարեն, որոնցով բնութագրվում էր արվեստը 16-րդ դարին, մանիերիստները փնտրում էին անկայունություն, արհեստականություն եւ կասկածանք։ Պիեռա Դելլա Ֆրանչեսկայի անխռով դեմքը եւ ժեստերն ու Ռաֆայելի Կույսերի անդորրը փոխարինվեցին Պոնտորմոյի անհանգստացնող արտահայտություններով եւ Էլ Գրեկոյի էմոցիոնալ լարվածությամբ։ 17-րդ դարում իտալական բարոկկոյի հայտնի ներկայացուցիչներ էին Կարավաջոն, Անիբալե Կարաչին, Արտեմիզիա Ջենտիլեսկին, Մատիա Պրետին, Կարլո Սարաչենին եւ Բարտոլոմեո Մանֆրեդին։ Ավելի ուշ, 18-րդ դարում, իտալական ռոկոկոյի վրա մեծապես ազդել է ֆրանսիական ռոկոկոն, քանի որ արվեստի այս ուղղությունն առաջացել է Ֆրանսիայում։ Իտալական ռոկոկոյի հայտնի ներկայացուցիչներ են Ջովաննի Բատիստա Տիեպոլոն եւ Ջովաննի Անտոնիո Կանալետտոն։ Իտալական նեոդասական քանդակագործությունը հիմնված էր շարժման գաղափարախոսական ասպեկտի վրա։ Իտալական նեոդասական քանդակագործության նմուշներից են Անտոնիո Կանովայի մերկ քանդակները։ 19-րդ դարում իտալական ռոմանտիզմի ներկայացուցիչներ էին Ֆրանչեսկո Հայեցը, Ջուզեպպե Բեզուոլին եւ Ֆրանչեսկո Պոդեստին։ Իմպրեսիոնիզմը Ֆրանսիայից Իտալիա է բերվել Մաքիայոլի շարժմա կողմից, որը հայտնի ներկայացուցիչներ են եղել Ջովանի Ֆատորին եւ Ջովանի Բոլդինին։ Իտալական ռեալիզմի հայտնի ներկայացուցիչներ են Ջիոչինո Տոման եւ Ջուզեպպե Պելիզա դա Վոլպեդոն։ 20-րդ դարում, ֆուտուրիզմի օգնությամբ, հատկապես Ումբերտո Բոչոնին եւ Ջակոմո Բալլան, Իտալիան դարձավ նկարչության եւ քանդակագործության գեղարվեստական էվոլյուցիայի հայրենիքը։ Իտալական ֆուտուրիզմի հայտնի ներկայացուցիչներից է Ջորջո դե Կիրիկոն, ով մեծ ազդեցություն է ունեցել սյուրռեալիզմի եւ արվեստի մյուս ուղղությունների իտալացի ներկայացուցիչների վրա։ Գրականություն Իտալական գրականությունը սկսվել է մ.թ.ա. 753 թվականին՝ Հռոմի հիմնադրումից հետո։ Լատինական գրականությունը եղել եւ շարունակում են մեծ դերակատարություն ունենալ համաշխարհային գրականության մեջ։ Լատինական գրականությունը համաշխարհային գրականությանը տվել է հեղինակավոր գրողների, բանաստեղծների, փիլիսոփաների եւ պատմիչների, ինչպես օրինակ Պլինիոս Ավագը, Պլինիոս Կրտսերը, Վերգիլիոսը, Հորացիոսը, Սեքստոս Պրոպերցիոսը, Պուբլիուս Օվիդիուս Նասոն եւ Տիտոս Լիվիոսը։ Հռոմեացիները նույնպես հայտնի էին իրենց բանավոր ճառերով, բանաստեղծական ձիրքով, դրամաներով եւ էպիգրամներով։ 13-րդ դարի առաջին տարիներին սուրբ Ֆրանցիսկ Ասսիզեցին գրաքննադատների կողմից ճանաչվել է որպես առաջին իտալացի բանաստեղծ։ Նրա ամենահայտնի ստեղծագործությունը համարվում է «Արեւի օրհներգը» կրոնական երգը։ Իտալական քնարական մեկ այլ ուղղություն ծագել է Սիցիլիայում։ Կայսր Ֆրեդերիկ II-ի պալատում, որը Սիցիլիական թագավորությունը կառավարել է 13-րդ դարի առաջին կեսին, պրովանսյան ոճով գրված բառերը եւ ձեւերը շարադրվել են տեղական լեզվի պարզ հնչերանգով։ Այդ բանաստեղծներից ամենահայտնին եղել է նոտար Ջակոմո Լենտինին, ով համարվում է սոնետի ստեղծողը, չնայած, որ ամենահայտնի սոնետիստը համարվում է Պետրարկան։ Գվիդո Գվինցելին համարվում է Դոլչե ստիլ նովո ուղղության հիմնադիր։ Վերջինս դպրոց-ուղղություն է, որի հետեւորդներն ավանդական սիրային պոեզիայում ավելացնում էին փիլիսոփայական տարածականությունը։ Սիրո այս նոր ընկալումը, որն արտահայտվում էր պարզ, անաղարտ ձեւով, մեծ ազդեցություն է ունեցել Գվիդո Կավալկանտիի եւ ֆլորենսիացի բանաստեղծ Դանթե Ալիգիերիի վրա, ով դրել է ժամանակակից իտալերենի հիմքերը։ Նրա հայտնի «Աստվածային կատակերգություն» աշխատությունը համարվում է միջնադարյան Եվրոպայում ստեղծված ամենահայտնի գրական աշխատություններից մեկը։ Ավելին, բանաստեղծը ստեղծել է տերցին բանաստեղծական ձեւը։ 14-րդ դարի երկու մեծագույն գրողներ՝ Ֆրանչեսկո Պետրարկան եւ Ջովաննի Բոկաչչոն, ուսումնասիրել եւ նմանեցրել են անտիկ գրականությանը բնորոշ տարրերն իրենց գրական առանձնահատկությունների եւ ոճերի հետ։ Պետրարկան փառքի է հասել իր «Երգերի գիրք» բանաստեղծական ժողովածուի շնորհիվ։ Պետրարկայի սիրային պոեզիան դարերի ընթացքում եղել է որպես ժանրի լավագույն մոդելներից մեկը։ Նույնչափ ազդեցիկ էր նաեւ Բոկաչչոյի «Դեկամերոնը», որը համարվում է երբեմնի գրված պատմվածքների ամենահայտնի ժողովածուներից մեկը։ Իտալական վերածննդի հեղինակները ստեղծել են մի շարք արժեքավոր աշխատություններ։ Նիկոլո Մաքիավելիի «Տիրակալը» աշխատությունը համարվում է քաղաքագիտության եւ ժամանակակից փիլիսոփայության ամենահայտնի գործերից մեկը, որտեղ արդյունավետ ճշմարտությունը համարվում է առավել կարեւոր, քան որեւէ աբստրակտ իդեալ։ Այդ ժամանակաշրջանի մեկ այլ կարեւոր աշխատություն է Լուդովիկո Արիոստոյի «Կատաղած Օռլանդոն» աշխատությունը, որը համարվում է Մատեո Մարիա Բոյարդոյի անավարտ «Սիրահարված Օռլանդոն» աշխատության շարունակությունը։ «Կատաղած Օռլանդոն», թերեւս, համարվում է երբեւիցե գրված ամենավեհանձն (ամենախրոխտ) բանաստեղծություններից մեկը։ Բալդասարե Կաստիլիոնեի «Պալատականի գիրքը» երկխոսությունը նկարագրում է իդեալական պալատական ջենթլմենի կերպարը եւ հոգեւոր գեղեցկությունը։ Լիրիկական բանաստեղծ Տորկվատո Տասսոն իր «Ազատագրված Երուսաղեմ» վեպում օգտագործելով օկտավներ, նկարագրում է քրիստոնեության դարաշրջանը, ուշադրություն դարձնելով նաեւ հանգավորվածության արիստոտելյան սկզբունքներին։ Ջովաննի Ֆրանչեսկո Ստրապարոլան եւ Ջամբատիստա Բազիլեն, որոնք գրել են համապատասխանաբար «Ստրապարոլայի զվարճալի գիշերները» (1550–1555) եւ «Պենտամերոն» աշխատությունները, Եվրոպայի ողջ տարածքում առաջինն են հեքիաթները։ 17-րդ դարի սկզբին ստեղծվել են մի շարք հայտնի գրական գլուխգործոցներ, ինչպես օրինակ, Ջամբատիստա Մարինոյի երկարաշունչ առասպելական բանաստեղծությունը՝ «Ադոնիսը»։ Բարոկկո ժամանակաշրջանը ներկայացվում է Գալիլեո Գալիլեյի գիտական արձակով, ինչպես նաեւ Թոմազո Կամպանելայի «Արեւի քաղաքը» աշխատություններով, որտեղ նկարագրվում է փիլիսոփա քահանայի կողմից ղեկավարվող օրինակելի հասարակություն։ 17-րդ դարի վերջին, Արկադիայի ակադեմիկոսները սկսել են շարժում, որի նպատակը պոեզիայում պարզության եւ դասական սահմանափակման վերականգնումն էր։ Վերջինիս վառ օրինակ համարվում է Պիետրո Մետաստազիոյի հերոսական մելոդրամաները։ 18-րդ դարում թատերագիր Կարլո Գոլդոնին ստեղծել է թատերական պիեսների մի ամբողջ շարք, որոնցից շատերը նկարագրում էին այդ ժամանակների միջին դասը։ Ռոմանտիզմի ժամանակաշրջանը համընկնում է Ռիսորջիմենտոյի որոշ գաղափարների հետ։ Վերջինը հայրենասիրական շարժում է, որը խորհրդանշում է Իտալիայի քաղաքական միասնականությունը եւ օտար պետություններից ազատությունը։ Իտալացի գրողները հարել են ռոմանտիզմով 19-րդ դարի սկզբին։ Իտալական վերածննդի ժամանակաշրջանը փառաբանվել է բանաստեղծներ Վիտորիո Ալֆիերիի, Ուգո Ֆոսկոլոյի եւ Ջակոմո Լեոպարդիի կողմից։ Ռոմանտիզմի իտալացի հայտնի ներկայացուցիչ Ալեսանդրո Մանձոնիի աշխատություններն իտալական միասնականության խորհրդանիշներ են։ Պատճառն աշխատությունների հայրենասիրական ուղերձն է, ինչպես նաեւ նրա ջանքերը՝ արդիականացնելու իտալերենը։ Նրա «Նշանվածները» իտալական առաջին պատմական վեպն է, որը գովերգում է արդարադատության եւ նախախնամության քրիստոնեական արժեքները եւ համարվում է իտալերենով ամենալայն տարածված եւ կարդացված վեպը։ 19-րդ դարի վերջին, վերիզմ ռեալիստական գրական շարժումը մեծ դերակատարություն է ունեցել իտալական գրականության մեջ։ Այդ շարժման ամենահայտնի ներկայացուցիչները եղել են Ջովաննի Վերգան եւ Լուիջի Կապուանան։ Նույն ժամանակաշրջանում, Էմիլիո Սալգարին, որը գրել է ավազակների մասին արկածային աշխատություններ եւ համարվում է արկածային գրականության հիմնադիրներից մեկը, տպագրել է իր «Սանդոկան» շարքը։ 1883 թվականին Կառլո Կոլլոդին նույնպես տպագրել է «Պինոկիոյի արկածները։ Փայտե տիկնիկի պատմությունը» աշխատությունը, աշխարհի ամենաշատ թարգմանված ոչ կրոնական աշխատությունն է եւ համարվում է մանկական գրականության անբաժան մասնիկներից մեկը։ Ֆուտուրիզմ կոչվող շարժումն իտալական գրականության վրա մեծապես ազդել է 20-րդ դարի սկզբին։ Ֆիլիպո Մարինետտին գրել է «Ֆուտուրիզմի մանիֆեստը» աշխատությունը, որը կոչ է անում օգտագործել լեզուն եւ փոխաբերությունները, որոնք ցույց են տալիս են մեխանիկական ժամանակաշրջանի (20-րդ դարի առաջին կես) արագությունը, դինամիզմը եւ դաժանությունը կամ բռնությունը։ Նոբելյան մրցանակակիր իտալացի ժամանակակից գրողներ են Գաբրիելե Դ՛Անունցիոն (ստեղծագործել է 1889-1910 թվականներին), ազգայնական գրող Ջոզուե Կարդուչչին՝ 1906 թվականին, ռեալիստ գրող Գրացիա Դելեդան՝ 1926 թվականին, ժամանակակից գրող Լուիջի Պիրանդելլոն՝ 1936 թվականին, պատմվածքների հեղինակ Իտալո Կալվինոն՝ 1960 թվականին, բանաստեղծներ Սալվատորե Քվազիմոդոն եւ Էուջենիո Մոնտալեն՝ համապատասխանաբար 1959 եւ 1975 թվականներին, Ումբերտո Էկոն՝ 1980 թվականին, սատիրիստ եւ թատերագիր Դարիո Ֆոն՝ 1997 թվականին։ Իտալացի հայտնի փիլիսոփաներ են Չեզարե Բեկարիան, Ջորդանո Բրունոն, Բենեդետտո Կրոչեն, Մարսիլիո Ֆիչինոն եւ Ջամբատիստա Վիկոն։ Կրթություն Նախադպրոցական կրթություն Երեք տարեկանից փոքրիկ իտալացիներին ուղարկում են մանկապարտեզներ (scuola materna), որտեղ երեք տարի պատրաստվում են դպրոցին։ Երեխաները սովորում են 15-30 հոգանոց խմբերով։ Մանկապարտեզից հետո երեխաներին ուղարկում են տարրական դպրոց։ Նախակրթարան 6-ից 11 տարեկան Տարրական դպրոցը բաժանված է 2 մակարդակի՝ scuola elementare 1 եւ scuola elementare 2: Այս երկու մակարդակներն էլ անվճար են բոլորի համար։ Տարրական դպրոցի ավարտին աշակերտները հանձնում են գրավոր եւ բանավոր քննություններ։ Նրանց արդյունքների հիման վրա տրվում է տարրական դպրոցի ավարտական վկայական (diploma di licenza elementare): Այս փուլում ուսումնասիրվում են կարդալ, գրել, նկարչություն, թվաբանություն, երաժշտություն, աշխարհագրություն, պատմություն, ինֆորմատիկա եւ ֆիզկուլտուրա՝ այս առարկաները պարտադիր են, ցանկության դեպքում ուսումնասիրվում է միայն կրոնը։ Ուսումնական ծրագրերը սովորաբար ներառում են նաեւ մեկ օտար լեզվի ուսումնասիրություն։ Միջին կրտսեր դպրոց (scuola media) 11-ից 14 տարեկան Այս փուլում ուսանողները սովորում են իտալերեն, պատմություն, աշխարհագրություն, մաթեմատիկա եւ բնագիտություն, երկու օտար լեզուներ, արվեստի պատմություն, տեխնիկա եւ երաժշտություն։ Միջնակարգ ավագ դպրոց 14-ից 19 տարեկան Այս փուլում ուսանողները որոշում են՝ սովորել սովորական ծրագրի համաձայն եւ պատրաստվել բուհ ընդունվելուն, թե՞ համատեղել ուսումը մասնագիտական վերապատրաստման հետ։ Բարձրագույն կրթություն Իտալիայի բարձրագույն կրթության համակարգը ներկայացված է համալսարաններով, տեխնիկական համալսարաններով, համալսարանական քոլեջներով, կոնսերվատորիաներով եւ ակադեմիաներով։ Իտալիայում կա 56 համալսարան։ Դրանցից 47-ը պետական են, 9-ը՝ մասնավոր։ Իտալիան եղել է Բոլոնիայի գործընթացի ձեւավորման նախաձեռնողներից մեկը, որը կրում է աշխարհի ամենահին Բոլոնիայի համալսարանի անունը, որտեղ 1999 թվականին եվրոպական 29 երկրների կրթության նախարարները ստորագրել են Բոլոնիայի հռչակագիրը։ 2020 թվականի դրությամբ Իտալիայի 25-ից 64 տարեկան բնակչության 20,1%-ն ունի բարձրագույն կրթություն։ Բնակչության 62,9%-ն ավարտել է միջնակարգ դպրոցը։ Գիտությունը Իտալիայում գիտությունը երկար պատմություն եւ ավանդույթ ունի, որը սկիզբ է առնում Վերածննդի եւ հին հռոմեական դարաշրջանից։ Վերածննդի ժամանակ Իտալիայում տեղի ունեցավ գիտական «Ոսկե դար»։ Վերջին գաղափարների համաձայն՝ «ժամանակակից գիտության հայրը» Լեոնարդո դա Վինչին է, ով իր գիտափորձերի շնորհիվ արժանիորեն ստացավ այս կոչումը։ Փիլիսոփայություն Դարերի ընթացքում իտալական փիլիսոփայությունն ու գրականությունը հսկայական ազդեցություն են ունեցել արեւմտյան փիլիսոփայության վրա՝ սկսած հույներից եւ հռոմեացիներից՝ հասնելով մինչեւ Վերածննդի հումանիզմ, Լուսավորության դարաշրջան եւ ժամանակակից փիլիսոփայություն։ Փիլիսոփայությունն Իտալիա է բերել Պյութագորասը, փիլիսոփայության իտալական դպրոցի հիմնադիրը Կրոտոնեն է։ Մեծ Հունաստանի ժամանակաշրջանի իտալական խոշոր փիլիսոփաներ էին Քսենոփանեսը, Պարմենիդեսը, Զենոն Էլեացին, Էմպեդոկլեսը եւ Գորգիասը։ Հռոմեական փիլիսոփաներ էին Ցիցերոնը, Տիտուս Լուկրեցիուս Կարուսը, Լուցիուս Աննեուս Սենեկաը, Գայոս Մուսոնիոս Ռուֆոսը, Պլուտարքոսը, Էպիկտետոսը, Մարկոս Ավրելիոսը, Կղեմես Ալեքսանդրացին, Սեքստոս Էմպիրիկոսը, Ալեքսանդր Ափրոդիսիասը, Պլոտինոսը, Պորփյուրը, Յամբլիքոսը, Օգոստինոս Երանելին, Յոհանես Փիլոպոնուսը, Բոետիոսը։ Թատրոն Իտալական ժամանակակից թատրոնը համարվում է հռոմեական ավանդույթների կրող։ Հին հռոմեական թատրոնը եղել է արվեստի զարգացող եւ բազմատեսակ ճյուղ, որն ներառել է փողոցային թատրոնների փառատոնային ներկայացումները, մերկապարերը եւ ակրոբատիկային։ Հռոմեական թատրոնում բեմադրվել են Տիտոս Մակկիոս Պլավտուսի լայնորեն տարածված կատակերգական տեսարաններից մինչեւ Սենեկայի ողբերգությունների բանավոր ներկայացումները։ Չնայած որ Հռոմն ունեցել է թատերական սեփական ավանդույթները, մ.թ.ա. 3-րդ դարում Հռոմեական մշակույթի հելենիզացիան (հունականացման) ունեցել է հիմնարար եւ նշանակալի ազդեցություն հռոմեական թատրոնի վրա։ Վերջինիս զարգացման արդյունքում էականորեն զարգացել եւ տարածվել է նաեւ լատինական գրականությունը։ Գրականության մի շարք ժանրերի նման, հռոմեացի ողբերգակները եղել են հունական ազդեցության կրողը կամ հետեւորդը։ Օրինակ, Սենեկայի «Ֆեդրայի» վրա մեծ ազդեցություն ունեն Եվրիպիդեսի ստեղծագործությունները, իսկ շատ հաճախ էլ նշվում է, որ այն Եվրիպիդեսի համանուն ստեղծագործության կրկնությունն է։ Կամ էլ օրինակ, Տիտոս Մակկիոս Պլավտուսի կատակերգությունների մեծ մասը համարվում են Մենանդրոսի աշխատությունների ուղղակի թարգմանություններ։ 16-րդ դարում ր 18-րդ դարի սկզբին Կոմեդիա դել'արտեն եղել է իմպրովիզացիոն թատրոնի տարատեսակ։ Թատրոնի այս տարատեսակը մինչ օրս գործում է Իտալիայում։ Շրջիկ թատերախմբերը փողոցներում պատրաստում են բացօթյա բեմեր եւ ցուցադրում են ձեռնածության, ակրոբատիկայի, հումորային տեսարաններ, որոնք ուղեկցվում են սուր սյուժեով եւ մատուցվում հատուկ դերասանների կողմից։ Կոմեդիա դել'արտեում օգտագործվող սցենարը կոչվում է կանովաչո։ Ներկայացումները չեն հիմնվում որեւէ գրավոր դրամայի վրա, այլ հիմքում ընկած են հատուկ սցենարները, որոնք կոչվում են լացի։ Վերջիններս հանդիսանում են չկաղապարված իրավիճակներ, գործողության բարդություն կամ վերջնարդյունք, որի շուրջը դերասանները կատարում են իմպրովիզացիա։ Կոմեդիայի կերպարները սովորաբար հանդիսանում են խառը սոցիալական տիպերի ներկայացուցիչներ եւ ընդգծված խառնվածք ունեցող անձինք, որոնցից յուրաքանչյուրն ունի հստակ կերպար, հագուստ, ինչպես օրինակ խելառ ծերունի, անազնիվ, կաշառակեր պետական պաշտոնյա կամ վախկոտ ռազմական գործիչ։ Այս կերպարների հիմնական կատեգորիաները ներառում են պետական ծառայողներին, տարեց մարդկանց, սիրահարներին եւ նավապետերին։ Կառլո Գոլդոնին, ով 1734 թվականին գրել է մի քանի սցենարներ, դուրս մղեց դիմակներով կատակերգական ներկայացումները եւ իրավիճակային կատակերգությունները՝ փոխարինելով այն կենցաղային ներկայացումներով եւ իրավիճակներով։ Այս ներկայացումներում առանձնահատուկ դերակատարություն են ունեցել դերասանները եւ նրանց վարքագիծը։ Նա իրավացիորեն պնդում է, որ իտալական կյանքն ու բարքերը ենթակա են գեղարվեստական վերաբերմունքի, որը, որպես այդպիսին, չի եղել նախկինում։ Նեապոլում գտնվող Սան Կառլո թատրոնն աշխարհի ամենահին շարունակական գործող օպերան է, որը բացվել է 1737 թվականին՝ Միլանի Լա Սկալա եւ Վենետիկի Լա Ֆենիչե թատրոններից մի քանի տասնամյակ առաջ։ Կինո Իտալիան զբաղվել է կինոյով իր սկզբնավորման օրվանից՝ 19-20-րդ դարերի վերջից եւ մեծ ազդեցություն է ունեցել նրա զարգացման վրա։ Իտալական կինոն հայտնվում է 1905 թ. Ֆիլոտեո Ալբերինիի «Հռոմի գրավումը» համարվում է առաջին ֆիլմը։ Դրանից հետո Իտալիայում սկսվեց կինոարվեստի զարգացումը։ Հայտնի իտալացի կինոռեժիսորներ Ֆեդերիկո Ֆելինի (առաջին օտարերկրյա ռեժիսորը, ով առաջադրվել է Օսկարի լավագույն ռեժիսորի համար), Սերջիո Լեոնե, Կաստելանո ի Պիպոլո, Լուչինո Վիսկոնտի, Ռոբերտո Ռոսելինի, Միքելանջելո Անտոնիոնի, Բեռնարդո Բերտոլուչի, Պիեր Պաոլո Պազոլինի, Ֆրանկո Զեֆիրելի, Ջուզեպպե Տորնատորե, Ջանի Ամելիո, Պուպի Ավատի, Պիետրո Գերմի, Տոնինո Գուերա, Դինո Ռիսի։ Հայտնի իտալացի կինոդերասաններ եւ կինոդերասանուհիներ՝ Ադրիանո Չելենտանո, Օռնելլա Մուտի, Ջինա Լոլոբրիջիդա, Մարչելլո Մաստրոյաննի, Մոնիկա Բելուչի, Ռոբերտո Բենինի, Նիկոլետտա Բրասկի, Սոֆիա Լորեն (եղավ առաջին դերասանուհին, ով Օսկար ստացավ ոչ անգլերեն դերի համար)։ Իտալիայում ի հայտ եկավ վեսթերն ֆիլմերի Սպագետի Վեսթերն ենթաժանրը, որը հատկապես տարածված էր 1960-ական եւ 1970-ական թվականներին։ Այս ընթացքում Իտալիայում մոտ 600 վեսթերն է նկարահանվել։ Դրանցից ամենահայտնին Քլինթ Իսթվուդի հետ «Լավը, վատը, տգեղը» ֆիլմն է։ Աշխարհի ամենահին միջազգային կինոփառատոնը՝ Վենետիկի կինոփառատոնը, անցկացվում է ամեն տարի Իտալիայում։ Գլխավոր մրցանակը Ոսկե առյուծն է։ Փառատոնի բոլոր բաժինների աշխատանքի արդյունքների հիման վրա շնորհվում է նաեւ Լուիջի Դե Լաուրենտիսի մրցանակը։ Երաժշտություն Իտալական ֆոլք երաժշտությունից մինչեւ դասական, երաժշտությունը մշտապես խոշոր դերակատարություն է ունեցել իտալական մշակույթում։ Դասական երաժշտության մի շարք գործիքներ, ինչպես օրինակ դաշնամուրը եւ ջութակը, հայտնաբերվել են Իտալիայում։ Դասական երաժշտության մի շարք ձեւերի, ինչպես օրինակ սիմֆոնիայի կոնցերտի եւ սոնատի, արմատները ձգվում են դեպի 16-17-րդ դարերի իտալական երաժշտություն։ Վերածննդի դարաշրջանի իտալացի հայտնի կոմպոզիտորներ են Ջովաննի Պիեռլուիջի Պալեստրինան, Կլաուդիո Մոնտեվերդին եւ Կառլո Ջեզուալդոն, բարոկկո ոճի կոմպոզիտորներ Դոմենիկո Սկարլատին, Արկանջելո Կորելլին եւ Անտոնիո Վիվալդին, կլասիցիստ կոմպոզիտորներ Ջովաննի Պաիզելլոն, Նիկոլո Պագանինին եւ Ջոակինո Ռոսսինին, ինչպես նաեւ Ջուզեպպե Վերդին եւ Ջակոմո Պուչինին, ովքեր քնարերգական ժանրի հայտնի կոմպոզիտորներ են։ Ժամանակակից իտալացի կոմպոզիտորները, ինչպես օրինակ Լուչանո Բերիոն եւ Լուիջի Նոնոն, մեծ ներդրում են ունեցել էքսպերիմենտալ եւ էլեկտրոնային երաժշտությունների զարգացման գործընթացում։ Դասական երաժշտության ավանդույթները մինչ օրս խորն արմատներ ունեն Իտալիայում։ Այստեղ են գտնվում այնպիսի հանրահայտ օպերաներ, ինչպիսիք են Միլանի Լա Սկալա եւ Նեապոլի Սան Կառլո թատրոնները։ Վերջինս, աշխարհի ամենահին գործող օպերային թատրոնն է։ Իտալական երաժշտարվեստի հայտնի ներկայացուցիչներ են Մաուրիսիո Պոլինին եւ տենոր Լուչանո Պավարոտտին։ Վերջիններիս Իտալիան երախտապարտ է՝ հայրենական երաժշտարվեստն ամենաբարձր մակարդակի հասցնելու համար։ Ընդունված է համարել, որ Իտալիան օպերայի հայրենիքն է։ Իտալական օպերան, որպես այդպիսին, ստեղծվել է 17-րդ դարի սկզբին իտալական Մանտովա եւ Վենետիկ քաղաքներում։ 19-րդ եւ 20-րդ դարերի իտալացի կոմպոզիտորների, ինչպես օրինակ, Ռոսսինիի, Վերդիի, Բելլինիի, Դոնիցետիի եւ Պուչինիի օպերաները համարվում են աշխարհի ամենահայտնի օպերաներից եւ բեմադրվում ամբողջ աշխարհում։ Միլանի Լա Սկալա օպերային թատրոնը համարվում է աշխարհի ամենահայտնի օպերային թատրոններից մեկը։ Իտալացի օպերային հայտնի երգիչներ են Էնրիկո Կարուզոն եւ Ալեսանդրո Բոնչին։ Ի սկզբանե առաջանալով 1920-ական թվականներին, ջազը խորն արմատներ է ձգել Իտալիայում։ Հետագա տարիներին այն շարունակել է մնալ տարածված, չնայած ֆաշիստական ռեժիմի քսենոֆոբիական մշակութային քաղաքականությանը։ Այսօր, Իտալիայում ջազի ամենահեղինակավոր կենտրոնները համարվում են Միլանը, Հռոմը եւ Սիցիլիան։ 1970-ական թվականներին Իտալիան դարձել է պրոգրեսիվ ռոքի եւ փոփ շարժման կենտրոններից մեկը։ Այս երաժշտական ուղղության իտալական հայտնի խմբեր են Premiata Forneria Marconi-ն, Banco del Mutuo Soccorso-ն, Le Orme-ն, Goblin-ը եւ Pooh-ը։ Նույն ժամանակաշրջանը եղել է բեկումնային նաեւ իտալական կինեմատոգրաֆիայի համար։ Չինեչիտտայի ֆիլմերում հնչում են իտալացի հայտնի կոմպոզիտորների, այդ թվում նաեւ Էնիո Մորիկոնեի, Արմանդո Տրովայոլիի, Պիեռո Պիչոնիի եւ Պիերո Ումիլիանիի ստեղծագործությունները։ 1980-ական թվականների սկզբին, իտալական հիփ հոփ երաժշտության հայտնի դեմքերից մեկը եղել է Ջովանոտին։ Իտալական հայտնի մետալ խմբեր Rhapsody of Fire-ը, Lacuna Coil-ը, Elvenking-ը, Forgotten Tomb-ը եւ Fleshgod Apocalypse-ը համարվում են մետալ ենթամշակույթի առաջնամարտիկներից։ Ժամանակակից դիսկոյի եւ էլեկտրոնային երաժշտության զարգացման գործում մեծ դերակատարություն է ունեցել Իտալիան։ Իտալական դիսկոն հայտնի է իր ֆուտուրիստական երաժշտությամբ եւ սինթեզատորների ու դրամ մեքենաների () էական կիրառմամբ։ Իտալական դիսկոն էլեկտրոնային պարային երաժշտության ամենավաղ տեսակներից մեկն է։ Դրանց թվին են դասվում նաեւ եվրո դիսկոն, որը հանդիսանում է դիսկո ոճի երաժշտության եղանակներից մեկը։ Վերջինս, հետագայում ենթարկվելով տարբեր ազդեցությունների տարանջատվել է եվրո դիսկո եւ նյու դիսկո երաժշտական ոճերի։ 1980-ական թվականներին ժանրը միաձուլվել է եվրոպական պարային եւ էլեկտրոնային երաժշտության այլ ոճերի հետ, ինչպես օրինակ իտալական հաուսի, որը հանդիսանում է իտալական դիսկոյի եւ ավանդական հաուս երաժշտության խառնուրդ։ Նրա երաժշտության տեմպը, որպես կանոն, բարձրանում էր վերեւ եւ օգտագործվում դաշնամուրային երաժշտության մեղեդիներ։ Այս ոճի իտալական խմբեր են «Black Box»-ը, «East Side Beat»-ը եւ «49ers»-ը։ 1990-ական թվականների երկրորդ կեսին, Եվրոդանսի ենթաժանրերից մեկը համարվող իտալո դանսը միաձուլվեց։ Իր վրա կրելով իտալո դիսկոյի եւ իտալո հաուսի ազդեցությունը՝ իտալո դանսը գլխավորապես ներառել է սինթեզային ռիֆեր, մեղեդային երաժշտություն եւ ձայնագրիչների կիրառություն։ Իտալացի հայտնի դիջեյներ եւ ռեմիքսերներ են Գաբրիել Պոնտեն (Eiffel 65 խմբի անդամ), Բենի Բենասին, Ջիջի Դ'Ագոստինոն եւ Տակաբրո եռյակը։ Այնպիսի պրոդյուսեր, ինչպիսին է եռակի օսկարակիր եւ Ոսկե գլոբուսի քառակի դափնեկիրՋորջո Մորոդերը, մեծ ազդեցություն է ունեցել էլեկտրոնային պարային երաժշտության զարգացման գործընթացում։ Այսօր, իտալական փոփ երաժշտությունը ներկայացվում է յուրաքանչյուր տարի կազմակերպվող Սան Ռեմոյի երաժշտական փառատոնում, որի հաղթողները շատ հաճախ մասնակցում են Եվրատեսիլ երգի մրցույթում եւ Սպոլետոյում կազմակերպվող «Festival dei Due Mondi»-ին։ Այնպիսի երգիչներ, ինչպիսիք են Մինան, Անդրեա Բոչելլին, Ալ Բանոն, Գրեմմի դափնեկիր Լաուրա Պաուզինին, Ձուկերոն, Էրոս Ռամազոտին եւ Տիցիանո Ֆերոն, ունեն միջազգային մեծ ճանաչում։ Կինեմատոգրաֆիա Իտալական կինեմատոգրաֆիայի պատմությունն սկսվել է Լյումիեր եղբայրների կողմից առաջին ֆիլմի ցուցադրությունից մի քանի ամիս անց։ Իտալական առաջին ֆիլմը տեւել է ընդամենը մի քանի վայրկյան։ Ֆիլմում Հռոմի Լեւոն XIII պապն օրհնում է տեսախցիկը։ Իտալական կինոարդյունաբերությունն ստեղծվել է 1903 թվականին։ 1908 թվականի դրությամբ Իտալիայում գործում են երեք կինոընկերություններ՝ «Società Italiana Cines», «Ambrosio Film» եւ « Itala Film»։ Հետագայում մի քանի կինոընկերություններ բացվել են Միլանում եւ Նեապոլում։ Կարճ ժամանակահատվածում այս ընկերությունները սկսեցին արտադրել բարձրորակ ֆիլմեր։ Արդյունքում, այդ ֆիլմերն սկսվեցին ցուցադրվել նաեւ Իտալիայի սահմաններից դուրս։ Ավելի ուշ, կինեմատոգրաֆիան օգտագործվել է Բենիտո Մուսոլինիի կողմից, որը Հռոմում հիմնադրեց Չինեչիտտա ստուդիան։ Մուսոլինին կինոստուդիան, մինչեւ Երկրորդ համաշխարհային պատերազմի վերջ, օգտագործում էր ֆաշիստական պրոպագանդայի տարածման նպատակով։ Պատերազմից հետո, իտալական կինոարդյունաբերությունն էականորեն տարածվել եւ ձեռք է բերել մեծ ճանաչում, մինչեւ 1980-ական թվականների գեղարվեստական անկումը։ Այս ժամանակաշրջանի հայտնի իտալացի ռեժիսորներ են Վիտտորիո դե Սիկան, Ֆեդերիկո Ֆելինին, Սերջիո Լեոնեն, Պիեռ Պաոլո Պազոլինին, Լուկինո Վիսկոնտին, Միքելանջելո Անտոնիոնին եւ Ռոբերտո Ռոսսելինին։ Նրանցից շատերը համարվում են բոլոր ժամանակների լավագույն եւ ամենաազդեցիկ ռեժիսորներից մեկը։ Այս ռեժիսորները ստեղծել են այնպիսի ֆիլմեր, ինչպիսիք են «Հեծանվագողերը», «Քաղցր կյանք», «81⁄2», «Լավը, վատը, չարը» եւ «Մի անգամ Վայրի Արեւմուտքում»։ 1940-ական թվականների կեսերից մինչեւ 1950-ական թվականների սկիզբը եղել է իտալական նեոռեալիստական ֆիլմարտադրության ժամանակաշրջանը։ Այդ տարիներին նկարահանված ֆիլմերը ցույց էին տալիս հետպատերազմական Իտալիայի աղքատ բնակչության կեցությունը։ 1950-ական թվականներից սկսած, երբ պետությունը սկսեց զարգանալ եւ հարստանալ, նեոռեալիզմի ձեւերից մեկը, որն առավել հայտնի է վարդագույն նեոռեալիզմ, պսակվեց հաջողությամբ։ Ֆիլմերի այլ ժանրեր, ինչպես օրինակ, պեպլումը եւ սպագետի վեստերնները, առավել հայտնի դարձան 1960 եւ 1970-ական թվականներին։ Դերասանուհիներ Սոֆի Լորենը, Ջուլիետա Մազինան եւ Ջինա Լոլոբրիջիդան այս տարիներին դարձան համաշխարհային կինոարվեստի դեմքերից մեկը։ Իտալական էրոտիկ թրիլերները կամ ջալոները, որոնք 1970-ական թվականներին արտադրվում էին ռեժիսորներ Մարիո Բավայի եւ Դարիո Արջենտոյի կողմից, մեծ ազդեցություն են ունեցել սարսափ ժանրի համաշխարհային ֆիլմերի վրա։ Վերջին տարիներին իտալական ֆիլմարտադրությունն իր տեղը սկսել է աստիճանաբար զիջել։ 20-րդ դարի վերջի եւ 21-րդ դարի սկզբի իտալական հայտնի ֆիլմերից են Ռոբերտո Բենինյիի «Կյանքը հիասքանչ է», Մասսիմո Տրոիզիի «Փոստատար» եւ Պաոլո Սորրենտինոյի «Մեծ գեղեցկությունը»։ Չինեչիտտա ստուդիան ամենամեծ ֆիլմարտադրական ընկերությունն է մայրցամաքային Եվրոպայում եւ համարվում է իտալական կինեմատոգրաֆիայի կենտրոնը, որտեղ նկարահանվել են բազմաթիվ ֆիլմերի տեսարաններ։ Չինեչիտտան աշխարհի ամենամեծ ֆիլմ արտադրող համայնքերից մեկն է։ 1950-ական թվականներին, Հռոմում բազմաթիվ ֆիլմերի նկարահանման պատճառով, քաղաքը ստացել է «Տիբեր գետի Հոլիվուդ» անվանումը։ Ավելի քան 3 000 ֆիլմեր նկարահանվել են այստեղ, որոնցից 90-ը նոմինացվել են Օսկարի, իսկ 47-րդ դարձել այդ մրցանակի դափնեկիր։ Այդ ֆիլմերի շարքում են Հռոմեական արձակուրդներ, Բեն-Հուր, Կլեոպատրա, Ռոմեո եւ Ջուլիետ, Անգլիացի հիվանդը, Քրիստոսի չարչարանքները եւ Նյու Յորքի ավազակախմբերը ֆիլմերը։ Իտալիան ամենաշատ Օսկար ստացած պետությունն է՝ «Օսկար օտարալեզու լավագույն ֆիլմ» անվանակարգում։ Այդ մրցանակն իտալական ֆիլմերն ստացել են 14 անգամ, 3 անգամ արժանացել Ակադեմիայի պատվավոր մրցանակ եւ 31 անգամ նոմինացվել։ 2016 թվականի տվյալներով, իտալական ֆիլմերը 12 անգամ արժանացել են «Ոսկյա արմավենու ճյուղ» (երկրորդ պետությունը մրցանակների քանակով), 11 անգամ՝ «Ոսկե առյուծ» եւ 7 անգամ՝ «Ոսկե արջ» կինոմրցանակների։ Սպորտ Իտալիայում ամենատարածված եւ ամենապոպուլյար սպորտաձեւը համարվում է ֆուտբոլը։ Իտալիայի ֆուտբոլի ազգային հավաքականը, որը հաճախ անվանում են նաեւ Գլի Ազուրի՝ «Կապույտներ», աշխարհի ամենատիտղոսակիր եւ հաջողակ հավաքականներից մեկն է, որը չորս անգամ նվաճել է աշխարհի չեմպիոնի տիտղոսը (1934, 1938, 1982 եւ 2006 թվականներին)։ Իտալական ակումբները 48 անգամ նվաչել են եվրոպական գավաթները՝ դարձնելով Իտալիան երկրորդ ամենահաջողակ պետությունը եվրոպական ֆուտբոլում։ Իտալիայի ֆուտբոլի առաջնության բարձրագույն լիգան կոչվում է Սերիա A եւ համարվում է երրորդ լավագույնը՝ ՈՒԵՖԱ-ի վարկանիշային աղյուսակում։ Ամբողջ աշխարհում միլիոնավոր երկրպագուներ հետեւում են իտալական ակումբների հանդիպումներին։ Բացի ֆուտբոլից, Իտալիայում տարածված սպորտաձեւեր են վոլեյբոլը, բասկետբոլը եւ ռեգբին։ Իտալիայի տղամարդկանց եւ կանանց վոլեյբոլի ազգային հավաքականները դասվում են աշխարհի լավագույն հավաքականների շարքում։ Իտալիայի բասկետբոլի ազգային հավաքականը նվաճել է ոսկե մեդալներ Եվրոբասկետ 1983 եւ Եվրոբասկետ 1999 մրցաշարերում, ինչպես նաեւ արծաթե մեդալ՝ 2004 թվականին Աթենքի ամառային օլիմպիական խաղերում։ Լիգա Բասկետ Սերիան Ա-ն Եվրոպայում համարվում է ամենամրցակցային առաջնություններից մեկը։ Իտալիայում ռեգբին բավականին տարածված է, հատկապես երկրի հյուսիսային մարզերում։ Իտալիայի ռեգբիի ազգային հավաքականը մասնակցում է Վեց ազգերի առաջնությանը եւ զբաղեցնում բարձր հորիզոնականներ Ռեգբիի աշխարհի առաջնությանը։ Համաշխարհային ռեգբիում Իտալիայի հավաքականը համարվում է առաջնային հավաքականներից մեկը։ Իտալիայի վոլեյբոլի տղամարդկանց ազգային հավաքականը երեք անգամ անընդմեջ դարձել է Վոլեյբոլի աշխարհի առաջնության հաղթող (1990, 1994 եւ 1998 թվականներին), իսկ 1996, 2004 եւ 2016 թվականներին դարձել ամառային օլիմպիական խաղերի արծաթե մեդալակիր։ Իտալիան անհատական սպորտաձեւերում նույնպես ունի բազմամյա եւ հաջողակ պատմություն։ Հեծանվասպորտը բավականին տարածված սպորտաձեւ է երկրում։ Իտալիան, բացառությամբ Բելգիայի, ամենաշատն է նվաճել «UCI Road World Championships» առաջնության հաղթողի տիտղոսը։ Ջիրո դ'Իտալիան հեծանվասպորտի առաջնություն է, որը կազմակերպվում է յուրաքանչյուր տարի մայիս ամսին եւ համարվում Գրանդ երեք տուրերից մեկը՝ Tour de France-ի եւ Vuelta a España-ի հետ միասին։ Սրանցից յուրաքանչյուրը տեւում է երեք շաբաթ։ Լեռնադահուկային սպորտը նույնպես տարածված սպորտաձեւ է Իտալիայում։ Իտալիան լեռնադահուկային տուրիզմի հայտնի վայրերից մեկն է, որը հայտնի իր լեռնադահուկային տուրիզմի կենտրոններով։ Իտալիացի լեռնադահուկորդները խոշոր նվաճումներ են արձանագրել Ձմեռային օլիմպիական խաղերին, Լեռնադահուկային սպորտի աշխարհի գավաթի եւ աշխարհի առաջնությունների ժամանակ։ Թենիսը նույնպես մեծ հեղինակություն է վայելում երկրում։ Ընդունված է ասել, որ այն չորրորդն է Իտալիայում՝ ամենատարածված սպորտաձեւերի թվում։ Հռոմի առաջնությունը, որը հիմնվել է 1930 թվականին, թենիսի աշխարհի ամենահայտնի առաջնություններից մեկն է։ Իտալացի պրոֆեսիոնալ թենիսիստները 1976 թվականին նվաճել են Դեւիսի գավաթը, իսկ 2006, 2009, 2010 եւ 2013 թվականներին՝ Ֆեդերացիայի գավաթը։ Ավտոսպորտը նույնպես Իտալիայի տարածված սպորտաձեւերից է։ Իտալիան ամենաշատն է հաղթել MotoGP աշխարհի առաջնությանը։ Իտալական Scuderia Ferrari-ն մինչ օրս գործող ամենահին թիմն է Grand Prix մրցաշարում։ Թիմն ստեղծվել է 1948 թվականին եւ իր վիճակագրական ցուցանիշներով համարվում է Ֆորմուլա 1-ի պատմության ամենահաջողակ թիմը, որն իր հաշվին գրանցել է ռեկորդային 232 հաղթանակ։ Ընդհանուր առմամբ, Իտալիան բավականին հաջող է հանդես գալիս Օլիմպիական խաղերում։ Առաջին անգամ մասնակցել է 1896 թվականի ամառային օլիմպիական խաղերին եւ ներկայացված եղել 48 սպորտաձեւերից 47-ում։ Իտալացի մարզիկներն ամառային օլիմպիական խաղերի ժամանակ նվաճել են 522 մեդալներ եւ եւս 106-ը՝ Ձմեռային օլիմպիական խաղերին։ Նվաճված ընդհանուր 628 մեդալներից 235-ը եղել են ոսկե, որի արդյունքում Իտալիան համարվում է բոլոր ժամանակներում 5-րդ ամենահաջող հանդես եկող հավաքականը՝ Օլիմպիական խաղերի պատմության մեջ։ Երկիրն ընդունել է երկու Ձմեռային օլիմպիական խաղեր, որոնք տեղի են ունեցել 1956 թվականին Կորտինա դ’Ամպեցոյում եւ 2006 թվականին՝ Թուրինում։ 1960 թվականի Ամառային օլիմպիական խաղերի ընդունող քաղաք էլ դարձել է Հռոմը։ Նորաձեւություն եւ դիզայն Իտալական նորաձեւությունն ունի հին ավանդույթներ եւ համարվում է ամենապոպուլյարը ողջ աշխարհում։ Միլանը, Ֆլորենցիան եւ Հռոմը համարվում նորաձեւության իտալական մայրաքաղաքները։ Համաձայն «Համաշխարհային նորաձեւության թոփ մայրաքաղաքների դասակարգման», որը 2013 թվականին կազմել էր Global Language Monitor-ը, աշխարհում Հռոմը դասակարգվել է նորաձեւության 6-րդ, իսկ Միլանը՝ 12-րդ մայրաքաղաքը։ Իտալական նորաձեւության հանրահայտ ապրանքանիշներ, ինչպես օրինակ Gucci, Armani, Prada, Versace, Valentino, Dolce & Gabbana, Missoni, Fendi, Moschino, Max Mara, Trussardi եւ Ferragamo, համարվում են աշխարհի ամենահայտնի նորաձեւության տներից մեկը։ Բացի այդ, նորաձեւության իտալական Vogue Italia ամսագիրը համարվում է նորաձեւության աշխարհի ամենահայտնի ամսագրերից մեկը։ Իտալիան հայտնի է նաեւ դիզայնի, հատկապես ինտերիերի դիզայնի, ճարտարապետական, արդյունաբերական եւ քաղաքային դիզայնների ոլորտներում։ Իտալիայում են ծնվել համաշխարհային հռչակ ունեցող կահույքի այնպիսի դիզայներներ, ինչպիսիք են Ջո Պոնտին եւ Էտորե Սոտսասը։ Իտալական մի շարք արտահայտություններ, ինչպես օրինակ "Bel Disegno" եւ "Linea Italiana" մտել են կահույքի դիզայնի բառարաններ։ Իտալական կենցաղային տեխնիկայի եւ կահույքի դասական օրինակներ են Zanussi ընկերության լվացքի մեքենաները եւ սառնարանները, Ատրիումի նորատիպ բազմոցները եւ Էտորե Սոտսասի կողմից ստեղծված պոստ մոդեռն ոճի գրապահարանները, որը դիզայներն ստեղծել է Բոբ Դիլանի "Stuck Inside of Mobile with the Memphis Blues Again" երգի ազդեցության ներք։ Այսօր, Միլանը եւ Թուրինն առաջատարն են ճարտարապետական եւ արդյունաբերական դիզայնների ոլորտներում։ Միլանում է տեղի ունենում Fiera Milano ցուցահանդեսը, որն իր մեծությամբ ամենախոշոր դիզայներական ցուցահանդեսն է Եվրոպայում։ Միլանում են տեղի ունենում նաեւ դիզայներական եւ ճարտարապետական բնույթի խոշոր միջոցառումներ եւ ցուցադրություններ, ինչպես օրինակ "Fuori Salone" եւ Միլանի կահույքի ցուցադրությունը։ Միլանում են աշխատանքային գործունեություն ծավալում Բրունո Մունարին, Լուչո Ֆոնտանան, Էնրիկո Կաստելանին եւ Պիեռո Մանզոնին։ Խոհանոց Իտալական խոհանոցը զարգացել է դարեր ի վեր՝ ենթարկվելով սոցիալական եւ քաղաքական փոփոխությունների ազդեցություններին։ Այն սկիզբ է առել դեռեւս մ.թ.ա. 4-րդ դարում եւ ունի հին հռոմեական ծագումնաբանություն եւ արմատներ։ Իտալական խոհանոցը մեծապես կրել է էտրուսկյան, հին հունական, հին հռոմեական, բյուզանդական եւ հրեական խոհանոցների ազդեցությունը։ Էական փոփոխություններ տեղի ունեցել Նոր աշխարհի բացահայտման արդյունքում, երբ խոհանոցային արվեստում սկսեցին կիրառվել այնպիսի մթերքներ, ինչպիսիք են կարտոֆիլը, լոլիկը, տաքդեղը եւ եգիպտացորենը, որոնք մինչեւ 18-րդ դարը չեն կիրառվել խոհանոցում, սակայն ներկայումս հանդիսանում են իտալական խոհանոցի կենտրոնական ատրիբուտներից մեկը։ Իտալական խոհանոցն առանձնահատուկ է իր տարածքային բազմազանությամբ, համային խիստ տարբերություններով եւ համարվում է աշխարհի ամենահայտնի ազգային խոհանոցներից մեկը, որը մեծ հեղինակություն է վայելում Իտալիայի սահմաններից դուրս։ Միջերկրածովյան դիետան, որը հիմնականում հիմնված է իտալական խոհանոց մթերքների վրա, ինչպես օրինակ մակարոնեղեն, ձուկ, մրգեր եւ բանջարեղեն, առանձնանում է իր հեշտությամբ եւ բազմազանությամբ։ Դիետայի ճաշատեսակների մեծ մասը բաղկացած են 4-8 բաղադրիչների համադրումից։ Իտալացի խոհարարները նախընտրում են օգտագործել որակյալ մթերքներ եւ խուսափում են պատրաստել բարդ եւ ժամանակատար ճաշատեսակներ։ Ճաշատեսակները եւ բաղադրատոմսերը հաճախ համարվում են որպես տեղական եւ ընտանեկան ավանդույթների ածանցյալ, որոնք ստեղծվում են շեֆ խոհարարների կողմից։ Իտալական ճաշատեսակների մեծ մասը հարմար է պատրաստել տնային պայմաններում։ Հենց սա է այն հիմնական պատճառներից մեկը, որ իտալական խոհանոցը հայտնի է ողջ աշխարհում՝ սկսած Ամերիկայից, մինչեւ Ասիա։ Բաղադրիչները եւ ճաշատեսակները խիստ տարբեր են՝ կախված մարզերից եւ շրջաններից։ Իտալական խոհանոցի հաջողության կարեւոր բանալիներից մեկը հանդիսանում է ազգային ավանդական մթերքների օգտագործումը։ Իտալիան ունի ամենամեծ թվաքանակով գրանցված ազգային ավանդական մթերքները, որոնք գտնվում են Եվրոպական Միության օրենքի պաշտպանության ներքո։ Պանիրը, սալյամին եւ գինին իտալական խոհանոցի բաղկացուցիչ մասերից են, որոնք էապես տարբերվում Իտալիայի տարբեր մարզերում։ Վերջիններս սուրճի հետ միասին (հատկապես էսպրեսոյի), հանդիսանում են իտալական գաստրոնոմիկ (սննդագիտական) մշակույթի բաղկացուցիչ մասը։ Իտալական խոհանոցում աղանդերների պատրաստման ժամանակ օգտագործում են բազմաթին սննդամթերքներ, ինչպես օրինակ ցիտրուսային մրգեր, պիստակ եւ մասկարպոնե եւ ռիկոտա պանրով կամ կակաոյով, վանիլով կամ դարչինով պատված նուշեր։ Ժելատոն, տիրամիսուն եւ կասատան համարվում են իտալական անուշեղենի, թխվածքների եւ թխվածքաբլիթների ամենահայտնի օրինակներից։ Տոներ եւ փառատոններ Իտալիայում տոները լինում են կրոնական, ազգային եւ տեղական նշանակության։ Իտալիայի ազգայինն տոնը՝ «Festa della Repubblica» (Հանրապետության օր) ամեն տարի նշվում է հունիսի 2-ին, քանի որ 1946 թվականին այդ օրը կազմավորվեց Իտալիայի Հանրապետությունը։ Սուրբ Լուչիայի օրը, որը նշվում է դեկտեմբերի 13-ին, բավականին հայտնի է իտալական որոշ մարզերի երեխաների շրջանակում։ Այդ մարզերում Սուրբ Լուչիան կամ Սանտա Լուչիան ունի Սանտա Կլաուսին մոտ նշանակություն եւ կատարում է համանման դեր։ Ի հավելումն, Իտալիայում Աստվածահայտնության տոնն ասոցացվում է միֆական Բեֆանա կերպարի հետ, որը ցախավել քշող ծեր կին է, ով հունվարի 5-6-ի գիշերը բարի երեխաներին բերում է նվերներ եւ քաղցրավենիք, իսկ չարաճճիներին՝ փայտածուխ եւ մոխրով լի պայուսակներ։ Աստվածածնի վերափոխման տոնը, որն օգոստոսի 15-ին համընկնում է Ֆերագոստոյի հետ, կարող է ձգվել մինչեւ մեկ շաբաթ կամ ամսվա մեծ մասը։ Յուրաքանչյուր քաղաք կամ մարզ նշում է տեղական սրբերի տոները։ Օրինակ, հունիսի 29-ին Հռոմում նշվում է Սուրբ Պետրոս-Պողոս տոնը, իսկ դեկտեմբերի 7-ին Միլանում՝ Ամբրոսիոս Մեդիոլանցու օրը։ Իտալիայում կազմակերպվում են մի շարք փառատոններ եւ տոնակատարություններ։ Դրանց թվում են Պալիո դի Սիենա ձիարշավը, Ավագ շաբաթվա արարողությունները, Արեցոյի ասպետային խաղերը, Գուբիոյում Սուրբ Ուբալդոյի օրը, Ֆոլինյոյում ասպետական մենամարտերը եւ Ֆլորենտական կալչոն։ 2013 թվականին ՅՈՒՆԵՍԿՕ-ն իտալական որոշ փառատոններ եւ պասոներ ներառել է համաշխարհային ոչ նյութական օբյեկտների ժառանգության ցանկում։ Դրանց թվում են Վարիա դի Պալմին, Վիտերբոյում Սանտա Ռոսայի տոնակատարությունը, Նոլայում Ֆեստա դե Գիգլին եւ Ֆարադա դի լի Կանդերերին Սասսարիում ։ Այլ տոնակատարություններից են Վենետիկի, Վիարեջոյի, Սատրիանո դի Լուկանիայի, Մամոիադայի եւ Իվրեայի կառնավալները։ Վերջինս առավել հայտնի է Նարինջների ճակատամարտով։ Հեղինակավոր Վենետիկի կինոփառատոնը, որի շրջանակներում շնորհվում է «Ոսկե առյուծ» կինոմրցանակը։ Կինոփառատոնը հիմնադրվել է 1932 թվականին եւ կազմակերպվում է յուրաքանչյուր տարի։ Այն աշխարհի ամենահին կինոփառատոնն է։ Զանգվածային լրատվության միջոցներ Իտալիայում գործում է ANSA իտալական տեղեկատվական գործակալությունը։ Ամենահայտնի տպագիր լրատվամիջոցների թվում են Corriere Della Sera-ն, Il Giornale-ն, La Repubblica-ն, La Stampa-ն, Espresso-ն, Italia Oggi-ն, La Nazione-ն եւ այլն։ Իտալիայի հեռուստառադիոհեռարձակումը բաժանվում է հանրայինի եւ մասնավորի։ Իտալիայի հանրային հեռարձակողը Rai-ն է, որը հեռարձակում է Rai 1, Rai 2 եւ Rai 3 հեռուստաընկերությունները, 3 ռադիոկայաններ՝ Rai Radio 1-ը, Rai Radio 2-ը եւ Rai Radio 3-ը։ Իտալական մասնավոր հեռուստաընկերությունների թվում են Rete 4-ը, Canale 5-ը եւ Italia 1-ը, որոնք միավորված են Mediaset մեդիահոլդինգի մեջ։ Նշումներ Ծանոթագրություններ Գրականություն Hibberd, Matthew. The media in Italy (McGraw-Hill International, 2007) Sarti, Roland, ed. Italy: A reference guide from the Renaissance to the present (2004) Sassoon, Donald. Contemporary Italy: politics, economy and society since 1945 (Routledge, 2014) Արտաքին հղումներ Կառավարություն Government website Official site of the Italian Parliament Official site of the President of the Italian Republic Italian Higher Education for International Students Italian National and Regional parks Italian tourism official website Տնտեսություն Site of the Ministry of Economy and Finance Ընդհանուր տեղեկատվություն Italy from the BBC News Italy from UCB Libraries GovPubs Italy Encyclopædia Britannica entry Italy from the OECD Italy at the European Union Key Development Forecasts for Italy from International Futures Իտալիա 1861 հիմնադրումներ Եվրոպայում Մեծ յոթնյակի երկրներ Մեծ քսանյակի անդամ երկրներ Իտալախոս երկրներ եւ տարածքներ ՆԱՏՕ-ի անդամ երկրներ Եվրոպական միության անդամ երկրներ Միջերկրածովյան միության անդամներ ՄԱԿ-ի անդամ երկրներ Հանրապետություններ Հարավային Եվրոպայի երկրներ 1861 հիմնադրված պետություններ եւ տարածքներ Եվրոպայի երկրներ Մերձմայրցամաքային երկրներ